
In explorarea unei ramificaţii a Văii Umbrelor 


Primul hop 


A fost foarte greu să aleg titlul volumului menit să continue 
„Curiozităţile sălăjene”. 

Multă vreme am cochetat cu ideea de a opta pentru „ Rari¬ 
tăţi sălăjene”. „Raritate”, prin sensurile asociate cu „ neobişnuit”, 
„excepţional”, este un termen apropiat de „curiozitate”. Publicul 
devine brusc interesat când citeşte despre obiecte sau fenomene 
deloc numeroase, care se găsesc cu greu, numai în anumite lo¬ 
curi sau numai la intervale mari de timp, deoarece ele dobân¬ 
desc valoare prin caracterul lor ieşit din comun. In apropierea 
fiecărei localităţi sălăjene există zone deosebite, cu o încărcătură 
istorică sau cu aspecte legendare aparte, trăsături ce le individu¬ 
alizează şi le fac de nepreţuit. Totuşi, când am văzut rariştea lă- 

sată de ferăstraiele mecanice în codrul din capătul satului Var, 
loc bântuit de fantoma Babei Blestemate, m-am întristat şi am 
renunţat la gând. Tocmai raritatea unor lucruri stârneşte poftele 
celor puşi pe grabnică îmbogăţire. Nelegiuiţii socotesc că viaţa 
este doar un joc, iar traiul cotidian o afacere orientată către ma¬ 
ximul profit material, precum grăit-a înţeleptul rege: „ aşa zic ei - 
trebuie să câştigi bani în orice chip, chiar făcând rău” (Solomon 
15:12). Vindecarea se face într-un singur fel, după cum ne înva¬ 
ţă filosoful antic Lao-Zi: „ Dacă nu vom preţui obiectele rare, nu 
vor fi hoţi în popor.” Deci, fără „rarităţi”. 

„Dispariţii sălăjene” sună absolut senzaţional şi cu siguranţă 
c-ar fi stârnit interesul oamenilor, care de ani de zile urmăresc 
cu sufletul la gură cazul Elodiei Ghinescu, fără să arunce o pri¬ 
vire pe fereastră, unde mâini nevăzute înhaţă degrabă tot ce nu 
este bătut în cuie ori turnat în beton. Subiecte încadrabile în 
această temă sunt destule: de la statueta Fecioarei Maria ampla¬ 
sată într-o firidă de la gardul cimitirului din Aluniş de către pre¬ 
otul Laurenţiu Bran din Aluniş, primul traducător român al lui 
Eminescu, până la termometrul Bayer de pe peretele bibliotecii 
judeţene, loc tradiţional de întâlnire a tinerilor îndrăgostiţi din 
Zalău; de la grădina botanică din Crasna până la morile pe apă 
de pe traseul Someşului; de la intrarea dinamitată a peşterii pic¬ 
tate de la Cuciulat până la desenele satanice trasate cu spray-ul 
pe pereţii bisericilor; de la haltele C.F.R. abandonate şi lăsate 
fără acoperiş până la castelele somptuoase construite în vremuri 
de belşug, acum prădate şi preschimbate în ruine. Au fost cân¬ 
dva, pierdute pentru vecie sunt toate acum, ca strălucirea Raiu¬ 
lui tăiată din spaţiul dintre stele; ca gândul neaşteptat, nerostit 
şi nescris; ca ziua de ieri, ceasul de adineaori ori clipa dinainte. 
Nimicul rătăceşte sufletele, nu se poate clădi temeinic pe vid. 
Deci, ,fără dispariţii”. 

Mult mai optimist ar fi sunat „Hoinăreli sălăjene”. „A hoi¬ 
nări”, zic dicţionarele, vine de la „hoină” sau „oină” , un joc ase¬ 
mănător cu ţurca, dar jucat cu o minge umplută cu câlţi, dis¬ 
tracţie neaoşă din familia cricket-ului britanic şi baseball-ului 

american. Traseul mingii este unul complicat, ea rătăceşte de 
un jucător la altul, de la o echipă la alta, dintr-un colţ de teren 
într-altul. Dacă veţi arunca un pic de polen pe o picătură de apă 
şi veţi examina micile grăunţe seminale la microscop, veţi obser¬ 
va că ele nu stau într-un loc, ci se lasă aruncate la întâmplare de 
asaltul berbecesc al moleculelor agitate de căldură. Aceasta este 
„ hoina”, mişcarea browniană, continuă şi dezordonată, observată 
de botanistul Robert Brown în 1827 şi descrisă matematic în 
1905 de marele fizician Albert Einstein. Dar dezordinea repre¬ 
zintă lipsa ordinii, dispariţia legăturilor consfinţite la Facerea 
Lumii, prin urmare nu constituie decât un caz particular al pre¬ 
cedentului. Deci, fără „ hoinăreli 

Drumul trebuie bătut, iar lumea străbătută. E o poveste ve¬ 
che, de pe vremea „Odiseii” lui Elomer. Uneori trebuie să te în¬ 
depărtezi ca să vezi ce-ţi era atât de aproape. Zicea un cântec, 
vei afla valoarea unui pahar de apă abia când te trezeşti în mijlo¬ 
cul unui deşert. Extraordinarul este parte a vieţii noastre, dar 
atunci când se petrece nemijlocit alături de noi tindem să-l igno¬ 
răm. El nu ţipă, nu tropoteşte, nu dă din braţe ca să fie remar¬ 
cat. Asta rămâne treaba şi bucuria voastră. Numai a voastră. De 
ce ar trebui să vă împiedicaţi în tot locul de neastâmpărul meu? 
Dacă mă voi interpune între priveliştile însorite din Ţara 
Silvaniei şi ochii voştri, vă voi împiedica să priviţi, să vedeţi şi să 
descoperiţi. In acest nou volum se cuvine să uitaţi de sursa des¬ 
crierilor şi să surprindeţi singuri o parte din frumuseţile care vă 
înconjoară, să vă (re)găsiţi pe voi înşivă. Să nu fie o carte scrisă 
de mine, ci pentru voi. Există o Artă a Pierderii, nicidecum a 
Pierzaniei: „Cel care este identic cu pierderea dobândeşte ceea ce 
a pierdut. Numai îndoielile dau naştere necredinţei.” (Lao-Zi 
XXII). Mântuitorul ne-a învăţat aidoma: „Cine va voi să-şi scape 
sufletul îl va pierde; iar cine îşi va pierde sufletul pentru Mine îl 
va afla.” 

Pentru că, la urma urmei, cum v-aţi dori să arate autorul 
unei cărţi de drumeţii? Un tip cu ochelari fumurii, înveşmântat 
în haine de piele strânse pe corp, călare pe un „AU Terrain 

Vehicle ”? Un astfel de om poartă grija maşinii, îl interesează mo¬ 
torul, rezervorul de combustibil, goana, întrecerea. In această 
carte veţi găsi numai locuri unde timpul nu se contorizează în 
rotaţii ale unui ax-motor, ci se măsoară în bătăi ale inimii. Veţi 
umbla pe cărări necălcate de cauciucuri, în văi mocirloase şi pe 
culmi înguste, accesibile numai la pas. Veţi deveni un rătăcitor 
cu un coltuc de pâine şi o sticlă de apă în traistă, ars de soare, 
bătut de vânturi, frate cu codrul, curgere din unda apei. Un va¬ 
gabond cu pantofii năclăiţi de noroi şi haina agăţată în spini, fă¬ 
ră prea mulţi bani în buzunar, lipsit cu totul de dorinţa de a-i 
înmulţi fără de număr, fără de număr, fără de număr... Pentru 
că, cred eu, aşa trebuie să arate un astfel de autor: un 
„techergheu” al cărui timp pierdut să fie câştigul dumneavoastră. 

Iată deci titlul noii cărţi: „Techergheli sălăjene”. 



Techergheli sălăjene 

Celebrarea a 125 de ani de la sfinţirea bisericii romano-catolice 
, Adormirea Maicii Domnului" din Jibou 


1. Drumul Sâncraiului 


Pe vremea lui Ceauşescu, automobilele „Dacia" negre cu 
„numere mici" (formate din trei cifre) erau rezervate oficialităţi¬ 
lor: miniştri, secretari de stat, secretari de partid, activişti de 
rangul întâi. In zonele cu drumurile proaste, neîntreţinute, pline 
de hârtoape, noroi sau praf, şefii judeţului foloseau autovehicule 
de teren, de obicei ARO, de culoare cenuşie sau crem, tot cu 
numere mici. Câteva „Dacii" negre, cu numere de înmatriculare 
din patru cifre, erau cele „popeşti", folosite de înaltele feţe bise¬ 
riceşti. Restul clerului utiliza trenul pentru deplasările la distan¬ 
ţă şi bicicleta pentru drumurile scurte. 

Din prea puţin strălucitoarea „Epocă de Aur" ne-a rămas 
spre derâdere anecdota cu şeful de post care avea ciudă pe popa 

din sat. Când părintele a trecut pe lângă el, călare pe bicicletă, 
miliţianul l-a întrebat: 

— încotro, părinte? 

— Cu Dumnezeu înainte! i-a răspuns smerit preotul. 

— Aha! zise miliţianul şi îşi scoase bucuros chitanţierul. Doi 
pe o bicicletă! E o infracţiune în trafic care se sancţionează cu 
amendă! Ia stai şi plăteşte! 

Biserica romano-catolică ,/adormirea Maicii Domnului” din 
Jibou a fost sfinţită în Anul Domnului 1886, adică tocmai cu 
125 de ani în urmă. Ea a fost înălţată cu sprijinul muncitorilor 
italieni şi polonezi care au lucrat Ia construirea liniilor de cale 
ferată, întâi ca şi filie (biserică aparţinătoare) a parohiei din 
Cârcei, apoi ca parohie de sine-stătătoare, cu o filie în Sâncraiu 
Silvaniei, închinată „Inimii lui Isus”. Beneficiind de o susţinere 
materială substanţială din partea consiliului local, după 23 de 
ani de la ultima renovare (1988), preotul paroh Lâber Ferenc a 
reuşit să înnoiască exteriorul lăcaşului de cult. De asemenea, s-a 
lucrat şi la casa parohială, astfel încât la ceasul de sărbătoare 
totul să fie primenit şi curat. Au fost mecanizate două dintre ce¬ 
le trei clopote, turnate înainte de Primul Război Mondial în ate¬ 
lierul lui Novotny Antal din Timişoara. Jubileul a fost celebrat 
de însuşi Episcopul Oradiei Mari, Excelenţa Sa Bocskei Lâszlo, 
în duminica din 28 august 2011. 

La eveniment au participat preoţi şi credincioşi din Oradea, 
Zalău, Cehu Silvaniei, Jibou (în spiritul ecumenic al noului mi¬ 
leniu, părintele reformat Molnâr Endre a acceptat invitaţia) 
Ilişua, Sâncraiu Silvaniei, Şimleu Silvaniei etc. Localnicii s-au 
străduit să participe la organizarea evenimentului şi au ajutat cu 
însufleţire Ia curăţenie, împodobitul bisericii, pregătirea bucate¬ 
lor, primirea oaspeţilor etc. 

Pe lângă toate aceste acţiuni organizatorice şi activităţi spiri¬ 
tuale tipice festivităţilor religioase, mi-am propus ca atunci când 
se va ivi un pic de timp liber să încerc şi ceva mai puţin evident, 
ceva legat de experienţa directă, o explorare nu atât terestră cât 
a unor trăiri sufleteşti, destinată să ne transpună în cotidianul şi 

extraordinarul vremurilor trecute şi, ca finalitate ultimă, să ne 
apropie de Dumnezeu. 



Episcopul Oradiei Mari , Excelenţa Sa Bdcskei Lâszlo 
sfinţeşte biserica renovată 


Prin urmare, mi-am propus să cinstesc eforturile tuturor 
preoţilor parohi din Jibou care au slujit în filia din Sâncraiu 
Silvaniei printr-o excursie dedicată lor. Până să primească ma¬ 
şini de la episcopie, ei au străbătut cei 12 km dintre cele două 
localităţi pe jos (per pedes apostolorum) sau pe două roţi. Din 
două în două duminici (ori în oricare altă zi, în cazul urgenţe¬ 
lor), preotul din Jibou pleca către credincioşii adunaţi în biserica 
aflată peste dealul cel mare, indiferent dacă era vară sau iarnă, 
caniculă sau ger, ploaie ori viscol. Am dorit să văd ceea ce au 
văzut ei, să simt ceea ce au simţit, să-i mulţumesc astfel Dom¬ 
nului că au împlinit ceea ce li s-a dat să împlinească. 

Am pornit dimineaţa la opt. Am mers pe strada Tudor 
Vladimirescu, apoi am străbătut lumea viu-colorată a Cărămida¬ 
rilor (acum rebotezată Stejarilor). Porţiunea dintre capătul Jibo- 

ului şi ferma de vite de la GOSTAT nu este asfaltată. Acolo, spre 
stânga, se coteşte către Castelul Beldy (1905), fost spital de boli 
nervoase, ansamblu trecut acum în proprietatea consiliului jude¬ 
ţean. Poate cu această ocazie vor repara şi drumul. Am pedalat 
tot înainte, neabătut, în sus pe vale. Şoseaua trece pe sub strea¬ 
şină unor stejari, din care cădea câte o ghindă coaptă ori de câte 
ori crengile erau scuturate de rafalele de vânt. Pârâul Şoimuş 
curge pe sub poala codrului din stânga, în capătul terenurilor 
cultivate. In stânga, am trecut pe lângă un ocol silvic, judecând 
după construcţii. 

Satul Şoimuş aparţine de comuna Someş-Odorhei. Numele 
provine din limba maghiară: „Solymos ”, adică Joc cu şoimi”. 
Petri Mor crede că numele i se trage de la faptul că localnicii îşi 
plăteau birul către rege cu răpitoarele dresate şi folosite de seni¬ 
orii vremii la vânarea păsăretului sălbatic. Până în 1604, au exis¬ 
tat două localităţi învecinate: Şoimuşu Mic şi Şoimuşu Mare. In 
urma incursiunilor făcute de lefegiii din oastea lui Basta în pe¬ 
rioada Contrareformei, în prezent a rămas doar ultimul. 

Prima casă întâlnită poartă numărul 213 şi are o răstignire 
în faţă, la gard. Majoritatea sunt construcţii tradiţionale din că¬ 
rămidă şi lemn, bine întreţinute, o plăcere pentru privirile oră¬ 
şenilor, obosite de termopane şi beton. Clădirile au pridvoare cu 
portiţe în dreptul uşii de intrare în casă şi sunt înconjurate de 
brâuri de viţă-de-vie legată de stâlpii sculptaţi din lemn. Odăile 
sunt mici şi au ferestre minuscule, ochiuri de geam cu şipci îm¬ 
binate în cruce. Nimic supradimensionat, nimic artificial. Totul 
pare bine orânduit, practic şi familiar - un spaţiu al liniştii, al 
vieţii aşezate, al belşugului inimii. 

Biserica ortodoxă din localitate a fost înălţată în 1934. Este 
din piatră şi are două turnuri. Conform datelor oferite de Epis¬ 
copia Sălajului, are hramul „Sfinţii Apostoli Petru şi Pensei”, iar 
turma este păstorită de preotul paroh Marius-Ovidiu Ţura. Pic¬ 
tura interioară a fost realizată în perioada 1971-1976, de către 
pictorul Nicolae Pop din Ceparii de Argeş. In curtea şcolii, am 

zărit mai multe construcţii policolore, un loc de joacă frumos 
amenajat pentru copii. 



Biserica „Sfinţii Apostoli Petru şi Pavel” din Şoimuş 


Am intrat la magazinul sătesc ca să aflu pe unde să umblu. 
Drumul cel mai scurt către Sâncraiu Silvaniei este „pe la râpă, 
prin pădure, dar pe acolo nu se poate trece cu bicicleta’. Dar da¬ 
că insist, atunci să continui pe strada mare până la ieşirea din 
sat, apoi mai departe, până unde este o tablă cu: „ Depozitarea 
gunoaielor interzisă”. Acolo drumul se desparte: o parte merge 
înainte, către şoseaua Zalău - Cehu Silvaniei; altă parte o coteş- 
te la stânga, prin pădure, către viile Sâncraiului. Am găsit bifur- 
caţia, chiar dacă între timp tabla a dispărut şi au rămas numai 
gunoaiele din cauza cărora a fost pusă. 

Am luat-o către pădure. O parte de circa un hectar a fost tă¬ 
iată, au rămas doar patru copaci, doi fagi şi doi stejari, dar şi ei 
sunt marcaţi pentru viitoarea sacrificare pe altarul câştigului fa¬ 
cil. Traseul prin codru începe anevoios, printr-o vale abruptă, 
baricadată de o succesiune de trunchiuri căzute. Ştia femeia de 

la magazin ce se poate şi ce nu. Traseul poartă un marcaj fores¬ 
tier, cu bandă verticală roşie, dar apoi, după un urcuş de vreo 10 
minute, se lărgeşte şi devine o adevărată promenadă. In momen¬ 
tul când am văzut solul răvăşit de râturile mistreţilor, am admi¬ 
rat curajul preoţilor. Până în anii '60, au existat şi haite de lupi 
în Sălaj, iar acum, ca urmare a protejării naturii, ele au reapărut. 
In vara anului 2008, ciobanii din Şoimuş s-au plâns pădurarilor 
că stâna le-a fost atacată de fiare. Vulpile turbate reprezintă un 
alt pericol, uneori mortal. Traseul prin miez de codru nu durea¬ 
ză decât cel mult o jumătate de oră, iar de acolo se coboară pe 
coasta unui deal cu expoziţie sudică, pe lângă viile plantate pe 
araci. Merii pleşuvi poartă cununi de vâsc, iar nucii roşi-galbeni- 
verzi încep să semene cu rastafarienii jamaicani. In apropiere de 
biserica reformată, întâlnesc primii săteni. Toth Erzsebet, o fe¬ 
meie mai în vârstă, confirmă faptul că am venit pe calea cea bu¬ 
nă. Ultimul paroh care a folosit bicicleta pentru deplasare a fost 
părintele Radnothi Szakâcs Albert (2003-2006). Preoţii se întor¬ 
ceau la Jibou tot prin pădure, deoarece era cea mai scurtă cale. 
In total, am mers două ore cu bicicleta sau pe lângă ea, împin¬ 
gând-o, până când am ajuns la bisericuţa soră din Sâncraiu 
Silvaniei. 

Când amintesc în discuţii de acest nume, majoritatea 
jibouanilor se gândesc la Sâncraiu Almaşului din comuna 
Zimbor. Este interesant că şi pe vremea lui Petri Mor, la începu¬ 
tul secolului XX, a existat în „ Sălagiul cel mare”, comitatul întins 
până la Cărei, o altă localitate, aflată acum în judeţul Satu Ma¬ 
re: Eriu-Sâncrai. In toate cazurile, numele provin de la primul 
rege al Ungariei, I. Istvân (Ştefan I, reprezentat cu crucea şi sa¬ 
bia în mână), fiul principelui Geza, canonizat de Papa Grigore al 
Vll-lea la 20 august 1083 ca sfânt al Bisericii Catolice, împreu¬ 
nă cu un alt rege sfânt, I. Lâszlo (Ladislau I, cel reprezentat cu 
barda în mână), întemeietorul Oradiei Mari. Am citit cu multă 
veselie un expozeu unde apărea o etimologie forţată, bazată pe 
„cuvintele latineşti din traducerea în româneşte a cunoscutei sin¬ 
tagme 'kaiserlich und koniglich 1 din timpul Monarhiei Austro- 

Ungare". Dar Sâncraiu a fost amintit sub acest nume cu şapte¬ 
zeci şi patru de ani înainte de catastrofa de la Mohâcs, cu două 
secole jumătate înainte ca habsburgii să înglobeze Ardealul în 
imperiul lor, cu patru sute de ani înainte ca Franz Josef I să-şi 
înceapă domnia: 1452 Zenthkkyrl; 1549 Zentkiraly; 1762 
Szilâgy Szent Kiraly; 1797 Szentkirâj; 1850 Szint Kraj; 1854 
Szilâgy-Szent-Kiraly; 1900 Szilâgyszentkiraly; 1930 Sîncraiul- 
Silvaniei; 1966 Sîncraiu-Silvaniei. 



Biserica romano-catolică „Inima lui Isus” 
din Sâncraiu Silvaniei 


Ultima dată am fost aici la „Sărbătoarea Inimii lui Isus”, un 
eveniment cu dată mobilă, celebrat anul acesta (2011) în 26 iu¬ 
nie. Teoretic, acolo unde preotul slujeşte zilnic, ea se prăznuieş- 
te în săptămâna de după „octava Trupului Domnului ”, în vinerea 
de după cea de-a doua duminică de după Rusalii. La Sâncrai, se 
sărbătoreşte la sfârşit de săptămână. Cum nici credincioşii cal¬ 
vini, nici cei baptişti din localitate n-au prea multe ocazii festive 
peste an, hramul bisericuţei de aici constituie un bun prilej de 









18 


Gyorfi-Deâk Gyorgy 


adunare a fiilor satului, indiferent de confesiune. Multe dintre 
familiile catolice se numesc Szongoth, adică ,fiul Domnului” şi 
sunt urmaşii unor colonişti şvabi. 

Conform cercetărilor lui Kovâcs Kuruc Jânos, primul preot 
pomenit în acte, la 8 aprilie 1452, era catolic şi se numea 
Bereck. In acea vreme, în sat au trăit mai mulţi „boieraşi” (mici 
nobili), scutiţi de anumite dări, dar obligaţi să ia parte la apăra¬ 
rea regatului. Până la Reformă, a fiinţat şi o mănăstire domini¬ 
cană, înfiinţată în secolul al Xl-lea de Lâszlo I (Sfântul Rege 
Ladislau). In 1551, în vremurile tulburi de după cucerirea cetă¬ 
ţii Buda de către sultanul turc Soliman Magnificul, cel cu o sin¬ 
gură soţie, la acest aşezământ monahal a poposit regina-mamă 
Izabela Iagello, văduva regelui Ioan I (Ioan Zapolya), 
îndreptându-se către Polonia natală, condusă (adică atent su¬ 
pravegheată) de viitorul cardinal Martinuzzi, celebrul ,frate 
Gheorghe”, o adevărată „eminenţă cenuşie” din istoria Ardealu¬ 
lui. După ce s-a ştiut scăpat de grija prinţului moştenitor, 
Martinuzzi a fost şi el grabnic asasinat de propriul secretar Ia 
porunca împăratului austriac Ferdinand I. Ce păcat că 
Shakespeare s-a născut cu 13 ani mai târziu. Ce subiect de tra¬ 
gedie istorică, cu dese răsturnări de situaţie, ar fi putut scrie! 

Vechea biserică romano-catolică a fost construită pe locul 
fostei mănăstiri, dar apoi a fost preluată şi folosită până în 1869 
de comunitatea reformată, care a dărâmat-o şi a reconstruit-o 
din temelii în 1871, pe baza planurilor lui Wolfart Mihâly: un 
edificiu svelt, dreptunghiular (16x8 m), cu o înălţime de 10 
metri, folosit şi în prezent. 

Noua bisericuţă de rit roman se află în dreptul şcolii prima¬ 
re, a fost ridicată cu sprijinul baronului din Cârcei şi sfinţită în 
1937. Pe pereţi, vizitatorul va descoperi cu surprindere 14 acua¬ 
rele mari, frumos desenate şi colorate, care compun Via Cruciş 
(Calea Crucii). In răstimpurile cât Jiboul n-a avut paroh, sfintele 
slujbe au fost ţinute de preoţii din Cehu Silvaniei sau, mai rar, 
de către cei din Zalău. 

Când m-am pregătit pentru drumeţia la Sâncraiu 
Almaşului, am consultat un GPS. Harta electronică mi-a indicat 
un traseu prin Cuceu şi Dobrin, dar întrucât ştiam de la bătrânii 
comunităţii că preoţii noştri s-au dus cu bicicleta prin Şoimuş şi 
am ţinut neapărat să urmez calea aleasă de ei, am ales să mă 
întorc acasă pe celălalt drum. Intr-un fel, aşa am făcut turul ma¬ 
relui deal din partea de apus a Jiboului, o pădure plină de taine, 
la marginea căreia se află cavoul pruncilor şi baronilor 
Wesselenyi, acum cu totul ruinat, despre care vom scrie altăda¬ 
tă, atunci când va sosi ceasul potrivit. 

Centrul de comună Dobrin începe, practic, din locul unde 
se termină Sâncraiu Silvaniei. Diferenţa o face asfaltul, întins 
peste întreg labirintul de străzi şi uliţe din localitate. II străbat 
urmărit de o maşină a gunoierilor, trimisă din Zalău să golească 
tomberoanele sătenilor, nişte recipiente parcă tocmai potrivite 
pentru a pune varza la murat (unii chiar le folosesc în acest 
scop). 

Clădirea primăriei este primenită cu geamuri termopane, 
tăbliţele de pe pereţi sunt bilingve. De altfel, şi în curtea şcolii, 
băieţii care bat mingea se strigă şi se ceartă în limba maghiară. 
Am reţinut P. A. P. I. (Punctul de Acces Public Ia Informare) 
din cadrul căminului cultural. 

Poliţia are gratiile puse peste uşă, închise cu lacăt, semn că 
planurile de restructurare ale domnului ministru de interne au 
fost aplicate şi în regiune. Pe plaiurile mioritice sălăjene, unde 
văile brăzdează adânc spaţiul colinar şi lasă puţine posibilităţi de 
acces, echipajele de intervenţie rapidă vor pierde câte două-trei 
ceasuri până să ajungă cu maşinile în localităţile care nu sunt pe 
şosea. Ori poate că se intenţionează trimiterea unor elicoptere, 
mari consumatoare de combustibil. In plus, cu gândul la starea 
drumurilor noastre, se pune de la sine întrebarea cât vor circula 
automobilele cu ninu-ninu şi cât vor sta în atelierele de reparat? 
Am citit în ziare că au patrulat jandarmii în jurul Şoimuşului şi 
i-au prins (din nou) pe cărămidarii din Jibou cu carele pline de 
lemne. Dacă noua forţă de ordine a fost concentrată la maxi- 

mum, într-o „picătură” instant, numai jandarmii rămân şansa 
bătrânilor singuri de la ţară, deloc înclinaţi să se mute la oraş, 
decişi să treacă întru cele veşnice acolo unde au trăit toată viaţa. 

In Dobrin, există mai multe lăcaşe de cult. Cândva a existat 
şi unul romano-catolic, undeva lângă cimitirul vechi, acum dis¬ 
părut fără urmă. Comunitatea ortodoxă are o biserică de lemn, 
sfinţită în 1720 şi una nouă, de zid, târnosită în 2003, unde slu¬ 
jeşte părintele Dănuţ Boşca. Mai demult, parohia era în Deleni, 
de unde a fost mutată în 1976 de către preotul Liviu Ungur. 

In albumul „Bisericile de lemn din Sălaj”, actualul paroh a 
consemnat istoria întemeierii edificiului de lemn. Intr-o inscrip¬ 
ţie cu litere chirilice, aflată deasupra uşii de la intrare şi pe pere¬ 
tele de la altar, sunt trecute numele ctitorilor: Toader Lazăr, 
Gheorghe Cosma, Vasile Căpâlneanu, Ilie Căpâlneanu şi alţi 
trei, acum greu de descifrat. Unul dintre ei s-a căsătorit cu fata 
unui mic nobil ungur, de confesiune romano-catolică, iar clădi¬ 
rea a fost ridicată pe terenul primit ca dotă. Impresionează tur¬ 
nul cu foişorul aerisit, de o deosebită eleganţă. S-au făcut unele 
reparaţii la terminarea celui de-al doilea Război Mondial. Şindri¬ 
la de pe acoperiş a fost înlocuită cu tablă în 1975, dar n-a rămas 
acolo decât până în 2000-2001, când s-a revenit la vechiul ma¬ 
terial, s-a schimbat talpa bisericii, precum şi unele dintre părţile 
distruse într-un incendiu izbucnit în pronaos. In 2008, părintele 
Dănuţ Boşca considera că biserica se află într-un stadiu bun de 
conservare şi speră să găsească resursele materiale necesare 
pentru a renova şi pictura interioară, acum cu imaginile destul 
de şterse. 

Calea către Cuceu urcă pe un deal până la o răscruce cu al¬ 
te trei drumuri. I-am întrebat pe localnici şi mi s-a spus să merg 
pe firul văii, în jos, „pe sub pădure” şi voi ajunge la grajdurile din 
satul vecin. Această porţiune de traseu nu mi-a fost necunoscu¬ 
tă, deoarece cu ocazia unei aniversări a poetului Tudor Arghezi 
s-a organizat o excursie la care au participat ca invitaţi de marcă 
actorul Vistrian Roman, criticii Gheorghe Bulgăr şi Dumitru 
Micu, plus sculptorul Ioan Mihele, istoricul Cornel Grad, cole- 

gii de la cultură şi de la bibliotecă. După ce au vizitat bisericile 
din zona Dobrinului, s-a ales coborârea pe aici, ca să nu se oco¬ 
lească îndelung pe la Cehu Silvaniei. Din câte îmi amintesc du¬ 
pă circa douăzeci de ani (Vistrian Roman a murit în 1994), 
drumul comunal DC20 n-a fost nici mai bun, nici mai rău decât 
cel din epoca poziţionării globale prin satelit şi îndrumărilor fur¬ 
nizate de un fel de tabacheră cu cristale lichide agăţată de bord, 
date de o voce feminină suavă, caldă, sintetizată. 

Dacă ar avea glas, bicicleta „ Ukraina ”, primită în dar de la 
tata-socru, ar avea multe de povestit. A fost furată de vreo două 
ori şi recuperată cu greu de către miliţieni. Are cel puţin 30 ani, 
a trecut prin ciur şi dârmon şi încă tot stârneşte poftele celor 
neîmpăcaţi cu porunca a şaptea (în catehismul catolic; în cel 
ortodox este a opta). Ii plac cauciucurile bine umflate şi drumu¬ 
rile la vale, atunci se simte mânz şi zburdă. Când a văzut nete¬ 
zimea dublei dâre de ţărână călcată de tractoare şi căruţe, s-a 
repezit degrabă către Sud, dar vântul tăios i-a domolit pornirea, 
caz în care pedalele sunt cele mai bune prietene ale mele. 

In cele din urmă, şlap-şlap, troca-boca, fără nici o peripeţie 
demnă de notat, am ajuns la ruinele fostei ferme de animale din 
Cuceu. Aici nu m-a impresionat atât fantoma cântarului pentru 
remorci, profilată ca o spânzurătoare pentru pitici la marginea 
unei bazin secat de beton, cât o răchită bătrână şi scorburoasă 
de lângă drum (şi fără gard), tunsă scurt, imagine bună de trimis 
regizorului Peter Jackson, să aibă un reper când se va hotărî să 
filmeze şi drumul hobbiţilor prin Pădurea Bătrână, în capătul 
căreia au dat peste Bătrânul Om-Salcie (noroc că tocmai trecea 
pe acolo Tom Bombadil şi i-a salvat). 

Coborând prin sat, am reţinut fântâna cu cumpănă plasată 
între două trunchiuri de duzi din curtea gospodarului Ioan 
Boieş. Cum reţelele de apă au început să împânzească localităţi¬ 
le, iar cişmelele albastre răsar din colţ în colţ de stradă, numărul 
fântânilor din curte începe să scadă. 

Am dorit neapărat să vizitez biserica ortodoxă „Sfântul Ie¬ 
rarh Nicolaie” din Cuceu. La începutul verii, am văzut pe blogul 

Grupului Şcolar „Octavian Goga" din Jibou o serie de poze din 
interiorul lăcaşului, care este un edificiu impunător şi neaşteptat 
de spaţios. De înălţare, profesorii Radu Rognean (istorie) şi 
Micle Călin (religie) i-au adus pe elevii din clasele de liceu ca să 
pomenească Ziua Eroilor. Slujba a fost oficiată de părintele pa¬ 
roh Daniel-Nelu Baboş. 



Biserica ortodoxă „Sfântul Ierarh Nicolaie” din Cuceu 


Primul lăcaş de cult din sat a fost unul din lemn, ridicat în 
secolul al XVI-lea, care s-a surpat în anul 1953. Biserica de zid 
terminată în 1852 a fost plasată în acelaşi loc, pe un ţanc stân¬ 
cos ieşit din coasta dealului. In ciuda solului ferm şi a fundaţiei 
de piatră, zidurile au crăpat ca urmare a cutremurului din 1882. 
Reparaţiile definitive au fost făcute abia între 1979-1981. Pictu¬ 
rile din interior şi brâul de chipuri cinstite de sub streaşină au 
fost realizate de pictorul bistriţean (la origine) Viorel Nimigeanu 
şi soţia sa. 

Jos este o poartă largă cu porumbar. In dreapta căii de ac¬ 
ces, sătenii au plasat Monumentul Eroilor (fii ai satului) căzuţi 

pentru patrie, încununat cu flori şi de către elevii din Jibou. Un 
şir prelung de trepte urcă precum o Via Cruciş până în creştetul 
Golgotei unde, din rândul crucilor puse la căpătâiul celor ador¬ 
miţi întru Domnul, se înalţă templul. Pe pietrele din marmură şi 
granit negru din ţintirim, găsim nume de clerici şi intelectuali de 
marcă: vicarul Alexandru Gheţie, copiii Maria, căsătorită Pop şi 
Ioan, jurisconsult al judeţului Sălaj; protopopii Mihai Pop tatăl 
şi Fiul; învăţătorul Vasile Puşcaş şi soţia Rozalia etc. 

Din Cuceu, m-am îndreptat către halta C.F.R., loc unde 
drumul parţial asfaltat (nicidecum ca în celelalte sate aparţină¬ 
toare, precum Var, Flusia şi Rona) întâlneşte şoseaua Zalău- 
Jibou. Aici s-a construit cândva un baraj pentru regularizarea 
debitului pârâului Firiza, dar pământurile au fost retrocedate şi 
în prezent fundul iazului este cultivat. De la această intersecţie 
sunt patru kilometri până acasă. In cucuruzul din dreapta, un 
fazan policolor şi trei găinuşe în straie de camuflaj au fugit să se 
ascundă printre coceni. La bariera dinainte de Ciutărie, am fil¬ 
mat trecerea unui marfar cu douăzeci şi şapte de vagoane, prilej 
de îndesare a enormelor basculante trimise pe malul Someşului 
după nisip şi pietriş. Le-am lăsat să mă depăşească. 

Am ajuns la porţile oraşului după cinci ore de hoinăreală, 
cu sentimentul unei datorii împlinite. Pe firul unui drum trasat 
pe harta judeţului ca un rozariu, am legat cinci aşezări şi am de¬ 
pănat cinci decade întru slava Domnului şi lauda tuturor slujito¬ 
rilor săi din aceste părţi ale Sălajului. Ad gloriam Dei ! 


19 septembrie 2011 

Cabana şi chioşcurile de la Grădina Zmeilor 
(•vedere din spate) 


2. Cum am găsit Piatra Pintii 


Profesorul Zaharia Prodan a publicat în revista „Caiete Sil- 
vane” câteva fragmente ample din romanul autobiografic „Cu¬ 
loarea diavolului”. In primul capitol, „De ce nu poartă tata crava¬ 
tă”, naratorul participă la înmormântarea propriului său părinte 
şi, stând lângă sicriu, îşi aminteşte de situaţiile conflictuale din 
anii copilăriei. Satul V. este, evident, localitatea Var de lângă 
Jibou. Capitolul următor, „Grota roşie”, ne scoate din curtea şco¬ 
lii, unde învăţător era despotul poreclit Moţul şi ne poartă mult 
mai departe, către Grădina Zmeilor din Gâlgău Almaşului. Bun 
cunoscător al tradiţiilor şi poveştilor locale, scriitorul împleteşte 
în firul intrigii iţele a două legende: una despre Piatra Pintii, un 

bolovan în formă de copită de cal, aflat în apropierea Dumbravei 
Gâlgăului şi alta despre Salcia Babei Moarte, un loc bântuit, 
aflat la o intersecţie a cărărilor care vin din sat şi se unesc în 
drumul către Prodăneşti sau Borza. 

In toamna anului 1705, oastea principelui transilvănean 
Râkoczi Ferenc a început să sape tranşee în dreapta şi în stânga 
văii Agrijului, ca să împiedice oastea imperială să pătrundă în 
Ardeal. Inamicul era aşteptat să apară fie pe firul pârâului Agrij, 
dinspre Creaca, fie pe valea Someşului, dinspre Baia Mare. So¬ 
coteala de acasă nu s-a potrivit cu cea din târg, deoarece, con¬ 
duşi de un ţăran bătrân, austriecii au atacat din flanc, pe firul 
pârâului Firiza, dinspre Popeni. Bătălia a avut loc în 11 noiem¬ 
brie şi s-a terminat prin spulberarea oştirii localnicilor. 

„Tradiţia spunea că alături de armatele principelui transilvă¬ 
nean a luptat şi detaşamentul de haiduci români condus de Pintea 
Viteazid, haiduc rămas în legendă în multe sate de pe Valea So- 
meşului. Bătrânul Chelii, vecinul nostru, spunea că de aici calul 
lui Pintea a sărit până pe Piscuiul Ronei, iar apoi până în Cheud, 
unde-şi avea cetatea.” 

Legenda notată de Zaharia Prodan a fost confirmată de pro¬ 
fesorul Aurel Medve din Năpradea, localitate aflată la vreo do¬ 
uăzeci de kilometri de Var şi trei kilometri de Cheud, unde se 
află fosta cetate Aranyos (în maghiară: „ cea de aur”, „aurită”). El 
şi-a condus oaspeţii maramureşeni în rezervaţia geologico- 
peisagistică „Moşul şi Baba”, iar apoi le-a arătat o altă Piatră a 
Pintii, un bloc neted de piatră pe care haiducul Pintea Viteazul 
şi-a ascuţit hangerul ştirbit în lupta din Jibou. 

Nu departe de Cheud, pe celălalt mal al Someşului, se află 
alte urme lăsate de armăsarul eroului popular. Citim în volumul 
„Obiective turistice naturale şi antropice în nord-estul judeţului 
Sălaj”: 

„In tradiţia locală se spune că tot în Pădurea Ciocârlău, la 
nord de satul Aluniş, se află Piatra cea Căscată, o piatră mare care 
are o deschizătură ca o gaură. Localnicii vârstnici spuneau că se 
putea pătrunde pe deschizătură până când se ajungea la o gaură 

în jos, un fel de gaură de puţ, pe care n-a avut nimeni curaj să 
intre, într-o anumită direcţie, dacă tropoteai cu picioarele sau bă- 
teai cu ceva, pământul suna a gol. Ţinând seama de acest lucru şi 
de faptul că dealid este alcătuit în parte din piatră calcaroasă, s-a 
tras şi concluzia că ar putea fi o peşteră în adâncuri. Pe această 
piatră erau nişte semne care semănau cu nişte potcoai>e de cal. 
Legenda spune că ar fi potcoavele calului lui Pintea Viteazul care, 
fiind încolţit de poteră, ar fi sărit cu calul său năzdrăvan de pe 
Piatra Năzdrăvană din Dealid Mare, peste Someş, până pe aceas¬ 
tă piatră, astfel scăpând de urmăritori. ” 



Cabana Grădina Zmeilor 
Şedere din faţă ) 


In luna mai, cu prilejul unei ieşiri la cabana din Grădina 
Zmeilor, am zărit pe un panou turistic două trasee marcate. Cel 
cu punct roşu este destinat să-i poarte pe vizitatori în jurul ciu¬ 
datelor formaţiuni stâncoase desprinse din coasta dealului aflat 
în partea de sus a satului Gâlgău Almaşului din comuna Bălan. 
Celălalt, cu cruce roşie, urcă împreună cu primul până deasupra 

platoului rezervaţiei, iar apoi se pierde în pădure, către Apus. 
Intrigat de poveştile lui Zaharia Prodan, mi-am propus să mă 
întorc în vacanţa de vară şi să explorez zona. 

Zice proverbul: „Omul plănuieşte , Dumnezeu rânduieşte.” 
Unele drumeţii decurg cu totul altfel decât au fost gândite la 
început. Profesorul nostru de fizică din liceu, Cornel 
Găvănescu, salvamontist în Munţii Făgăraş, ne-a repetat în felu¬ 
rite rânduri că rătăcirile sunt sarea şi piperul excursiilor. Din 
acest punct de vedere, cele ce s-au întâmplat pe parcursul cău¬ 
tărilor mele au constituit o aventură bine condimentată. 

La nouă fără un sfert, eram în staţia de autobuz din faţa bi¬ 
sericii ortodoxe )y Adormirea Maicii Domnului”. Primul ghinion. 
Microbuzul de Cluj de la ora respectivă nu mai circula către Bă¬ 
lan, pe valea Almaşului, ci prin Creaca şi Românaşi, pe drumul 
european modernizat de italieni, deci a trebuit să renunţ la 
transportul în comun şi să mă descurc cu: „Ia-mă, nene!”. încă o 
dată m-am minunat cum de nu s-a gândit nimeni să pună la 
marginea parcării un panou pe care firmele să-şi treacă rutele şi 
orele când circulă. Pe de altă parte, aş fi ticălos dacă mi-aş 
smulge părul din cap şi m-aş plânge că soarta mi-a jucat un 
renghi. A meritat buclucul, deoarece după ce i-am povestit ros¬ 
tul aventurii tocmai începute, şoferul mi-a povestit legenda Pie¬ 
trei Dracului din Hida. 

Din Jibou până în locul unde trebuie să părăseşti şoseaua 
asfaltată şi să urci la deal sunt exact 10 km, după cum arată 
borna plasată peste drum de panoul indicator. Cu bicicleta, dis¬ 
tanţa poate fi străbătută în circa o oră şi jumătate, chiar şi de 
către un copil de 12 ani. Localnicii îi spun locului „Cheturi”, 
termen probabil derivat din cuvântul „încheieturi”. „Grădina 
Zmeilor” şi-a primit numele de la Ştefan Goanţă, care, în 1974, 
a regizat (împreună cu Eugen Patriche) un spectacol folcloric 
bazat pe legenda locală „Fata Cătanii”, prezentat întâi pe scena 
Casei de Cultură a Sindicatelor din Zalău, reprezentaţie filmată 
apoi în ineditul cadru natural şi transmisă de televiziunea naţio- 

nală. Să amintim aici câteva rânduri din articolul „Tentaţia hi- 
perbolizării" publicat de scriitor în revista „Caiete Silva ne": 

„D’apăi, draga mea, ziceau bătrânii că a fost mai demult o 
femeie, îi zicea de’a Cătanii, aici în satul nostru, care avea o gos¬ 
podărie mare. Avea multe oi şi tare mult de lucru, şi bărbatul era 
plecat de-acasă. Avea şi o fată fecioară şi frumoasă care ieşea câte¬ 
odată din vorba ei. Intr-o zi, avea rând la oi şi trebuia să se ducă 
după lapte şi o trimite pe fată. Da’ fata feleleşte, adică nu vrea să 
meargă. Şi-atunci, femeia strigă la ea, o suduie, ba o şi blastămă: 
«stană de piatră să te facă Dumnezeu!» Fata s-a dus până la ur¬ 
mă la oi după lapte. Când s-a întors, a pornit o furtună mare, cu 
fulgere, trăsnete şi tunete şi o trăsnit pe fată de-o rămas stană de 
piatră. Şi de-aia e stânca asta informă de fată cu ciubărul în spa¬ 
te 

Pe un panou fixat în pridvorul cabanei, găsim tragicul epi¬ 
sod povestit în versuri: 

„Fată, fată! Fata mea, 

Când îi trece Dumbrava, 

Să fii fată, blăstămată, 

Să te faci stană de piatră, 

Ploaia, vântul, să te bată!" 

„Vai, Cătană! Vai, Cătană! 

N-ai avut suflet de mamă, 

Rău fata ţi-ai blăstămat, 

Blăstămul greu s-o legat! 

Şi ţi-o fost mare păcat!" 

Intr-o discuţie despre rostul pavării aleilor din rezervaţie cu 
andezit excavat din dealul moigrădean Măgura, Irina Goanţă 
preciza cu privire la geneza numelui de „Grădina Zmeilor”: 
„Sunt localnici care, întrebaţi fiind de unde vine acest nume, aşa 
spun: domnul Goanţă o zis aşa, i-o plăcut tare mult locul şi o zis 
că stâncile sunt ca nişte zmei." 

Locurile seamănă cu „Garden ofthe Gods” (Grădina zeilor), 
străvechiul loc sacru al indienilor, aflat lângă marele oraş Colo¬ 
rado Springs din statul american Colorado. Masivitatea şi di¬ 
mensiunile uriaşilor stâlpi şi bolovani sugerează intervenţia unor 
forţe peste putinţa noastră de înţelegere, de aici seninătatea cu 
care a fost acceptat numele dat de scriitorul zălăuan, deşi până 
la el nimeni nu s-a gândit să asocieze uriaşele făpturi de piatră 
cu zmeii. Noua denumire a fost adoptată oficial, trecută în legile 
referitoare la constituirea rezervaţiilor pentru protejarea monu¬ 
mentelor naturii, amintită în cărţile şi articolele publicate de 
Emilian Petrescu, Ioan Abrudan, Paul Petcu, Aurel Medve, 
Gheorghe Coste, Iosif Daroczi ş.a. 



Vedere de pe buza pădurii de stejari 


Zmeii sunt masivi, puternici, agresivi, puturoşi, prost cres¬ 
cuţi. Mircea Cărtărescu le-a dedicat miticelor făpturi o nostimă 
„enciclopedie ”, ulterior ilustrată color de Tudor Banuş. Vladimir 
Iakovlevici Propp, teoreticianul care a dezvăluit structura poveş¬ 
tilor populare, a considerat că ei sunt singurii eroi de basm care 

evadează din liniaritatea clişeului literar. Unde apar ei, întot¬ 
deauna iese tărăboi, deci atrag atenţia şi constituie un brand 
aducător de necazuri, dar şi de câştiguri consistente. 

întreprinzătorii locali au construit o cabană din lemn la 
marginea rezervaţiei din Gâlgău Almaşului, deschisă la sfârşit de 
săptămână sau cu prilejul unor evenimente deosebite, cum ar fi, 
de exemplu, câştigarea alegerilor locale. La reclama făcută noii 
locaţii a contribuit un incendiu urmat de un scandal muşamali- 
zat degrabă (Olivian Vădan: „O după-amiază incendiară, la pro¬ 
priu şi la figurat”). După scrutinul din 2008, flăcările au distrus 
o parte din clădire în timpul chefului de celebrare a victoriei de 
către noile autorităţi din comună. In vreme ce pompierii au pus 
jeturile de apă pe acoperişul cuprins de flăcări, a avut loc şi un 
incident de presă, ca urmare a apariţiei echipei de jurnalişti de 
la cotidianul „Magazin sălăjean”. Ziaristei Mihaela Moldovan i s- 
a reproşat felul cum a prezentat un act de violenţă din perioada 
electorală şi a fost ea însăşi înjurată şi agresată. In cele din ur¬ 
mă, când Asociaţia Jurnaliştilor s-a autosesizat şi cazul a făcut 
vâlvă, au intervenit şi şi-au cerut scuze conducătorii la nivel de 
judeţ şi de partid, respectiv prefectul Andrei Todea şi deputatul 
PSD Iuliu Nosa. Intr-un fel, s-a repetat cazul barului „La doi 
colonei” de lângă Casa Armatei din Zalău, unde ia ghiciţi cine s- 
au luat la pumni şi au asigurat notorietatea respectivei „unităţi 
de alimentaţie publică ”? 

Prin urmare, cum frumuseţea locurilor şi întâmplările de 
pomină i-au purtat faima până hăt departe, să nu ne mirăm de 
faptul că în parcarea din faţa cabanei de la Grădina Zmeilor se 
găsesc întotdeauna maşini din alte judeţe, uneori chiar din Su¬ 
ceava, Mehedinţi sau Tulcea. Cei mai mulţi se mulţumesc cu 
panorama neobişnuitei stâncării, dar cabanierii au oferit o posi¬ 
bilitate de drumeţie şi pentru cei dornici de o plimbare mai lun¬ 
gă prin natură: Piatra Pintii. 

De la cabană, se intră pe aleea din dreptul imensului panou 
vandalizat, „bătut” cu pietre şi ciuruit în stil balcanic, cândva 
destinat să prezinte cine a asigurat finanţarea proiectului euro- 

pean de amenajare a rezervaţiei. Coşuri de gunoi băiţuite şi lă¬ 
cuite ne îndeamnă să păstrăm curăţenia. Drumul se bifurcă, dar 
marcajele ne poartă spre dreapta, în sus. Ca urmare a unor 
plângeri, treptele săpate direct în coasta dealului au fost acoperi¬ 
te cu grohotiş şi înlocuite cu podeţe şi scări de lemn. Am reuşit 
să le fotografiez 3D, înainte de „cosmetizare ”, în toamna anului 
2009. Sus, la capătul urcuşului, în primul punct de belvedere, a 
stat cândva şi un chioşc spaţios şi răcoros, o binecuvântare pen¬ 
tru pensionarii obosiţi, mutat apoi în vale, ca urmare a altor re¬ 
clamaţii menite să sancţioneze orice semn vizibil de intervenţie 
umană în peisaj. Noua doctrină Monroe ecologistă cere ca natu¬ 
ra să rămână naturală! Vorba unui prieten: Doamne păzeşte să 
vrea careva să facă un festival de rock aici! Că rămânem fără 
bănci, fără coşuri de gunoi, fără pădure şi fără stânci! 



Strunga unde se află Piatra Pintii {în dreapta) 


Intrăm în pădure. Foarte curând, poteca se bifurcă. Cercul 
roşu merge către stânga şi urmăreşte buza dealului. Noi cotim 
către dreapta, pe marcajul cu cruce roşie, în adâncul pădurii. 

Drumul este larg şi vizibil, însă are multe bifurcaţii (şi 
trifurcaţii), deci urmăriţi cu atenţie semnul, pentru că pot apare 
confuzii. In apropiere de ţinta excursiei, am găsit trei arbori ve¬ 
cini, unul marcat cu un H roşu, al doilea cu cruce roşie şi al 
treilea cu un inel galben. O babilonie de semne! In dumbravă 
veţi întâlni oameni, culegători de ciuperci sau tăietori de lemne, 
dacă aveţi senzaţia că v-aţi rătăcit, nu ezitaţi să-i salutaţi şi să le 
cereţi îndrumări. 

Piatra Pintii se află un pic mai sus, în vârful unei strungi ca¬ 
re coboară către satul Borza. Spre surprinderea noastră, obiecti¬ 
vul turistic nu a fost marcat. Este un bolovan de piatră, masiv şi 
inconfundabil, atât de vizibil, încât gazdele au considerat că e 
inutil să-i pună o cruce roşie. Uite aşa am pierdut drumul prima 
dată, am trecut nevinovat pe lângă el, apoi am găsit pe un arbore 
un semn forestier, o cruce roşie fără fond alb şi am crezut că 
sunt pe calea cea bună. Am coborât în continuare. Cum drumul 
era foarte clar delimitat, semn că a fost circulat din vechime, am 
înaintat fără reţinere. Mi-am urmărit umbra ca să mă orientez în 
spaţiu. O vreme, ea mi-a fost în faţă, deci, cum era dimineaţă, 
înseamnă că am mers către Vest, apoi drumul a cotit-o către 
Sud şi umbra a căzut lateral, în dreapta. Am ieşit din pădure du¬ 
pă circa un sfert de ceas. In total, abia dacă am făcut o oră de 
mers prin codru. Locul îmi era complet necunoscut. Mai târziu 
am aflat că frumoasa panoramă este valea Agrijului, cu comuna 
Creaca înspre sud, satul Ciglean (casele de pe deal) şi cariera de 
calcar din Prodăneşti înspre apus. 

Vă imaginaţi ce voioşie a fost când m-am întâlnit cu o fami¬ 
lie tânără, formată din părinţi şi doi copilaşi: 

— Bună ziua, îmi puteţi spune unde sunt? 

— V-aţi rătăcit!?! 

Din privirile oamenilor, am citit că numai un aiurit poate 
realiza o asemenea „performanţă”. Cu gândul Ia „sarea şi piperul 
excursiilor”, am zâmbit şi eu. 

— Vin de la Grădina Zmeilor şi caut Piatra Pintii. 

Buzele s-au întins până la urechi, dar am simţit şi o doză 
onestă de compătimire în glasul localnicilor: 

— Aţi trecut de ea, aici e Borza... 

Va să zică, m-am lăsat derutat de cei care au marcat aiurea 
cărarea şi am refăcut traseul parcurs de elevii ghidaţi de profeso¬ 
rul Aurel Medve din Năpradea, drum descris în revista „Eco 
Samus” din noiembrie 2010. Satul Borza se află la numai 5 km 
depărtare de Jibou, dar, ca şi Prodăneşti-ul, ţine de comuna 
Creaca. A fost amintit sub numele de Borzova încă pe vremea 
regelui Matei Corvin (1469). In monografia sa, Petri Mor susţi¬ 
ne că aici ar fi existat cândva şi un castel. O altă sursă importan¬ 
tă de informaţii despre localitate şi împrejurimile ei este articolul 
publicat de profesoara Camelia Cosma de la Şcoala de Arte din 
Zalău. 

Nişte prieteni cu care am hoinărit şi altă dată prin zonă s-au 
oferit să repet împreună cu ei excursia de la Grădina Zmeilor la 
Piatra Pintii. De această dată, am urmărit semnele de pe arbori 
cu atenţie sporită. Am ajuns din nou la strunga remarcată în 
prima călătorie. Pe bolovanul imens din susul ei, piatră acoperi¬ 
tă cu muşchi verzui, pe care se desluşeşte săpat numele Clau- 
diu, nu este niciun marcaj, nicio tăbliţă cu „ Piatra Pintii”, „copi¬ 
tă de cal năzdrăvan” (care musai trebuie să fi avut aripi, căci lip¬ 
sit de o copită ar fi rămas şchiop ca jumătatea de iepure a lui 
Statu-Palmă Barbă-Cot), „SFÂRŞITUL DRUMULUI!”. De 
această dată, am răscolit împrejurimile cu atenţie, fără să găsim 
alte semne. Am făcut haz de necaz şi am râs mult de năstruşnica 
idee: dacă scrie „Claudiu” pe ea, de ce i se spune Piatra Pintii şi 
nu „Bolovanul lui Claudiu”'? 

Am făcut până aici circa 45 de minute, ceea ce pentru alte 
persoane ar putea să fie un ceas de mers, deci dus-întors ar face 
2 ore, cât scrie pe tăbliţa de la cabana din rezervaţie. Ce păcat 
că la intrarea în Grădina Zmeilor nu s-a afişat o hartă a locuri¬ 
lor. 

După ce am identificat ţinta şi am dobândit certitudinea că 
am nimerit-o, ne-am continuat drumul către Vest, în sus. După 

câteva minute, am cotit către Nord, iar la un moment dat, prin 
frunziş, s-au văzut de la mare înălţime cele două biserici din 
Borza, unde, cu începere din 1998, slujeşte părintele Claudiu 
Nechita. 

Biserica veche este construită în întregime din lemn, se află 
în vârful unui dâmb şi poartă hramul „ Sfinţii Arhangheli Mihail 
şi Gavril". Ea datează din 1758 şi a fost ridicată de meşterul 
„Breaz Ianoş de la Gileaiu”, care a lucrat şi la Bezded şi Brebi. A 
fost renovată în 1975-1976, 1999-2000. La ridicarea ei, nu s-au 
folosit cuie de fier, îmbinările sunt realizate prin decupări inge¬ 
nioase şi cepuri de lemn. Mihai Petriş, directorul Casei Orăşe¬ 
neşti de Cultură din Jibou, a publicat mai multe fotografii pe 
pagina din Wikipedia rezervată minunatului lăcaş de cult. O altă 
locaţie de web rezervată este situl crestinortodox.ro, unde se gă¬ 
sesc şi imagini ale picturilor interioare. 



Vechea biserică de lemn din Borza, 
clădită fără folosirea cuielor de fier 

Noua biserică de piatră, cu hramul „ Sfinţii Petru şi PaveT’ se 
află în vale, peste drum de rustica fântână cu cumpănă, la baza 
ţancului stâncos pe care a fost ridicată „ biserica veche". Poate că 
natura terenului a inspirat şi alegerea hramului: „Şi Eu îţi zic ţie , 
că tu eşti Petru şi pe această piatră voi zidi Biserica Mea şi porţile 
iadului nu o vor birui." (Matei 16:18) Spre marea mea uimire, 
deşi Borza, Prodăneşti şi Ciglean sunt învecinate cu Jibou şi 
doar la câţiva kilometri distanţă, parohia este subordonată părin¬ 
telui protopop Ştefan Lucaciu din Zalău. Sălajul cuprinde nu¬ 
meroase astfel de împărţiri zonale paradoxale, semn al unei isto¬ 
rii zbuciumate. 



Vedere de pe Păşunea Tihăului 


Merită să urcaţi sus, pe creasta dealului abrupt de deasupra 
Borzei, în perioada cât pădurea îşi pierde frunzele. Priveliştea 
este copleşitoare. Poteca se îndreaptă către Nord şi poartă un 
marcaj silvic cu dungă roşie. Ea urcă până într-un loc unde ar¬ 
mata chezaro-crăiască a înălţat cândva, tare demult, un foişor de 
observaţie, din care azi a rămas doar un marcaj topografic mili- 

tar, plasat în anul 1962. E un punct de belvedere unde se întâl¬ 
nesc trei drumuri: pe cel din stânga am urcat noi, cel din centru 
probabil că merge la Borza, iar cel din dreapta coboară, la înce¬ 
put tot spre Nord, apoi către Est. 

Am optat pentru această din urmă variantă. Parcursul prin 
codru s-a terminat deasupra Varului, pe păşunea Tihăului, de 
unde se zăreşte locul numit „La Pietre” din Gâlgău Almaşului, 
aflat în dreptul Grădinii Zmeilor, dar pe celălalt versant al văii. 
Era cald, vacile se retrăseseră în liziera pădurii, la umbră şi ru¬ 
megau alene. Am făcut un pic de gălăgie ca să apară şi ciurda- 
rul. Aşa cum prietenul Szell Sândor şi-a notat pe blog: „am con¬ 
sultat GPS-ul” ca să aflăm unde am ajuns. 

Nu prea departe se coceau murele: negre, dulci, înmiresma¬ 
te şi zemoase. Ne-am tras sufletul, în timp ce am degustat daru¬ 
rile Naturii. Unele ramuri înspinate şerpuiau printre smocurile 
de ferigi de unde îşi ridicau capetele globulare. Ne-am ghiftuit, 
apoi am ales drumul care coboară înspre Var. După un alt par¬ 
curs printr-un făget am ieşit pe o fâneaţă, de unde se vede co¬ 
muna Surduc (în dreapta) şi satul Tihău (în stânga). Jos se află 
podul peste pârâul Almaş în capul căruia stau două răstigniri (a 
treia a fost distrusă de un camion), dintre care una cu mâna 
ruptă. Cine cunoaşte poezia lui Viorel Mureşan poate că a reţi¬ 
nut şocanta imagine. 

Am ieşit la şosea şi am avut noroc, n-a fost nevoie să ne to¬ 
cim pingelele încă 4 kilometri, deoarece ne-a văzut o cunoştinţă, 
a oprit şi ne-a luat în maşină. Am revenit în Var peste câteva 
săptămâni, când am plecat în căutarea Sălciei de pe mormântul 
Babei Blestemate, cealaltă legendă din romanul lui Zaharia 
Prodan. Dar aceasta a fost o altă aventură, pe care o vom povesti 
altădată, după ce vor trece sărbătorile de iarnă. 

Noul pod rutier de la Romi 


3. Calea iernii somesene 

5 


Fiecare „techergheală” de-a mea are la început câte o în¬ 
tâmplare. Uneori ea a fost desprinsă dintr-o carte, precum a fost 
drumul prin Pădurea Viţinalului (de la Mirşid la Moigrad), baza¬ 
tă pe păţaniile elevilor zălăuani, povestite de Artemiu Vanca ori 
căutarea Sălciei Blestemate din Var, legendă consemnată de Za- 
haria Prodan. 

Altădată, ca şi acum, am pornit pe urmele unei „aventuri” 
povestite de un prieten. Cu Dorin Hrenean ne ştim din anii în 
care am făcut naveta la Zalău, iar de atunci, de când s-a pensio¬ 
nat doamna Mărioara Pop şi m-am mutat la biblioteca din Ji¬ 
bou, au trecut alţi cincisprezece. Ne întâlnim şi azi, mai ales 
sâmbăta, când stăm câte un ceas de vorbă la o cafea. Amândoi 

suntem pasionaţi de calculatoare. Băieţii ne sunt de o vârstă, au 
fost la acelaşi cămin, au învăţat în aceeaşi şcoală, umblă la ace¬ 
laşi liceu (dar, ca un făcut, întotdeauna în grupe şi în clase dife¬ 
rite). Avem destule subiecte de conversaţie, iar uneori ne lăsăm 
cuprinşi şi de nostalgii. 

Vara aceasta, am ajuns să povestim despre dispariţia bacuri¬ 
lor, cărora li se mai zice şi „ poduri plutitoare” ori, ca o amintire a 
unor vremuri cu posibilităţi mult mai reduse, pur şi simplu „lun¬ 
tre”. In Jibou, podul plutitor de la Rona a fost demontat în 
toamna anului 2009, după construirea micului „Golden Gate”, 
noua punte de legătură dintre centrul urban şi satele aparţină¬ 
toare de pe malul drept, pe care acum pot trece şi automobilele, 
şi dubiţele. 

La sfârşitul anilor ’70, poate tocmai în 1978, rudele lui Do¬ 
rin au venit din Gârbou la o nuntă în Turbuţa. Autobuzul i-a 
adus până la Pietricica Varului, masiva stâncă din locul unde 
Someşul se strâmtează cel mai mult înainte să-şi schimbe scur¬ 
gerea către Nord. Era în toiul iernii, pe un ger de crăpau pietre¬ 
le. înainte de prânz, când se citeau cotele apelor la radio, Some¬ 
şul fusese amintit cu gheaţă la mal. Pe vremea aceea, încă nu 
fusese construit podul pietonal cu patru piloni din prezent, aşa 
că tinerii au traversat Someşul cu „luntrea”. 

In celebrul oracol chinezesc „Yi King” (Cartea Trans¬ 
formărilor), când se propun soluţii sigure, fără nici un risc, for¬ 
mula obişnuită este: „Este favorabilă trecerea marilor ape. ” Este o 
formulare echivalentă cu: „ Prinzi tigrul de coadă şi nu te muşcă.” 
Apele curgătoare constituie o frontieră atât de temut, încât gre¬ 
cii şi-au înconjurat Infernul cu hotarul de netrecut al Styxului, 
râul uitării. Un singur barcagiu îl poate străbate, cel căruia toţi 
oamenii îi dau obolul. Elementul central din romanul „Luntrea 
lui Caron” de Lucian Blaga este „brodul” cioplit cu barda, o am¬ 
barcaţiune menită să treacă oamenii peste Mureş, simbol îm¬ 
prumutat explicit din mitologia antică: 

„Pe mine, trecerea unei ape cu brodul m-a impresionat încă 
din copilărie. Imaginea brodului, care lucrează cu o lopată-vâslă, 

călăuzindu-şi temeiul de-a lungul unei sârme întinse de la un 
ţărm la celălalt, s-a transformat în sufletul meu, în cursul anilor, 
într-o imagine plină de semnificaţii. Dau târcoale acestor semnifi¬ 
caţii, fără a le putea cuprinde întocmai. In orice caz, brodul este 
pentru mine, încă din copilărie, un mijloc mai arhaic de a trece 
apa, decât podul. Şi arhaicul are darul de a-mi stimula imaginaţia 
cu altă putere decât lucrurile de civilizaţie curentă. Brodid mai 
este, apoi, pentru mine ca o aluzie la harca lui Caron, în care 
umbrele trec de pe ţărmul vieţii, dincolo de împărăţia morţii.” 
(pag. 216) 

Luntraşul („brodnicul”) din roman este părintele Vasile 
Olteanu, cândva preot în Alba Iulia. El a fost declarat „indezira¬ 
bil” de către noile autorităţi (e 1946) şi a ajuns să se întreţină 
prin trecerea oamenilor de pe un mal pe celălalt. Soţia sa, fru¬ 
moasa şi sensibila Octavia, cultiva genul liric: „ Poezia e şi ea un 
fel de brod.” Intr-o noapte de pomină, descrisă într-unul dintre 
fragmentele antologice ale prozei fantastice româneşti, când ca¬ 
sa le este înconjurată de imensa turmă a unui păstor (ori de o 
haită lupească la fel de mare, aflată sub puterea Diavolului) ea 
fuge cu picioarele goale prin zăpadă şi împărtăşeşte soarta 
Ofeliei. 

In zona ultimei strâmtori muntoase străbătute în curgerea 
către Tisa, Someşul desparte Cheudul de Aluniş, Chelinţa de 
Ţicău şi Ulmeni, Mireşul Mare de Sălsig şi Tohat. In monogra¬ 
fia sa „Tohat, străveche vatră românească de Sub Codru”, Iulian 
Sălăjan ne atrage atenţia asupra mentalităţii sătenilor din regiu¬ 
ne: „Din cauza trecerilor improvizate, Someşul face mereu victi¬ 
me omeneşti. De aceea, ori de câte ori se perfectau căsătorii cu 
băieţi şi fete de peste Someş, părinţii erau trişti şi îngrijoraţi, dar 
dragostea a învins întotdeauna.” 

O anecdotă consemnată tot aici, ne arată că şi alcoolul poa¬ 
te constitui un resort la fel de puternic. In toamna eroicului an 
1944, după ce au prădat fabrica de spirt din Mireşul Mare, sol¬ 
daţii ruşi au trecut marele râu cu ajutorul cailor, ţinându-se de 
coamele lor, apoi au năvălit bine dispuşi în sat, trăgând focuri de 

armă şi întrebând oamenii: „Knda burjui? Kuda Bierlin?” (Unde 
s-au ascuns „ burghejii”'? Unde e Berlinul?) 

Am deviat un pic de la subiect, ca să enumăr riscurile cu ca¬ 
re s-au confruntat nuntaşii din Gârbou, veniţi să petreacă mi¬ 
reasa la casa socrului mare din Turbuţa, pentru că aşa e obiceiul 
în ţinutul someşean, ca gospodarul al cărui fecior se însoară să 
organizeze nunta. Cheful, ospăţul şi dansul s-au terminat în zori, 
dar familia şi prietenii fetei proaspăt măritate n-au putut să se 
întoarcă acasă pe acelaşi drum, deoarece malul râului a îngheţat 
peste noapte şi bacul n-a putut fi desprins de pe mal. Poate că 
bărbaţii ar fi încercat să treacă apa pe gheaţă, dar pe la mijlocul 
văii se desluşea ochiul întunecat al adâncurilor fără de scăpare 
(Someşul este un balaur veşnic flămând), lucru care n-a scăpat 
privirii agere a femeilor. Iarna, primejdia înecului e şi mai mare, 
căci apa rece nu îngăduie intervenţia celor dispuşi să sară în aju¬ 
tor. Aşa că tinerii noştri au privit „luntrea” înţepenită ca uşa 
unui congelator cam în felul în care Emil Racoviţă s-a uitat în 
primăvara anului 1898 la vasul „Belgica”, cu deosebirea că, fiind 
bine dispuşi (cinste socrului mare!), ei nu s-au necăjit defel, ci 
au plecat cântând şi chiuind pe Someş în sus, către Ciocmani, 
ca să treacă apa pe podul stabil de acolo. 

Am hotărât să repet isprava lor, să fac turul cel mare. Anul 
trecut, în 2010, tot pe vremea recoltării cucuruzului, am făcut 
un mic tur al Someşului: Centrul Jiboului - Gară - Pietricica Va¬ 
rului - Podul de la Turbuţa - poalele Muntelui lui Râkoczi (pe 
drumul de care de pe malul drept la Someşului) - Satul Rona - 
Podul de la Rona - Stadion - Centru. Am revenit ulterior, când 
s-au pârguit coarnele, împreună cu băieţii, străbătând drumul în 
celălalt sens. 

Deci, fie că veniţi din Jibou pe malul drept, fie pe cel stâng, 
veţi ajunge la puntea pietonală din Turbuţa. In capătul dinspre 
sat, o cruce rotitoare montată orizontal împiedică accesul ani¬ 
malelor mari (vaci, bivoli, cai sau măgari). Câteva gospodării ne 
întâmpină şi ne conduc până la prima răscruce. In faţă, o vale 
prăpăstioasă, cu pereţii aproape verticali, urcă înspre Ţugluiul 

Turbuţâi (denumirea locală dată Piscuiului Ronei). Aici lucra 
cândva cu mult spor pălincăria din sat. Drumul către Ciocmani 
o coteşte către dreapta, prin centrul satului, peste podeţul im¬ 
provizat din trei tuburi mari prinse într-un jug de beton. 

Turbuţa este o localitate cu o reţea labirintică de uliţe, unde 
se întâmplă tot felul de lucruri ieşite din comun. In 1990, aici a 
înflorit o creangă de trandafir într-un măr, ,$emn' interpretat de 
un cotidian sălăjean „independent” că Ion Iliescu va câştiga pri¬ 
mele alegeri postrevoluţionare. De fapt, fusese o ramură de măr 
japonez (Malus floribunda) altoită pe unul obişnuit, aşa că n-a 
fost decât o „ minune ” conjuncturală, care s-a ofilit fără să lege 
rod. Ori poate că a fost o atenţionare, ce-a vrut să ne avertizeze: 
vedeţi că se vor întâmpla nişte grozăvii fără precedent, Bucu- 
reşti-ul va fi invadat de minerii din Valea Jiului şi ne vor face de 
mândră minune în faţa întregii lumi? 



Un gospodar din Turbuţa 


Optsprezece ani mai târziu, un alt măr a scos din pământ o 
cruce bătrână şi a ridicat-o la o jumătate de metru deasupra so- 

lului. Cineva a trimis câteva fotografii la „ Ştirile ProTV” şi în¬ 
treaga ţară s-a bucurat să vadă altceva decât deja plictisitoarele 
accidente, jafuri, violuri, bătăi, tâlhării, scandaluri şi crime. De 
atunci, oamenii speră să apară din nou la televizor, iar amintirea 
ProTV-ului a devenit un mod glumeţ de a primi străinii cu apa¬ 
rate atârnate de gât. Am fotografiat un localnic şi carul său rus¬ 
tic cu boi. I-am cerut voie, n-a protestat, ba chiar s-a bucurat, ca 
tot omul mândru de animalele frumoase şi sănătoase, crescute 
cu pricepere în propria gospodărie. Era atât de senin şi de împă¬ 
cat cu lumea, încât m-am întrebat dacă are televizor acasă (sigur 
are, c-aşa e standardul social acum) ori timp destul să se uite la 
năzbâtiile transmise în chip de ştiri. 

Strada principală merge tot înainte. O triplă intersecţie este 
cea cu drumul care vine de la „peşteră”, o minicarieră de unde 
localnicii extrag piatra folosită pentru clădirea temeliilor de casă 
sau la construirea gardurilor. Ea se află sus, pe creasta dealului, 
înainte de un goruniş des, dar este accesibilă şi turiştilor sosiţi 
dinspre Jibou, care escaladează Piscuiul Ronei (scuzaţi, pe prin¬ 
cipiul „când eşti în Roma, adoptă obiceiurile romane”, corectez: 
Ţugluiul Turbuţâi). Grota artificială cu trei săliţe se află în apro¬ 
pierea culmii, la maximum o jumătate de oră distanţă de Crucea 
lui Ivănescu. 

îmi continui drumul şi ajung la biserica nouă, de piatră. Ini¬ 
ţial a fost şcoală elementară, apoi a fost transformată în sală de 
cinematograf şi cămin cultural. Poate că nunta de care îmi po¬ 
vestea Dorin a fost sărbătorită chiar aici. Apoi, în 2008, sătenii 
păstoriţi de părintele Ioan Suciu au hotărât că a trecut timpul să 
se înghesuie în frumoasa, dar micuţa biserică de lemn şi şi-au 
dorit o Casă a Domnului mai spaţioasă. Vechiul edificiu este de 
rit greco-catolic, datează din 1816 şi, ca mai toate aşezămintele 
religioase din regiune, poartă hramul „Sfinţilor Arhangheli Mi- 
hail şi Gavril”. Una dintre curiozităţile arhitecturale ale clădirii o 
constituie modul de acoperire a altarului, unic în zonă, soluţia 
constructivă adoptată nemaifiind întâlnită decât undeva departe, 
tocmai în Suceava. Biserica de lemn prezintă încă o particulari- 

tate rar întâlnită, dar în ton cu noul mod de viaţă, cel european, 
bazat pe multiculturalitate şi unitate în diversitate. Legendele 
picturilor zugrăvite de românul Lazăr Tocaciu şi ungurul Biro 
Lajos din Orghiz, au fost scrise în trei limbi: latină, română şi 
maghiară. 

„Torbicza” apare în acte pentru prima oară în 1387, ca sat 
românesc. In vremurile lui Iancu de Hunedoara şi ale regelui 
Matei, localitatea este trecută în registrele întocmite de cei care 
încasau dările ca „penitus deşerta”, adică „cu totul părăsită”. Re¬ 
construită după 1682, este mutată din vechea vatră în 1715, ca 
urmare a unei inundaţii catastrofale. Registrul de stare civilă în¬ 
cepe să fie completat din 1858. In monografia sa, Petri Mor ne 
dă şi denumirile diferitelor părţi: Tabla Stejarului, Dealul, Calea 
Tâlharilor, Stupină, Pictod, Fântâna Fagului, Valea Strâmbă, 
Zăpodie. 

La ieşirea din Turbuţa, în amonte, mă întâlnesc cu un 
prunc călare pe o altă bicicletă. Intru în vorbă cu el, ca să verific 
dacă sunt pe calea cea bună, adică pe drumul spre Ciocmani. 
„Ţineţi-o tot înainte, pe principală”, îmi răspunde ca un om ma¬ 
tur la volanul unui camion de douăzeci de tone. Mă străduiesc 
să rămân serios, deoarece, în lipsa oricăror alternative fecunda¬ 
re”, „principala” a ajuns să fie singurul drum din zonă. In stânga, 
e o coastă stâncoasă, înclinată la vreo 45 de grade, acoperită cu 
ierburi şi tufişuri. In dreapta, curge Someşul. Intre aceste limite, 
în spaţiul dintre munte şi apă, se întind grădinile oamenilor. 

Peisajul este extraordinar, mai ales toamna, când frunzele 
capătă diferite culori, de la galbenul frunzelor de plop sau de 
nuc până Ia carminul boabelor de măceş şi vişiniul închis, brăz¬ 
dat cu tuşe verde-cucută sau albastru-marin al tufelor de corn. 
Pentru fotografii, este cel mai bine să veniţi dimineaţa, când 
Soarele străluceşte dincolo de albie, dinspre Surduc, Tihău ori 
Var. Lunca este plină de viaţă. Un cocor cenuşiu şi-a luat zborul 
până să-l prind în obiectiv. Scoate un sunet strident, de lingură 
metalică dată pe râzătoare. Apa râului este mică, urmare a sece¬ 
tei prelungite. N-a mai plouat de la începutul lunii august. Pe- 

dalez şi înaintez uşor, deşi practic merg la deal. Şirurile de urme 
paralele tăiate de roţile carelor se apropie din ce în ce mai mult 
de firul apei. 

Când la orizont apar cocoaşele dealului Făget, drumul o co- 
teşte brusc în sus, către stânga. In acel punct, la confluenţa cu 
pârâul omonim, albia secată a Someşului pare o grădină de 
stânci sau o masă acoperită cu o faţă albă, pe care uriaşii au răs¬ 
turnat piesele dintr-un gigantic joc de Mah Jongg. Este un loc 
propice pentru dat Ia peşte, dovadă cei doi pescari echipaţi cum 
se cuvine, cu mai multe undiţe, genţi burduşite, mincioguri şi 
juvelnice scufundate în apă, în care se zbat zvârlugile argintii. 



Făgetul de la Stana Ciocmanilor, dealul cu trei cocoaşe 


Cel mai apropiat a venit cu motocicleta, parcată pe malul 
ierbos. Priveliştea din spatele lui mă surprinde prin formele ine¬ 
dite pe care le proiectează pe cer. Ştiţi bancul cu: „Ce este un 
drumădar ? “ întrebarea se pune pe un ton uşor hârâit, cu gura 
plină de flegmă şi vârful limbii lipit de dinţi, ca să sune cât mai 
maghrebian posibil. Şugubăţul cu diplomă confirmată la şapte 

festivaluri de umor, başca „Cucuruz, mălai de toamnă” din Ji¬ 
bou, va da răspunsul pe acelaşi ton: „Un drumădar este un cărnii 
cu doi cucoşi!” Tocmai aceasta deosebeşte dromaderii şi cămilele 
bactriene de dealul Făget din aval de Ciocmani, care are trei co¬ 
coaşe. 

Pe păşunea de dincolo de pârâu şi-a stabilit tabăra o foarte 
colorată şatră ţigănească. E cald, pruncii sunt în fundul gol şi se 
joacă în jurul unui ceaun pus pe foc. Un tractor ridică colbul de 
pe drum şi se învăluie într-un nor de praf gălbui, deloc iubit de 
obiectivul unei camere foto. II urmez de la o distanţă prudentă, 
până în centrul satului Ciocmani. 

Turla albă a bisericii cu hramul „Cuvioasa Parascheva”, un¬ 
de a slujit cândva părintele Alexandru Avram, devine tot mai vi¬ 
zibilă. Kâdâr Jozsef susţine că lăcaşul de cult a fost ridicat în lo¬ 
cul unei bisericuţe de lemn construită în 1700, (re?)sfinţită în 
1869. Episcopia Sălajului dă 1903 ca an al târnosirii bisericii de 
zid. Casa parohială se află ceva mai sus. Cunosc foarte bine lo¬ 
curile, pentru că au fost descrise de Victor Cârcu, unul dintre 
prietenii legendarei formaţii timişorene de rock „Phoenix”, azi 
regizor la teatrul din Karlsruhe (Germania). El este autorul ver¬ 
surilor unor hit-uri precum ,JXÎugur de fluier” sau „Fată verde cu 
părul pădure” şi şi-a petrecut vacanţele de vară în casa unchiului 
său, pe atunci preotul din sat. Acum, turma de credincioşi orto¬ 
docşi este păstorită de fostul paroh din Cernuc, Teodor Iacob. 

Someşul îngheaţă în întregime foarte rar, de regulă în prima 
decadă a lunii ianuarie, când se lasă proverbialul „ger al Bobote¬ 
zei”. Şi atunci podul de gheaţă durează doar două-trei săptă¬ 
mâni. In 1458, gerul a ferecat toate apele din această parte a 
lumii. Tânărul Matei Corvin a fost aclamat ca rege de tovarăşii 
de arme ai tatălui său, care s-au adunat pe gheaţa Dunării ca să- 
1 întâmpine pe prinţul sosit din Boemia. Istoricii maghiari s-au 
distrat multă vreme, ştiind că onomastica marelui suveran este 
celebrată într-o zi când în calendarul bisericesc este trecut Apos¬ 
tolul Matei, sfântul care (aşa susţine tradiţia!) sfarmă gheaţa. 

Centrul satului Ciocmani este asfaltat. Şcoala veche a fost 
renovată, acum are nişte ferestre imense din geam termopan, ca 
nişte vitrine de magazin. Iarna aceasta va fi lumină şi mai uşor 
cu lemnele de foc, iar pruncii vor scăpa de grija frigului cât timp 
vor sta şi vor studia în sălile de clasă. învăţământul din sat are o 
vechime de peste un secol şi jumătate. In monografia comitatu¬ 
lui Solnoc-Dăbâca, Kâdâr Jozsef scrie că la începutul secolului 
al XX-lea, învăţătorul de aici preda şi în satul vecin Poieniţa. 

Pagina dedicată localităţii Ciocmani în Wikipedia este cvasi- 
goală. In momentul când am zărit bustul lui Vasile Iluţiu, ridicat 
în memoria fostului învăţător şi publicist de către copiii săi, 
Monica şi Vicenţiu, mi-am dorit să aflu mai multe despre activi¬ 
tatea acestui dascăl emblematic. Un articol scris de ziaristul Ma- 
rius Avram mi-a oferit informaţii preţioase despre ceremonia de 
dezvelire săvârşită în octombrie 2006, în prezenţa unor persona¬ 
lităţi de seamă, precum prefectul Ioan Todea, vicepreşedintele 
Consiliului Judeţean Mircea Ghiurco, inspec-torul-şef Ioan 
Abrudan de la Inspectoratul Şcolar Sălaj. Poate că răspunsurile 
căutate de mine se află în volumul „Dor de plaiurile natale” al 
regretatului profesor Vaier Vlad, lansat cu acest prilej. 

Din centrul localităţii, e uşor să mergi mai departe pe dru¬ 
mul neted ca palma. Când ajungi la intersecţia cu şoseaua prin¬ 
cipală care vine de la Răstoci, se virează la dreapta. Halta ferovi¬ 
ară Ciocmani se află în stânga, în spatele unui stâlp de telegraf 
pe care scrie: , fttenţie! Câine rău!” (n-am verificat de ce). Dinco¬ 
lo de staţie, începe podul rutier peste Someş, plasat în paralel cu 
reînnoitul pod feroviar, obiectul unei ilustrate color din anii '70, 
pe care trecea pufăind o locomotivă Pacific ce tracta vagoanele 
trenului accelerat Bucureşti - Baia Mare. Consolidat în timpul 
celui de-al doilea război mondial, prin munca forţată a unor ve¬ 
terani prea bătrâni ca să moară pe front, el a fost aruncat în aer 
în 1944 de armata germană în retragere, laolaltă cu construcţiile 
similare din Jibou şi Ulmeni. E un caz absurd, care îmi aduce 
aminte de „Podul de pe râul Kwai”, extraordinarul roman al lui 



Techergheli sălăjene 


47 


Pierre Boulle, azi o raritate bibliofilă (încercaţi măcar să vedeţi 
filmul). 

Când te afli în excursie şi îi întrebi pe localnici, distanţele se 
măsoară în „la o aruncătură de băţ”, „peste vale”, „acolo nil”, „nu- 
i departe”. Uneori, aceste indicaţii verbale sunt mult mai precise 
decât panourile instalate de drumari pe şosele. 

In capătul podului rutier peste Someş de la Ciocmani se 
află o tablă pe care este înscris greşit : Jibou - 18 Km. Peste 
drum de panoul buclucaş, sub poala pădurii, stă o bornă kilome¬ 
trică unde se indică, mult mai aproape de adevăr, 12 km. Hărţile 
rutiere şi GPS-urile programate pe baza lor indică 13 km. Cam 
atât am şi pedalat de aici până acasă. Cum n-aveam lanterna la 
mine, m-am grăbit să ajung în Jibou înainte de apusul soarelui, 
aşa că am trecut ca un tren intercity prin Surducul haijin-ului 
Viorel Mureşan, pe lângă castrul roman de lângă Tihău, ridicat 
de Legiunea a XlII-a Gemina şi Varul natal al poetului Marcel 
Lucaciu. 

Până când n-am refăcut drumul parcurs de nuntaşii din 
Turbuţa, care au fost nevoiţi să se întoarcă la Gârbou pe jos în 
toi de iarnă, n-am priceput de ce Victor Cârcu mărturisea cu 
atâta mândrie: „Cunosc aproape toate meandrele Someşului. 
Prundişurile lui albe le-am bătut veri întregi, pe jos sau cu bici¬ 
cleta. Chiar acum, dacă mă plimb aşa încet, îl şi văd, adânc, zbu¬ 
ciumat, văd morile înşirate. E în mine.” Acum îl înţeleg. Valea 
Someşului este o cale menită să împlinească sufletul oricărui 
drumeţ care o străbate. Merită să o cercetaţi. Fie vara, fie iarna, 
ea vă va oferi o binecuvântată împlinire sufletească. 

La Beserecuţă , cu exploatarea de andezit 
de la Măgura Moigradului înfundai 


4. La Moigrad, pe Traseul Vanca 


Artemiu Vanca, cel mai mic dintre băieţii învăţătorului Va- 
leriu Vanca din Bănişor, a devenit inginer mecanic şi a lucrat 
multă vreme în domeniul energetic. După ce s-a pensionat, a 
ajuns să aibă mai mult timp liber şi, de dragul nepoţilor, a înce¬ 
put să dezvolte poveştile legate de nişte odoare bisericeşti ascun¬ 
se în tunelurile de sub Dealul Majarului, culme din satul natal, 
despre care Dionisie Stoica şi Ioan Lazăr au scris în „Schiţa mo¬ 
nografică a Sălajului” (1908) că ar fi locul unde „pe timpul do¬ 
minaţiei turcilor, aici a îngropat Capitlul Romano-Catolic din 
Oradea Mare o parte din avere în huţi pline cu aur şi argint”. 
Acesta a fost punctul de plecare al unor aventuri imaginate în 
perioada agitată de după terminarea celui de-al doilea război 

mondial, descrise într-o trilogie pe cale să devină tetralogie. 
Eroul principal, Cornel Straja, este şi el fecior de dascăl. In pri¬ 
mul volum, „ Comoara din Dealul Magiarului” (2009), cercetări¬ 
le rămân fără rezultate, în următorul, „ Secretul comorii” (2010), 
se caută informaţii despre tezaur în Şimleu Silvaniei. Schimbări¬ 
le politice de după înfrângerea Germaniei naziste afectează şi 
sistemul de învăţământ, astfel încât liceul de băieţi din localitate 
este desfiinţat în august 1948, iar o parte dintre elevi aleg să se 
mute în Zalău, scena celei de-a treia cărţi, „Comorile de sub 
Meseş”. In oraşul sălăjean de la poalele Meseşului, din vecinăta¬ 
tea limesului antic, Cornel s-a împrietenit cu Ioan Doboş, zis 
Nucu, fiul unui ţăran mai înstărit din Moigrad, satul celor două 
cetăţi antice: dava dacică de pe cuşma vulcanică numită Măgura 
şi, în partea către Jac, castrul roman de pe dealul Pomăt, ce apă¬ 
ra municipiul Porolissum. 

Zona a început să fie cercetată abia din a doua jumătate a 
secolului al XlX-lea şi a constituit sursa de completare a colecţii¬ 
lor de antichităţi cu care s-au mândrit nobilii din Cârcei, Zalău 
şi Jibou. Prima cercetare ştiinţifică la faţa locului a fost efectua¬ 
tă de sârguinciosul profesor universitar Torma Kâroly, tatăl soţi¬ 
ei lui Victor Babeş, revoluţionar paşoptist în tinereţe (a fost unul 
dintre ostaşii care au depus armele la Jibou, în 25 august 1849), 
arheolog pasionat, ulterior membru al Academiei de Ştiinţe din 
Budapesta. In monografia „ Porolissum (Res Publica Municipii 
Septimii Porolissensium)”, Nicolae Gudea surâde amabil pe 
marginea atacurilor din presă lansate de Iulian Marţian, fost ofi¬ 
ţer de geniu în armata chezaro-crăiască, cel care credea că Poar¬ 
ta Meseşeană de pe drumul sării de Dej fusese protejată de tru¬ 
pele din oraşul antic Gelones, în vreme ce Porolissumul s-ar fi 
găsit într-un cu totul alt loc, numit Ilişua, dar nu cel din Sălaj, ci 
din actualul judeţ Bistriţa-Năsăud. Inscripţiile descoperite ulte¬ 
rior au dovedit fără putinţă de tăgadă că fortificaţiile din apropi¬ 
erea Zalăului sunt cele ale cetăţii unde împăratul poreclit 
Caracalla (Marcus Aurelius Antoninus) a pus să fie executat 
Cabriomarus, regele quazilor, în 213 e.n. 

Până să explodeze „butoiul cu pulbere al Europei” şi să în¬ 
ceapă ceea ce englezii numesc şi astăzi „ the Great War” (Marele 
Război), cercetările au fost continuate de oficialităţile locale, iar 
apoi de profesorul Buday Arpâd din Cluj. Colecţia adunată de 
fostul prefect Szikszai Lâszlo a fost expusă în holul Primăriei din 
Zalău şi vizitată de participanţii la întrunirea A.S.T.R.A. din 
1906, înainte de descinderea propriu-zisă „in situ”, adică la rui¬ 
nele castrului. 

După 1918, statul român a cumpărat 8 iugăre de teren şi a 
constituit prima rezervaţie arheologică în 1929. In calitate de 
secretar al Comisiunii Monumentelor Istorice, secţia pentru 
Transilvania, Constantin Daicoviciu a cercetat pentru prima oa¬ 
ră locurile în 1933. El a cerut ajutorul lui Leontin Ghergariu, 
directorul liceului de băieţi din Zalău, care a apelat la entuzias¬ 
mul elevilor. 

In 1935, Regele Carol al Il-lea a creat „Straja Ţării”, o or¬ 
ganizaţie paramilitară de tineret, tip „Hitlerjugend” , pentru a 
combate influenţa în creştere a legionarilor. Ulterior, în timpul 
rebeliunii ,săltaţilor” , descrisă de Marin Preda în romanul „Deli¬ 
rul”, organizaţia străjerească a fost desfiinţată şi toate bunurile ei 
au fost preluate de Garda de Fier, care a înlocuit „socializarea” 
de tip „credinţă şi muncă / pentru ţară şi rege” cu preceptele pro¬ 
prii. Altminteri, nici statutul organizaţiei originale nu era cu to¬ 
tul străin de anumite elemente fasciste, preluate, ca şi grupurile 
statuare „Lupa Capitolina”, de la dictatorul italian Benito 
Mussolini. Străjerii se salutau cu mâna întinsă înainte, spunând: 
„Sănătate!” Această formă de salutare a fost impusă ca fiind 
obligatorie în învăţământ, astfel încât Ia un moment dat pruncii 
au profitat de ea ca să-şi şicaneze dascălii. Iată o circulară trimi¬ 
să în 1935 tuturor inspectoratelor şcolare: 

„Domnule Revizor şcolar, Ni se aduce la cunoştinţă de oficiul 
O. E. T. R. secretariatid general din Bucureşti, că a primit ra¬ 
poarte de la diferite unităţi străjereşti şcolare, că există mulţi învă¬ 
ţători care fac elevilor-străjeri greutăţi pentru motivul că aceştia îi 

salută străjereşte. Cum salutul străjeresc este cu braţul întins, în¬ 
soţit de cuvântul „sănătate” este obligator pentru toţi străjerii, în 
conformitate cu prevederile regulamentului O. E. T. R. publicat 
în Monitorul Oficial No. 272 din 24-XI-1934, trebuie să fie res¬ 
pectat de întregid corp didactic, nicidecum oprit tocmai de orga¬ 
nele şcolare, care trebuie să dea o extensiune acestui oficiu. 
Comunicându-vă cele de mai sus, vă rugăm să luaţi măsuri, ca să 
se comunice imediat învăţătorilor din judeţul Dvs., dispoziţiunile 
de mai sus. ” 

Prin urmare, o bună parte dintre comandanţii formaţiunilor 
paramilitare de tineret au fost învăţători, unii chiar împotriva 
voinţei sau convingerilor proprii. Ca şi pionierii şi uteciştii din 
regimul Ceauşescu, străjerii se legau prin jurământ să asculte 
ordinele superiorilor şi să îndeplinească întocmai sarcinile primi¬ 
te de la aceştia. 

Lipsit de fonduri pentru săpături arheologice, Leontin 
Ghergariu s-a folosit de noile „ activităţi educative extracu- 
rriculare ” ca să organizeze tabere străjereşti în vacanţele de vară 
din 1939 şi 1940, unde au fost găzduiţi elevi veniţi din tot jude¬ 
ţul, cu vârste cuprinse între 10-15 ani. Comanda detaşamente¬ 
lor a fost încredinţată cadrelor didactice însoţitoare: profesorul 
Ioan Lolici de la Liceul de stat din Zălau şi învăţătorii Gheorghe 
Cristureanu (nume amintit de Dumitru Ilea în forma 
Cristoreanu), Ioan Cherecheş şi Alexandru Vanca din Jibou. Ul¬ 
timul, ne-am interesat, nu se înrudea cu familia învăţătorului 
Valeriu Vanca din Bănişor, de aceea episodul nu apare amintit 
în „Comorile de sub Meseş”. 

Principalul organizator povestea după 40 de ani, într-un ar¬ 
ticol din ,ficta Misei Porolissensis” nr.4/1980: 

„[In vara anului 1939,] pentru cazarea copiilor au fost im¬ 
provizate barăci [pentru găzduirea a 40 de elevi], care au fost in¬ 
stalate pe o terasă orizontală situată la Nord-Est de latura scurtă a 
castrului de pe dealul Pornet, sub vârful numit „Besericuţă”. Sco- 

pul taberei a fost instrucţia străjerească şi depunere de muncă ob¬ 
ştească. [...] In vara anului 1940 aveam intenţia să executăm lu¬ 
crări mai ample. Au fost construite din vreme două pavilioane din 
lemn acoperite cu ţigle; capacitatea lor de locuire era de 80 de 
persoane. Ele au fost aşezate pe aceeaşi terasă unde fuseseră bară¬ 
cile din anul precedent. Intre ele a mai fost construit un pavilion 
pentru personalid ştiinţific. [...] Toate aceste construcţii au fost 
realizate din contribuţiile benevole ale comunelor din judeţul Să¬ 
laj. Scopul a fost crearea unei tabere de vară permanente pentru 
elevi. Încă înaintea începerii săpăturilor o furtună puternică înso¬ 
ţită de descărcări electrice a distrus ultimul pavilion dinspre Est 
(sub „Besericuţă”) care nu a mai putut fi folosit.” [Nota bene: 
Fulgerul este atributul zeului Jupiter, regele Olimpului, princi¬ 
pala divinitate romană.] 

Arheologii amatori au descoperit drumul roman, au identifi¬ 
cat urme de construcţii, au stabilit traseul fortificaţiilor şi au gă¬ 
sit diferite vestigii mărunte: monede, geme, fibule etc. Obiectele 
mari (pietre sculptate, monumente, inscripţii) au fost transpor¬ 
tate la Zalău şi au fost adăpostite sub intrarea în curtea Liceului 
de stat, azi parte a Muzeului Judeţean de Istorie şi Artă Zalău, 
mai precis clădirea în care, cu circa un deceniu în urmă, s-a 
oprit camionul încărcat cu fier, rămas fără frâne pe Meseş. Obi¬ 
ectele mai mici (monede, geme, fibule etc.) fie au fost duse la 
Muzeul A.S.T.R.A., fie au rămas în cabana construită pentru 
personalul ştiinţific, de unde au dispărut după izbucnirea celui 
de-al doilea război mondial. 

Iată, în rezumat, un istoric al explorărilor arheologice mai 
mult sau mai puţin ştiinţifice, săvârşite în marea capitală de pro¬ 
vincie imperială din cealaltă parte a Meseşului. In mod obişnuit, 
ruinele romane sunt vizitate astăzi fie dinspre Zalău, fie dinspre 
Creaca. In anii '30, nici vorbă de şoseaua asfaltată de azi, care 
trece prin Ortelec, Moigrad şi Brebi, de aceea, când a venit va¬ 
canţa de primăvară din 1949, elevii din romanul amintit la înce¬ 
put au apelat la serviciile căilor ferate: 

„Nucii şi Cornel an hotărât să meargă la Moigrad cu un tren 
de dimineaţă, până la Mirşid, şi de acolo, pe jos, peste Dealul Ma¬ 
re, până în satid lui Nucii.” 

Pentru copilul de ţăran din Moigrad, călătoria cu „ghezăşul” 
(locomotiva cu aburi) a fost una absolut inedită, cum este încă 
pentru mulţi un tur cu metroul bucureştean. Oarecum la fel a 
fost şi în cazul feciorului de învăţător din Bănişor, care, ce-i 
drept, plecase în refugiu cu trenul la începutul războiului, însă 
atunci avusese doar patru ani şi nu-şi mai amintea cum fusese. 

Pentru mine, om din secolul vitezei, obişnuit să circul cu 
autoturismul sau cu autobuzul, inedită a fost ruta aleasă de ele¬ 
vii de atunci. Am verificat deîndată pe harta auto, distanţa dintre 
Mirşid şi Moigrad era mică, de numai 4 km. Cum, deşi sunt atâ¬ 
tea festivaluri, lupte daco-romane, petreceri câmpeneşti, confe¬ 
rinţe, excursii etc., nimeni nu circulă pe acest traseu? Se desfă¬ 
şoară „Ecourile meseşene ”? Plecare cu autobuzul din faţa Primă¬ 
riei. Se ţin „ Zilele Romane ”? Plecare cu autobuzul din faţa Pri¬ 
măriei. In schimb, din Cehu Silvaniei, Jibou, Şimleu Silvaniei 
nu porneşte nimic, deşi poate şi alţii ar dori să ajungă la aceste 
sărbători. „Traseul Vanca” oferă o alternativă lejeră şi plăcută, de 
aceea m-am hotărât să-i fac reclamă, să afle şi cei dornici de dis¬ 
tracţie, care nu sunt din reşedinţa de judeţ. 

Deci, să înceapă jurnalul de călătorie. 

Plecare din staţia Jibou, nod feroviar din Nord-Vestul ţării, 
dat în funcţiune în 1890, alegere favorizată de vecinătatea So¬ 
meşului şi zăcămintele carbonifere din Surduc şi Lupoaia. Di¬ 
mineaţa, aici se intersectează mai multe trenuri, sosite din Satu 
Mare, Baia Mare, Zalău sau Dej, Miercurea Ciuc ori Cluj, Bra¬ 
şov, Bucureşti, Constanţa. Am luat personalul de 9:30. 

Prima oprire, în Halta Cuceu, clădire declarată parte a pa¬ 
trimoniului naţional. Este locuită permanent, deci ferită de dis¬ 
trugere. Următoarea staţie, comuna Poptelec (azi, Popeni). O 
clădire abandonată, se şi vede. Am trecut ca vântul pe lângă rui- 



54 


Gyorfi-Deâk Gyorgy 


na haltei Firminiş şi ne-am oprit la Mirşid, unde am coborât. 
Aici l-am întâlnit pe domnul Dumitru Butaş, impiegatul de miş¬ 
care al staţiei C.F.R., unul dintre vecinii noştri din Jibou, pe ca¬ 
re l-am rugat să facă fotografia de început a drumului. 



După coborârea în staţia C.F.R. din Mirşid 


Gara din Mirşid se află într-un defileu umbrit şi răcoros, 
unde iarna se depune mai tot timpul polei pe şosea. Drumul că¬ 
tre ruine porneşte din apropierea ei şi constituie o rută care lea¬ 
gă două aşezări învecinate, de aici denumirea latină: „ vicinalis ”, 
păstrată până în prezent. Am ieşit pe şoseaua principală şi am 
făcut câţiva paşi către Jibou. Prima intersecţie pe dreapta, cea 
de lângă dispensar, este drumul Viţinalului, folosit uneori şi ca 
rută ocolitoare, atunci când apele revărsate ale pârâului local 
blochează trecerea înspre Popeni. Spre surprinderea mea, în va¬ 
ra aceasta el a început să fie amenajat pentru asfaltare. Cum e 
miercuri şi se lucrează în zonă, trec pe lângă mine mai multe 
maşini încărcate cu balastru, tentaţii de care eroii din roman n- 
au avut parte în 1949. Flotărât să reconstitui întocmai episodul, 

am refuzat zâmbind ajutorul oferit din inimă şi am înaintat apos- 
toleşte în urma lor. 

Ca orice absolvent de liceu din vremea când lirica lui Mihai 
Beniuc se studia în şcoală, am remarcat un măr de lângă drum 
şi fără gard, un pom frumos încrengat şi cu coroana perfect ro¬ 
tundă, pe o păşune din dreapta, scăldată de razele soarelui. Pei¬ 
sajul este mirific, departe de bănuiala oricărei grozăvii. Totuşi, 
ele s-au petrecut şi au rămas întipărite în memoria colectivă. Pe 
tren, o localnică mi-a povestit că Pădurea Viţinalului este bântu¬ 
ită noaptea de stafia Ghiurocului, un sinucigaş care s-a spânzu¬ 
rat în această pădure. Fiul nefericitului a fost ceferist în Jibou, 
dar asta cu foarte mult timp în urmă. Deşi Sălajul are mai multe 
castele, fantomele localnice sunt mai degrabă codrence, precum 
e şi Baba Blestemată care rătăceşte minţile tinerilor întâlniţi du¬ 
pă căderea serii pe drumul dintre Var şi Borza. 

In apropiere de vârful dealului, se face o răscruce. In faţă, 
drumul continuă către Moigrad, la dreapta, se desparte calea 
către Ortelec. Cobor pe calea împădurită. Merg, dar nu prea 
mult, apoi în stânga se deschide un luminiş. îmi aduc aminte de 
roman, unde peisajul e unul primăvăratec: 

„Tot timpul cât au traversat pe jos Dealul Mare, printr-o pă¬ 
dure de fag, care înverzise aproape complet, au fost fascinaţi de 
cântul păsărelelor şi de gingaşele flori de primăvară care acope¬ 
reau solid, formând un covor compact. Erau brebenei şi viorele, 
ciuboţica cucului şi, pe ici pe colo, şi câte un ghiocel întârziat. ” 

Acum e început de august. Brusturi uriaşi cresc pe margi¬ 
nea pârâului Viţinalului. Mi-am pus pălăria de paie pe o frunză 
cât o umbrelă şi le-am făcut o poză ca să pot compara dimensi¬ 
unile lor. O casă părăsită pe stânga anunţă ieşirea din pădure. 

In faţă, răsare dealul Măgura din Moigrad: 

„Măgura arăta exact ca o căciidă uriaşă, turtită, lepădată aco¬ 
lo de un Păsărilă sau un Sfarmă Piatră, din basmele noastre popii- 

lare. Versantul ei vestic, cel pe care Măgura îl oferea la vedere ce¬ 
lor doi băieţi, era complet împădurit. Cu înălţimea lui de numai 
514 metri, acest deal domina împrejurimile. 

- Dacii ăştia, remarcă Cornel, se pricepeau al dracului de bi¬ 
ne să-şi aleagă locurile pentru cetăţile lor. ” 

Ajung la intersecţia cu drumul principal de la Creaca la Za¬ 
lău. Moigrad se află la dreapta. Eli :00, am făcut de la gara din 
Mirşid până aici fix un ceas, fără să mă grăbesc: am stat de vor¬ 
bă cu drumarii, mi-am făcut un baston de călătorie, am fotogra¬ 
fiat tot ce mi s-a părut demn de reţinut, am vorbit cu familia. 
Apropo, pe drumul Viţinalului am avut tot timpul semnal la tele¬ 
fonul mobil (reţeaua Vodafone). 

La intrarea în satul Moigrad, pe fostele fâneţe, au început 
să se înalţe vilele. O primă tablă indicatoare de la margine de 
drum arată 4,5 km până la castrul roman. In intersecţia dintre 
drumul ce coboară în sat şi cel către Zalău, aflată la doar 100 de 
metri mai în faţă, un imens panou, cât un ecran de cinemato¬ 
graf, amplasat pe stânga, este străjuit de un centurion cu scut şi 
suliţă. Militarul nu poartă pantaloni, ci doar o cămaşă ceva mai 
lungă, încinsă cu un brâu lat. In picioare, sandale. Pe cap, un 
coif cu panaş roşu. In spatele lui, se profilează silueta porţii pre- 
toriene. Romanul e mai optimist: indică doar 3,6 km, cu unul 
mai puţin decât tabla lăsată în urmă. N-am nicio posibilitate de 
măsură ca să stabilesc cine dă distanţa corectă. 

Străbat la pas serpentinele din Moigrad. Centrul de comună 
este la Mirşid, aşa că aici nu există edificii administrative. Un 
magazin aflat pe parcurs, în dreapta, este locul unde copiii se 
pot odihni şi pot fi recompensaţi cu un suc sau o îngheţată. Ur¬ 
mătorul este sus de tot, peste drum de casa de rugăciune a ieho- 
viştilor. întâlnesc şi o staţie de autobuz. N-are rost să aşteptaţi 
să vină vreo maşină, nu este pentru turişti care urcă la cetate, ci 
pentru cursele către alte localităţi. 

începe urcuşul. Duduitul motoarelor, bubuitul concasoare- 
lor, foşnetul sitelor, sunetul de pietriş prăvălit pe jgheaburi me- 

talice, scârţâitul agregatelor devine din ce în ce mai intens. Mă¬ 
gura a fost transformată într-o carieră de piatră vulcanică. Im¬ 
portanţa economică a zonei a fost semnalată încă în 1940 de 
geologul Emil Lobonţiu, care a publicat articolul „Probleme eco¬ 
nomice în legătură cu structura geologică a pământului 
sălăjenesc” în revista „Ţara Silvaniei 

„In hotarul Mirşidului există dealul Poguiorului compus din 
trachite şi Măgura Moigradului cu Dealul Pomătului, unde se 
găsesc ruinele cetăţii Porolissum, care sunt compuse din andesite. 
Toată partea aceasta are înfăţişarea unei regiuni vulcanice cu as¬ 
pecte foarte romantice. Păcat că drumul care trece prin istorica 
Poartă Meseşiană a rămas neglijat şi nepracticat aşa de multă 
vreme.” 

Cu piatra de aici s-au pavat aleile din Grădina Zmeilor sau 
din alte zone ale judeţului. Mai multe maşini grele, de 40 de to¬ 
ne, stau la încărcat. Printre ele, şi una condusă de Vasile Coste, 
un şofer din Surduc cam de o vârstă cu mine, vecin cu poetul 
Viorel Mureşan. In timpul cât a servit în armată, a făcut parte 
dintre figuranţii care au jucat în filmul „Burebista” , regizat de 
Gheorghe Vitanidis, cu George Constantin în rolul principal, 
difuzat în 1980. Mă întreb ce-ar fi zis regele dac văzând că fru¬ 
moasa Măgură a căpătat aspectul unei măsele cariate, atacată 
nu de bacteriile Lactobacillus, ci de setea de îmbogăţire grabni¬ 
că a întreprin-zătorilor locali. Cine crede că minele romane de la 
Roşia Montană pot fi protejate să viziteze întâi exploatarea sălă- 
jeană şi apoi să tragă singur concluziile. 

Anonima cetate dacică din Moigrad a fost ultima cucerită în 
timpul războiului dacic din 105-106 e.n. O diplomă militară 
romană din bronz, păstrată la Muzeul Naţional de Istorie a Ro¬ 
mâniei din Bucureşti, atestă data de 11 august 106 ca moment 
al constituirii provinciei Dacia Porolissensis. Romanii erau su¬ 
perstiţioşi, niciodată nu se mutau niciodată într-o cetate învinsă, 
deoarece considerau că ea a fost abandonată de spiritele protec- 

toare locale. Când Scipio Africanul cel Tânăr (Publius Cornelius 
Scipio Aemilianus Africanus) a cucerit Cartagina, romanii au 
dărâmat toate clădirile din marea metropolă mediterană, au arat 
terenul, l-au presărat cu sare şi apoi şi-au construit propriul oraş 
în vecinătate. După căderea Sarmisegetusei, cetate plasată pe 
Dealul Grădiştei, guvernatorul Decimus Terentius Scaurianus a 
fondat o nouă capitală dacică, numită Ulpia Traiana Sarmizege- 
tusa în cinstea împăratului victorios, aflată la două ceasuri căla¬ 
re (40 km) de cea a lui Decebal. La fel trebuie să fi fost şi în ca¬ 
zul davei necunoscute din vecinătatea Porolissumului. 

Am ajuns la vama romană din vârful Pomătului chiar Ia 
prânz, deci am străbătut pe jos o cale de două ceasuri. Nu mi s-a 
părut a fi un efort ieşit din comun şi este foarte probabil ca, în 
verile anilor 1939-1940, acelaşi traseu să fi fost străbătut şi de 
micii străjeri din Jibou. Eroii lui Artemiu Vanca au rămas la pă¬ 
rinţii lui Nucu, unde au sărbătorit Pastile. Eu m-am întors la 
Jibou cu autostopul. Acasă am descărcat pe calculator fotografii¬ 
le făcute în castrul roman şi am montat o diaporamă intitulată 
„Porolissum 2 01 V’, care poate fi vizionată pe blogul „101 de pri¬ 
velişti ale Muntelui lui Răkoczi”, însemnarea din 7 august 2011. 
Drept coloană sonoră am ales „Ecce gratum”, o piesă din cantata 
„Carmina Burana” de Cari Orff. Din ziare, am aflat la începutul 
lunii decembrie că lucrările la drumul Viţinalului au fost între¬ 
rupte şi urmează să fie reluate la primăvară. Până atunci, când 
doresc să refac drumul călare pe bicicletă, să vizitez biserica de 
lemn din Brebi, iar apoi să mă întorc acasă prin Creaca, aştept 
cu nerăbdare să apară şi următoarele aventuri ale căutătorilor de 
comori din Bănişor. 

Addenda: 

Un ecou al excursiei la Porolissum 


TRECUTUL 


de Dumitru Butaş 


Călătorind pe drumuri pietruite 
In căutare de trecut şi de frumos 
Pe dealuri şi păduri umbrite 
Aflat-a ce a lui a fost. 

II întâlnesc adesea prin oraş 
Mergând încet şi gânditor 
Pe drumul lui ca un făgaş 
Şi de natură mare iubitor 

Ce vede azi, ce vede mâine 
Cu ochii lui atenţi şi sclipitori 
Cu pixul pe hârtie el aşterne 
Tot ce-i frumos şi e de viitor. 

E omul simplu ce caută trecutul 
Cu paşii lui cărările bătătorind 
Descoperind mereu plăcutul 
Urmaşilor el capul lui plecând 

Ruinele bisericii benedictine din Cheiul 


5. Cetatea Aurită 


Sălajul este supranumit adesea , judeţul bisericilor de lemn". 
Pe văile Agrijului, Almaşului, Barcăului, Crasnei, Sălajului, So¬ 
meşului, există zeci de motive întemeiate pentru a susţine acest 
„titlu" neobişnuit, contestat de către unii dintre vecinii noştri 
maramureşeni. Să fie fără supărare, pentru că şi ei sunt harnici 
ctitori de aşezăminte închinate Domnului, măiestru „încheiate" 
din bârne cioplite şi tăiate cu multă pricepere, iar hotarele jude¬ 
ţelor se schimbă tot timpul, deodată cu stăpânirile şi astfel în¬ 
curcă comparaţiile statistice riguroase. 

Am putea chiar să schimbăm acest supranume, deoarece, în 
acelaşi areal geografic, alături de bisericile de lemn, găsim şi o 
mulţime surprinzător de mare de cetăţi medievale, cu ruine mai 

mult sau mai puţin impozante. E adevărat că nu ştim prea multe 
despre ele, deoarece în ultima perioadă a Evului Mediu, după 
inventarea tunurilor, fortificaţiile şi-au pierdut utilitatea şi în¬ 
semnătatea. Legendara aură de invincibilitate a pălit, poveştile 
de vitejie sau de dragoste neconsemnate la timp pe hârtie au fost 
date uitării. Localnicii s-au bucurat că au scăpat de corvoada 
întreţinerii zidurilor şi de obligativitatea hrănirii garnizoanei. 
Amintirea acelor vremuri de demult zace acum în hrisoave şi 
cronici colbuite. Să ştergem praful de pe ele şi să le cercetăm 
curioşi, întru folosul generaţiilor viitoare. 

Unele dintre cetăţi, precum cea din Şimleu Silvaniei, se gă¬ 
sesc chiar în buricul târgului. Iată cea mai bine conservată con¬ 
strucţie dintre toate fortăreţele Ţării Silvaniei, poate şi datorită 
faptului că a fost reşedinţa principilor Bâthory, familie care a dat 
Poloniei şi Lituaniei un rege (Bâthory Istvân, 1575-1586). In 
prezent, din sistemul defensiv asediat în repetate rânduri de 
turci, tătari, lefegii imperiali, cătane împărăteşti şi „ rebeli ” curuţi 
au rămas pavilionul porţii, cu două nivele deasupra gangului 
boltit, două turnuri, un bastion şi o parte din zidurile de apărare. 

Castelul din Cehu Silvaniei, una dintre citadelele războiului 
antihabsburgic de pe vremea principelui Râkoczi, a nimerit să 
fie ridicat într-un loc mai retras, acum cu totul neglijat de auto¬ 
rităţile locale. Un ziarist care a vizitat zona în urmă cu câţiva ani 
scria că ruinele au fost părăsite până şi de fantoma primului cas¬ 
telan, Drâgffy Jânos din Beltiug, al cărui testament reprezintă 
totodată şi un veritabil act de întemeiere. 

Alte construcţii se înalţă plasate strategic pe dealurile aflate 
în preajma unor căi de comunicaţie importante: cetatea 
Almaşului de pe drumul Clujului, cetatea Valcăului din partea 
superioară a râului Barcău, cetatea Cheudului de pe Valea So¬ 
meşului. Turnurile zvelte, dărăpănate şi zidurile groase, făcute 
să reziste la ploile de săgeţi, gloanţe şi ghiulele slobozite de ina¬ 
mici, se află acum în mijloc de codru şi înfruntă solitare trecerea 
anilor şi nepăsarea contemporanilor. 

In cartea „Turism cu manualul de istorie”, Dumitru Almaş 
nota că în Almaşu „se află ruinele unei cetăţi medievale, construi¬ 
tă în 1249-1278”, „una dintre cele mai puternice cetăţi din Ar¬ 
deal în perioada evului mediu”. Intre 1545-1546, cetatea a apar¬ 
ţinut lui Petru Rareş, cel mai vrednic dintre succesorii lui Ştefan 
cel Mare. O jumătate de secol mai târziu, în timpul Contrare¬ 
formei, generalul Basta a asediat-o şi le-a oferit apărătorilor li¬ 
bertatea în schimbul predării fortăreţei, dar în cele din urmă 
mercenarii puşi pe jaf n-au respectat înţelegerea şi i-au omorât 
pe locuitori. 

Multe poveşti sunt legate şi de ruinele Valcăului (Sub- 
Cetate). Când au năvălit tătarii, oamenii din regiune s-au retras 
între zidurile cetăţii. Când i s-a părut că duşmanul s-a retras, o 
femeie din Nuşfalău a îndrăznit să se întoarcă acasă ca să coacă 
pâine. Abia a frământat aluatul, că a auzit un tropot de cal în 
faţa casei. A ieşit afară, unde o aştepta un călăreţ mongol cu sa¬ 
bia scoasă, gata să-i secere căpăţâna. Gospodina l-a rugat să-i 
scape viaţa şi, în schimb, i-a promis că îi va da toată averea ca¬ 
sei, ascunsă într-o cadă mare, plină ochi cu apă. Când tătarul a 
început să cotrobăie prin butie, femeia l-a apucat de picioare şi 
l-a răsturnat înăuntru, unde ticălosul s-a înecat. 

Cetatea Cheudului se află pe o ieşitură sudică din coasta 
Dealului Mare şi este scăldată toată ziua de razele soarelui. Pro¬ 
babil că reflexia lor i-a dat numele unguresc de Aranyosvâr, adi¬ 
că „Cetatea de Aur”, „Cetatea Aurită”. Unii au încercat să derive 
numele de Cheud din... germanul (!?!) „keu”, care, în opinia 
dumnealor, ar fi trebuit să aibă înţelesul de „piatră”. Credeam 
că, de la Einstein citire, tot poporul ştie că ,ştein” înseamnă pia¬ 
tră, bolovan, stâncă. „Keu” este scrierea veche, fără diacritice, a 
ungurescului „ko”. La fel de aiurită este şi etimologia derivată 
din „ kod”, adică „ceaţă”, care se scrie cu un „o” scurt. Petri Mor 
notează: „Kdod”. Diferite alte forme consemnate de-a lungul is¬ 
toriei: Keiv 1475, Kewd, Keud 1515, Keod 1512, Kod 1526, 
Keodh 1537, Kewd 1543, Kwd 1545, Keod 1549, Cheold, Kold 
1555, Keoeod, Kewld 1570, Keood 1579, Teudu 1733, Cheudu. 

In maghiară, „ odu ” înseamnă „încăpere mică”, „cămăruţă” (din 
turcul „ oda ”, de unde şi românescul „odaie”) sau „vizuină”, „bâr¬ 
log” („odvas fa”= arbore scorburos), deci „koodii” ar putea fi o 
văgăună, o vale strâmtă, cu o singură ieşire, înconjurată de pe¬ 
reţi golaşi de piatră, un sălaş tipic haiducesc. De altfel, poporul 
îi spune „Cetatea lui Pintea”. 

Au fost şi cetăţui fără noroc, care aşteaptă să ne aducem 
aminte de ele, să le scoatem la lumină şi să le punem în valoare. 
Cetatea Coşeiului a fost făcută una cu pământul încă cu mult 
înainte de instaurarea administraţiei austriece în Ardeal. Rolul ei 
în sistemul defensiv nord-vestic a fost preluat de surata din 
Hodod, comună aflată azi în judeţul Satu Mare. Zidurile groase 
de 3 metri ale fortificaţiilor din Chieşd, ridicate la joncţiunea 
celor două văi din localitate, au apărut cu prilejul unei alunecări 
de teren, provocate de un cutremur. Petri Mor aminteşte exis¬ 
tenţa altor ruine pe culmea unui deal înalt din Valea Pomilor. 
Tot el indică un alt toponim „Vărdomb” (Dealul Cetăţii) în 
Zalnoc. Sătenii i-au povestit că în turla bisericii de piatră din 
Marca stăteau străjerii de pază, deoarece ea se afla la intrarea în 
fortăreaţa de acolo. In Stârciu, fragmentele de zid de pe Dealul 
Secuiului fac parte dintr-un turn construit de romani, dar le¬ 
gendele locale susţineau că ar fi fost parte a unui castel medie¬ 
val întărit, unde cândva s-a refugiat însuşi regele (nu se ştie ca¬ 
re) şi şi-a ascuns tezaurul, căutat zadarnic de către revoluţionari 
în 1848. Petri Mor mai aminteşte locuri similare din Halmăşd, 
Leşmir, Bălan, Chendrea, Păuşa etc., însă nu se fereşte să-şi ex¬ 
prime anumite rezerve: „Oricâte ruine se găsesc, oamenii din po¬ 
por povestesc cu plăcere că ele ar fi rămăşiţele unei cetăţi, locuită 
îndeobşte de uriaşi.” 

In sâmbăta dinainte de ziua Sfântului Francisc din Assisi, 
prietenii m-au invitat să explorăm Cetatea Aurită de la Cheud şi 
Cheile Ţicăului. A devenit oarecum o tradiţie ca în preajma 
acestei sărbători, când, deşi vremea este încă destul de caldă, 
toamna începe să-şi etaleze întreaga paletă de culori, să facem o 
ieşire în natură. In plus, anul acesta amicul Szell Sândor şi-a 

completat „ arsenalul” cu o serie de obiective fotografice şi filtre 
profesioniste, aşa că pofta de a pune razele soarelui să graveze 
imagini cât mai spectaculoase a crescut exponenţial. 

Cheile Ţicăului reprezintă ultima strâmtoare a râului So¬ 
meş, situată între Benesat şi Ţicău (pe malul stâng) ori între 
Cheud şi Chelinţa (pe malul drept), situată la graniţa dintre ju¬ 
deţele Sălaj şi Maramureş. Frumuseţea zonei a stârnit dintot- 
deauna entuziasmul turiştilor. Odată cu apariţia albumelor 
omagiale, ilustrate cu imagini gravate după primele fotografii 
realizate aici, defileul someşean a fost prezentat de Kincs Gyula 
în articolul „De la Masivul Bihorului la Munţii Rodnei” (A 
Bihar-hegysegtol a radnai havasokig), publicat în fasciculele se¬ 
riei „Monarhia austro-ungară în descrieri şi imagini” (Az Osztrâk- 
Magyar Monarchia irâsban es kepben, 1886-1901). Pictorul 
Cserna Karoly a realizat clişeele grafice, printre care şi o extra¬ 
ordinară imagine a trecătorii, cu drumurile de pe cele două ma¬ 
luri, fără şinele de cale ferată de azi, deoarece porţiunea dintre 
Jibou şi Baia Mare a fost dată în folosinţă abia la sfârşitul seco¬ 
lului al XlX-lea. 

La dus, Sândor a optat pentru traseul Jibou — Someş - 
Odorhei — Someş - Guruslău - Traniş - Năpradea - Cheud. Am 
traversat Someşul pe podul aflat la poalele turnului de teleco¬ 
municaţii, unde întotdeauna se găseşte cel puţin o maşină trasă 
pe dreapta, pentru că şoferii se opresc ca să-şi umple bidoanele 
cu apa izvorului de acolo, foarte apreciată în regiune. Şoseaua 
este asfaltată până la Cheud, de unde porneşte un drum comu¬ 
nal pietruit, fără denivelări, absolut acceptabil. E o rută deco¬ 
nectantă, de sfârşit de săptămână, fără claxoanele şi duduitul 
camioanelor cu gabarit depăşit sau fluierele şi ţăcănitul trenuri¬ 
lor de pe celălalt mal. 

Evident, oriunde e atâta linişte împrejur şi curge ditamai râ¬ 
ul, locul trebuie să fie trecut imediat pe hărţi ca un colţişor al 
Raiului pescăresc coborât pe Pământ. In umbra imenşilor plopi 
de pe malul drept, răsar pe tot locul undiţe lungi, fixate în cră- 
cane, fumegă focuri aprinse sub ceaunele unde fierbe borşul ori 

se prăjesc peştii curăţaţi de solzi. Sub oglinda apei, lucesc sticle¬ 
le de vin sau cutiile de bere puse la răcit. In zonă, ascultarea 
manelelor, scăldatul în râu sau aruncatul pietrelor sunt strict 
interzise. Se vorbeşte în şoaptă, cu colţul ochiului atent la plute 
şi la strune, în aşteptarea capturii secolului. 

Cheile Ţicăului încep cu o insuliţă şi se termină cu alta. Am 
verificat, amândouă se disting pe imaginile de satelit furnizate 
de Google Earth. Totuşi, ele n-au fost trecute pe hărţile iosefine, 
trasate în perioada 1769-1773, unde se zăresc doar braţele 
moarte dinspre Benesat. Aici, întreprinzătorii locali au amenajat 
nişte bazine piscicole, unde dai un ban, dar sigur se agaţă ceva 
în cârlig. 

Pe drum, în spatele primului loc de pescuit, cel de la intra¬ 
rea în defileu, se află un izvor captat de silvicultorii din Cehu 
Silvaniei. Are o apă rece, dulce şi limpede. Nu-s prea îndepărta¬ 
te zilele când apa Someşului era numai o spumă, datorită com¬ 
binatelor construite în municipiile din amonte. După revoluţie, 
ele au fost închise, dezasamblate, vândute bucată cu bucată la 
fier vechi. îmi amintesc şi de zilele când ecologiştii şi-au con¬ 
struit nişte plute din butelii de plastic şi au coborât pe firul apei 
până la Szolnok, ca să atragă atenţia şi să protesteze împotriva 
poluării industriale. Criza economică a dat lovitura de graţie, 
coloşii industriali s-au prăbuşit. Natura şi-a recăpătat frumuse¬ 
ţea, însă cu preţul pierderii a mii de locuri de muncă. 

Coborâm în aval, unde lunca devine verde şi oferă o păşune, 
porţiune folosită şi ca loc de camping, şi ca loc de plajă. Este 
porţiunea preferată de familiştii sosiţi cu autoturismele, parcate 
apoi printre tufişuri, la umbră. Păturile se întind pe iarbă, gos¬ 
podinele scot coşuleţele sau pungile cu mâncare, bărbaţii por¬ 
nesc radiourile sau casetofoanele. După ce toată lumea se ghif- 
tuieşte, adulţii încep să joace remmy sau cărţi, în vreme ce copiii 
coboară lângă firul apei, unde-şi construiesc castele de nisip sau 
lansează bărcuţe de hârtie. Noi am adus nuci cu noi, aşa că am 
închipuit nişte caravele dolofane din coaja lor. In chip de vele, 

le-am pus nişte frunze de plop şi ne-am minunat să vedem cum 
vântul le împinge în sens contrar curgerii apei. 

Alţii s-au jucat cu pietrele rotunjite din albia Someşului şi 
le-au aşezat în cercuri, simple sau concentrice. Au clădit mici 
ziduri, înalte de 20-30 cm şi cam tot atât de late. Privite de pe 
păşune, cele largi, de câţiva metri diametru şi străbătute de un¬ 
dele apei, seamănă cu portalul din „Stargate”. Altele par nişte 
ţinte, deşi nimeni nu azvârle ceva înspre ele. Ar putea fi nişte 
incinte magice, folosite în scopuri neclare de vrăjitoarele care 
dansează despletite (eventual şi despuiate) în lumina clarului de 
Lună. Sau sunt mesele rotunde ale sirenelor din blazonul fami¬ 
liei Wesselenyi, adunate la tainic sfat. Dacă aş fi şoim sau vultur 
şi le-aş vedea de sus, de la o înălţime neînchipuit de mare, poate 
că le-aş asemăna cu ventuzele de pe tentaculele caracatiţelor. 
Au ceva misterios şi ameninţător în ele. Nu mă mir că pe englezi 
îi apucă damblaua după ce în holdele pârguite apar peste noapte 
imagini realizate din spice culcate la pământ. 



Cercurile misterioase din albia Someşului 

In partea din aval a locului de camping, departe de of-urile 
lui Adrian Copilul-Minune şi Costi Ioniţă, stau alţi pescari. Al¬ 
bia începe să se îngusteze, apa devine adâncă şi întunecată. De 
pe versanţi, coboară un pârâiaş. E locul unde se găseşte, mai 
retras înspre munte, un alt izvor captat de silvicultori. Intr-o po¬ 
iană înconjurată de pruni, se văd trei case ţigăneşti. In faţa celei 
dinspre Chelinţa, este un umbrar din viţă de vie şi o grădină cu 
flori, nişte buzduci portocalii, lucruri mai rar întâlnite Ia acest 
neam de nomazi. 

Coborâm în vale, ca să fotografiem cealaltă insuliţă, aflată la 
capătul Cheilor Ţicăului. Spre deosebire de Valea Oltului, atât 
de sugestiv descrisă de Geo Bogza, strâmtoarea dintre judeţele 
nordice are o lungime de doar patru kilometri, ceea ce nu-i ră¬ 
peşte din spectaculozitate. Dacă n-ar fi fost celebrul reporter, 
frate bun cu Radu Tudoran, poate că ar fi venit altcineva şi ar fi 
scris, referindu-se la ultima stavilă de pe cursul blondului So¬ 
meş: 

„Semeţi, implacabili, de netrecut, apar Carpaţii în miază¬ 
noapte, umplând cu fruntea lor toată bolta cerului. Şi nu sunt 
doar un perete, ci un întreg sistem de fortificaţii, alcătuit din me¬ 
tereze masive ce se întrepătrund şi se sprijină unele pe altele, ur¬ 
când tot mai sus, copleşitoare şi inexpugnabile.” [Notă: am înlo¬ 
cuit „miazăzi” cu „miazănoapte”, ca să corespundă orientării de 
la faţa locului.] 

Pe malul celălalt, fluieră personalul de Baia Mare, semn că 
e trecut de orele patru. Urmează acceleratul şi înserarea, dar noi 
am dori să vizităm şi Cetatea Aurită. Ne urcăm în maşină şi, 
deoarece în buna tradiţie a turismului „taie frunză la câini”, nu 
există nici un panou indicator care să indice cealaltă principală 
atracţie din zonă, cerem îndrumare de Ia toţi localnicii întâlniţi 
în cale. 

Poteca spre ruine începe din capătul nordic al Cheudului, 
dincolo de ultima fâşie arată şi de ultima fâneaţă. In desişul din¬ 
spre deal, aproape de drum, se găseşte o fântână din tuburi în¬ 
guste de beton. Se urcă prin stânga ei, cale de 30-40 metri, până 

apare o potecă. Se continuă ascensiunea către Vest şi, peste câ¬ 
teva minute, la cota 230 m, apar ruinele unei presupuse abaţii 
medievale, locuită cândva de călugării benedictini, care au dat şi 
numele satului aflat pe celălalt mal al Someşului, Benesat (în 
maghiară: Benedekfalva). 

Petri Mor, monografist de confesiune reformată, a contestat 
vehement această legendă locală, dar nu s-a ferit să înregistreze 
poveştile sătenilor, care susţineau că monahilor de aici le-ar fi 
plăcut să chefuiască şi, printr-un tunel care trece pe sub albia 
râului, şi-ar fi adus femei din Suplacu pe Someş (în maghiară: 
Szeplak, adică: „Casă/ Aşezare Frumoasa ’, nume preschimbat 
apoi în Aluniş), ca să se distreze împreună cu ele. La Ţicău ar fi 
fost ,JXÎânzăria” (în maghiară: „csiko”=„mânz”), la Biuşa grânare¬ 
le (în maghiară: Bdoshâza, „Casa Belşugului”), iar la Ardud sedi¬ 
ul Ordinului călugăresc. Ce mai, ne-a oferit materia primă pen¬ 
tru un adevărat „Decameron” ardelenesc, a trasat cu multă râvnă 
calvină schiţele din care să compună o frescă a destrăbălării pa- 
pistaşe, pe care apoi le-a şters dintr-o mişcare cu buretele, susţi¬ 
nând că Benedict o fi fost ţăranul care a întemeiat Benesatul, 
fără nici o legătură cu aşezările ctitorite de cel mai vechi ordin 
călugăresc, ce poartă numele sfântului protector al Europei. 

Este adevărat, impozantele ruine de opt metri înălţime şi un 
metru grosime sunt prea masive pentru a constitui pereţii unei 
biserici. In plus, nu urmează planul arhitectural obişnuit (împăr¬ 
ţirea în tindă, navă şi altar), iar orientarea este de asemenea ati¬ 
pică, după axa NE-SV. Precum observa preotul şi istoricul (deci 
un expert în rânduielile bisericeşti) Bunyitay Vince în cartea 
„Monumente sălăjene medievale” (Szilâgy megye kozepkori 
muemlekei, 1887): „cel mai ciudat este faptul că templul nu avea 
un altar, deci nici arcid ce-l desparte de naos”. El a presupus că 
fortificaţiile ar fi constituit un avanpost întărit, unde ar fi locuit 
călugării, iar slujbele religioase s-ar fi ţinut într-o capelă amena¬ 
jată separat. 

Mai sus, în vârf, la cota 310 m, stau şanţurile „Cetăţii lui 
Pintea”, care înconjoară o fortificaţie de 75 x 10 m, orientată pe 

aceeaşi direcţie ca şi minele de jos. In realitate, ele au fost săpa¬ 
te cu mult înainte de războiul principelui Râkoczi cu austriecii 
(1703-1711), ba chiar înainte de năvala tătarilor (1241). In 
momentul când regii Ungariei au dobândit controlul asupra oc¬ 
nelor de la Dej, ei au creat o infrastructură menită să protejeze 
importantele venituri obţinute din comercializarea sării. Din pă¬ 
cate, atacul hoardelor conduse de Bătu Khan a distrus multe 
documente. Nu ştim ce ordin cavaleresc a întemeiat „ Cetatea de 
Aur ” sau „ Cetatea Aurită”, dar cu siguranţă că vitejii juraţi să 
ducă o viaţă curată stăteau de pază la intrarea în Cheile Ţicăului 
şi-i protejau pe cei puşi să vămuiască întru beneficiul regelui 
plutele sau carele cu sare sosite din sus-ul Someşului. O parte 
din vamă le revenea călugărilor din vecini şi servea la acoperirea 
cheltuielilor pentru necesităţile curente. Dar nu numai tătarii 
poartă vina dispariţiei abaţiei de la gura strâmtorii. Multe mă¬ 
năstiri ardeleneşti au fost jefuite şi distruse după trecerea popu¬ 
laţiei la Reformă. Ele au supravieţuit numai în Secuime, unde 
locuitorii au rămas de confesiune catolică şi le-au protejat. 

Primul castelan amintit în acte (1341) se numea Thompus 
(Toma?), al cărui slujitor Petrus, fiul lui Raphael, l-a reprezentat 
într-un litigiu stârnit de trecerea domeniilor cetăţii Valcău în 
posesiunea comitelui Dâncs (Danciu?) şi a urmaşilor săi. 
Thompus clădise o moară în Crişeni (Czigânyvaja), care, în ur¬ 
ma noului act de înzestrare, ar fi urmat să devină proprietatea 
„vecinilor” săi. In 28 septembrie 1350, călugării din Mănăştur 
au eliberat copia unui act solicitat de „Magister Dominicus dictus 
Machka castellanus de Aranyas”. Lor le-a urmat Vâsârhelyi Gero, 
al cărui fiu a depus mărturie în 1388 că domeniul cetăţii cu¬ 
prindea satele Moţiş, Sălsig, Someş-Guruslău şi Turbuţa, ocupa¬ 
te abuziv de castelanii din Chioar. 

Pe blogul „ Cheud şi cheudenii”, Aurel V. David susţine că 
numele de Oronos (Aranyos) ar fi provenit, ca şi în cazul Arieşu- 
lui, de la „numele pârâului care poartă aur”. Exploatarea aurului 
constituia, de asemenea, un monopol regal, deoarece numai su¬ 
veranul avea dreptul să-şi imprime chipul, efigia, pe monede, 

lucru interzis chiar şi unora dintre principii vasali. Din câte ştim, 
singurul loc unde se spăla aur pe Valea Someşului se găsea la 
Băbeni (numele unguresc e cât se poate de sugestiv: Aranymezo, 
adică „ogorul, câmpia de aur”). întrucât Petri Mor a discutat pe 
îndelete argumentele pe baza cărora a identificat Cheudul cu 
cetatea Aranyos din vecinătatea Benesatului, îl vom îndrepta pe 
cititorul curios către prima parte a volumului II din monumen¬ 
tala monografie a comitatului Sălaj. 

La întoarcere, în Someş-Guruslău am cotit la stânga şi am 
urcat pe lângă grădiniţa şi fostul sediu C.A.P. din localitate în¬ 
spre Husia, sat aparţinător de Jibou. Aici, drumul de legătură cu 
centrul administrativ a fost recent asfaltat. Sândor a reuşit să 
surprindă câteva instantanee extraordinare cu Soarele apunând 
în spatele bisericuţei de lemn din localitate, dar n-a mai avut 
suficientă lumină ca să fotografieze adecvat şi rustica fântână cu 
cumpănă din vale. Zece minute mai târziu, treceam Someşul pe 
„Micul Golden Gate”, noul pod de la Rona. Pe cerul înroşit, pă¬ 
răsit de astrul diurn, turnul Grădinii Botanice se profila ca turla 
cristalină a bisericii Sfântul Anton de Padova din Baia Mare. Şi 
mi-am adus aminte de coliba din Camposampiero, peste drum 
de castelul contelui Tiso, locul unde Pruncul Sfânt i s-a aşezat 
călugărului franciscan în braţe. Oare ce-ar fi zis Petri Mor dacă 
ar fi văzut această minune? 

O răchită nevinovată din capătul satului Var 


6. Salcia Babei Blestemate 


Jiboul n-a făcut parte din Imperiul Roman, al cărui hotar s-a 
stabilit pe malul stâng al Someşului, până la intersecţia cu pârâ¬ 
ul Agrij. De altfel, şi Zalăul s-a aflat în afara „limes ”-ului imperi¬ 
al. E adevărat că atunci când s-a introdus gazul metan, în Valea 
Miţii s-au descoperit urmele a două castre de marş de pe vre¬ 
mea împăratului Traian, dar urmaşii săi au socotit că este mult 
mai înţelept să se fortifice pe buza înălţimilor şi au stabilit grani¬ 
ţa pe culmea Meseşului, acolo unde găsim acum turnurile de 
tele-comunicaţii şi ldotelul „Popasul Romanilor”. 

Dacă localitatea Jibou s-a aflat la „o aruncătură de băţ” de 
frontiera provinciei Dacia Porolissensis, satul Var (azi aparţină¬ 
tor de Jibou) a constituit un punct important de la marginea im- 

periului. In volumul IV al monografiei „ comitatului Sălagiu” 
(Szilâgy vârmegye monographiâja), Petri Mor ne atrage atenţia 
asupra faptului că, pe vremea când a fost pomenită pentru pri¬ 
ma dată în documente drept Szamosormezo (în limba maghiară: 
„or” = strajă), „mezo” = câmp), punctul grăniceresc se afla pe 
malul drept al pârâului Agrij, în apropierea locului unde drumul 
sării de Dej cotea către Prodăneşti şi Creaca. După catastrofa de 
la Mohâcs, când Ardealul a fost răvăşit succesiv de turci şi de 
tătari, de lefegii, de armata imperială sau de curuţi, vatra satului 
s-a mutat dincolo de Pietricica Varului şi, precum se vede pe 
hărţile iosefine, s-a ascuns în valea unde acum se găseşte vechea 
biserică greco-catolică de lemn, cu hramul „Sfinţii Apostoli Pe¬ 
tru şi Pavel” (Wikipedia indică greşit hramul „Sfinţii Arhangheli 
Mihail şi Gavril”). 

Noua biserică ortodoxă cu hramul „Sfântul Ierarh Nicolae” 
(„de zid”), sfinţită în 2003 de Preasfinţitul Părinte Petroniu, 
Episcopul Sălajului, e aproape lângă şosea. După transformarea 
într-o provincie habsburgică şi instaurarea unei păci care a durat 
până la revoluţia din paş' opt (aproape un secol şi jumătate fără 
confruntări armate în zonă!), localnicii au căpătat curaj şi au 
început să se aşeze şi de-a lungul drumului cel mare. 

In 1827, baroneasa Mezokovesdi Huszâr Măria, soţia lui 
Bornemissza Jozsef, a pus să fie săpată în stânca din dreptul lo¬ 
cului numit Şesul Morii, acolo unde acum şoseaua este tăiată de 
o cale ferată secundară şi se găsesc depozitele statului, un baso¬ 
relief (o imagine cu cele trei cruci de pe Golgota) şi o reprezen¬ 
tare a Sfântului Mormânt şi a învierii, deasupra căreia scrie: 
„Cel reprezentat în această imagine nu-i nici om, nici Dumne¬ 
zeuJ dar e şi om, şi Dumnezeu în tâlcul închipuirii” (Nem isten, 
nem ember ezen kirajzolt kep,/ De isten es ember, kit jelent ez a 
kep.) Ansamblul este vizibil de pe şosea şi acum, din toamnă 
până în primăvară, când copacii îşi pierd frunzele, însă puţini 
cunosc istoria şi semnificaţia lui. Mi s-a povestit că în timpul 
celui de-al Doilea Război Mondial, în cămările subterane de aici 
au fost amplasate rezervoare de combustibil (pentru a le proteja 

de bombardamente), iar nemţii ar fi avut intenţia să construias¬ 
că o pistă de aterizare pe Dealul Ciglentir, ceea ce totuşi mi se 
pare improbabil, dată fiind distanţa dintre presupusul aeroport şi 
punctul de alimentare. Gura lumii e slobodă! 60 de ani mai târ¬ 
ziu, când au început lucrările la zona industrială de pe acelaşi 
teren (ce-i drept, aflat anterior în proprietatea armatei), iar 
jibouanii au zărit din oraş siluetele unor stâlpi metalici, s-a răs¬ 
pândit zvonul că primarul doreşte să construiască o telegondolă, 
după modelul celei din Constanţa, care să poarte turiştii peste 
Someş, pe Dealul lui Râkoczi şi înapoi. 

Potrivit lui Petri Mor, Var a devenit port pe drumul sării în 
1587. Celerii (plutaşii) de pe Someş s-au săturat de silniciile ba¬ 
ronului Wesselenyi Ferencz şi s-au plâns comitelui Gyulafi 
Lâszlo cu rugămintea de a muta locul de descărcare în amonte 
de Jibou, ca să nu mai fie jupuiţi de magnatul autocrat. Cererea 
cuprindea şapte puncte: construirea unui grajd pentru boii care 
trăgeau carele de transport pe uscat; amenajarea unui debarca¬ 
der sigur în exploatare; evitarea deteriorării „ mărfii” prin trans¬ 
portarea rapidă în depozit (sarcină încredinţată sătenilor din 
Var); amenajarea unui han unde plutaşii să se odihnească după 
primejdioasa călătorie (iar cupa de vin să coste cu o para mai 
puţin decât Ia Jibou!); instituirea unei clauze de exclusivitate a 
transportului, astfel încât nimeni altcineva să nu care sare prin 
acest punct; asigurarea asistenţei juridice în problemele aflate în 
litigiu; hrănirea cailor utilizaţi de celeri pentru întoarcerea la 
Dej. Gyulafi a bătut palma cu plutaşii, iar strămutarea a devenit 
legală după aprobarea de către principele Bâthori Zsigmond, act 
semnat în 20 octombrie 1592. Mutarea a fost vremelnică, deoa¬ 
rece familia Wesselenyi şi-a folosit relaţiile şi în 1610a obţinut 
de la principele Bâthory Gâbor o revenire la vechea locaţie (în 
numele intereselor comitatului!). 

De bătălia din 11 noiembrie 1705, se leagă legenda pietrei 
în formă de copită de cal, situată între Grădina Zmeilor şi satul 
Borza, povestită la începutul acestor „Techergheli ", precum şi 
legenda fetei lui Râkoczi, relatată în volumul „Curiozităţi sălăje- 

ne”. Pe păşunea dinspre Prodăneşti, se găseşte o bortă podită cu 
cărămidă, despre care se zice că ar fi ieşirea unui tunel ce trece 
pe sub Someş şi ar conduce la castelul Wesselenyi. Iarna, ies 
aburi din ea; vara v-o arată ciurdarii. Ii avertizăm pe curioşi că 
este o cale înfundată şi prost aerisită. Cine a coborât cât s-a pu¬ 
tut în ea a luat o lumânare aprinsă şi s-a trezit cu ea stinsă, 
semn că acolo jos nu există suficient oxigen. 

Precum vedem, Varul are un statut privilegiat în folclorul 
epic. Cred că nu există nici o altă localitate în zonă de care să se 
lege atât de multe legende. Cea mai straşnică este cea legată de 
Salcia Blestemată, locul de deasupra Varului unde o fată bătrâ¬ 
nă, care culegea „ hiribe” (ciuperci) în pădure, a fost violată şi 
omorâtă de nişte tâlhari. Impresionează stranietatea întâmplării, 
tragismul detaliilor şi faptul că drama s-a derulat atât de aproape 
în timp şi în spaţiu. Ştiu, veţi zice că sufăr de Sindromul Elodia, 
umblu după potcoave de cai morţi, dar staţi şi judecaţi abia după 
ce veţi citi cele ce urmează. Legenda pădurii bântuite de spaima 
feciorilor şi bărbaţilor a fost povestită de profesorul Zaharia 
Prodan în romanul „ Culoarea diavolului”, capitolul 2, „Grota 
roşie”: 

„La vest, pe o cărare ce duce spre satul Prodăneşti se află lo- 
cul numit »La baba cea moartă«, un loc blestemat, locuit de stri¬ 
goi şi de diavoli. 

Revoluţia de la 1848 a ajuns şi pe aceste meleaguri. Condu- 
cătond răsculaţilor din Jibou şi din satele vecine a fost Ion Bujor 
din Husia - zona văii Someşului; şi Ioanichie Druhora din 
Chendrea - zona Văii Ahnaşului. Revolta a fost înăbuşită în sânge 
de gărzile maghiare, satid Rona, ars din temelii. La revoltă au par¬ 
ticipat şi cete de haiduci. Ei s-au retras în Dumbrava Gâlgăului, 
într-o grotă - Grota Diavolului. Midt mai târziu în această peşteră 
s-au găsit picturi rupestre, dar, din lipsă de fonduri, pereţii peşterii 
au fost zidiţi pentru conservare. Tradiţia spune că au violat şi au 
ucis o fată bătrână, schiloadă, ce căuta hribe ( mănătârci). Au în¬ 
mormântat-o acolo, iar ei au fugit. Spiritul ei a devenit strigoi de 
noapte ce chinuie mai ales pe bărbaţii rătăciţi în beznă pe acele 

meleaguri. Nu ştiu cât adevăr este. Intr-adevăr, când o însoţeam 
pe bunica-mea în Prodăneşti, unde avea o fată măritată, îmi arăta 
o movilă de argilă roşie. In loc de cruce, crescuse o salcie, spre 
uimirea bătrânilor. Intr-o pădure de stejari să răsară o salcie! Poa¬ 
te o răsădise pădurarul, tatăl ei, considerat trădător, fiindcă a fost 
de partea ungurilor. Mai târziu s-a spânzurat şi el prin apropiere. 
Trupul lui n-a fost găsit, îl mâncaseră fiarele pădurii. Salcia era 
foarte bătrână. Rămase fără crengi şi frunze. Când bătea vântul, 
din trupul ei bătrân se auzeau ţipete şi scrâşnete. Era, când tre¬ 
ceai pe acolo, o atmosferă ireală de moarte. 

Şi bătrânul Chelii a fost chinuit de strigoiul babei celei moar¬ 
te. Tot tradiţia populară spune că bărbaţii chinuiţi de strigoi, care 
apoi se împreună cu nevestele lor, acestea vor naşte copii schilozi 
(handicapaţi).” 

Păţania a fost confirmată şi de alţi localnici. O doamnă in¬ 
gineră agronom mi-a povestit o versiune în care fata cea bătrână 
n-ar fi fost surprinsă de tâlhari în vreme ce culegea ciuperci, ci 
ar fi cărat un sac de ceapă la Borza. Când procleţii au văzut cât 
de greu atârnă povara şi lucirile aurii prin găurile pânzei, au cre¬ 
zut că baba poartă o comoară şi au tăbărât pe ea ca să i-o fure, 
abia apoi au violat-o şi au omorât-o. 

Un loc cu o asemenea încărcătură legendară, aflat în imedi¬ 
ata apropiere, trebuie văzut neapărat. întâmplarea a făcut să 
ajung pe neaşteptate, într-un ceas când nu intenţionam să merg 
într-acolo. Pornisem călare pe bicicletă ca să refac „drumul po¬ 
pilor” către Sâncraiu Silvaniei, dar abia am ajuns la intersecţia 
dintre străzile Odorheiului şi Cărămidarilor, că am simţit cum 
trepidează asfaltul sub mine. Mi se dezumflase roata din spate. 
La „autopsie” , s-a văzut că unul dintre peticele nevulcanizate de 
pe camera de cauciuc s-a lipit de anvelopă (căldură mare, mon- 
şer!) şi s-a desprins ca hârtia de pe spatele unui abţibild, fără 
nici un avertisment prealabil. Drept urmare, cum doream o ul¬ 
timă ieşire în natură, înainte să înceapă ploile de toamnă, am 
fost obligat să aleg un traseu „per pedes”, precum Var-Borza. 

Am pornit pe jos, către staţia C.F.R. Jibou. Pe peretele unui 
depozit din apropiere, cineva a scris cu un spray albastru: 
„Luzărel Lângă grajfiti, se află plasat un panou de circulaţie, 
unde poliţia îi avertizează pe cei nărăviţi să apese pedala de ac¬ 
celeraţie până la podea: „Stop accidentelor! Viaţa are prioritate! 
Centura de siguranţă vă salvează viaţa!” Cum prietenul Cătălin 
Ionescu a scris un roman distopic cu titlul de „Loser”, unde viaţa 
eroilor depinde de cât noroc au când extrag un fel de „loz în 
plic”, am făcut mai multe fotografii, printre care şi una unde să 
se vadă şi mesajul de pe tablă, şi textul de pe perete. 

In faţa gării, am prins imediat un autostop, o „Dacie” papuc 
a unor meşteri zidari. Peste doar câteva minute, m-au lăsat la 
intersecţia de unde începe strada Bisericii Vechi, peste drum de 
halta Var, o altă clădire a căilor ferate, abandonată şi lăsată să 
cadă în paragină. De ce să ne minunăm de starea în care a ajuns 
cavoul baronilor Wesselenyi în anii '70-'80, când, în cazul bunu¬ 
rilor imobile ale C.F.R., un fenomen asemănător se derulează 
chiar sub ochii noştri, în timp real. Englezii au pornit ofensiva 
ca să-i reobişnuiască pe britanici să călătorească cu trenul, con¬ 
cretizată şi prin seriile de filme documentare „Great British 
Railway Joumeys”, prezentate de fostul parlamentar Michael 
Portillo. Ţările europene au prins ideea, au preluat-o şi au difu¬ 
zat anul acesta „European Railway Joumeys”. Noi nu ne termi¬ 
năm autostrăzile, nu investim în mijloacele de călătorie în co¬ 
mun, ardem ogoarele şi otrăvim fântânile în faţa unui duşman 
care nici nu şi-a propus să ne invadeze. 

încep să urc panta lină. E încă răcoare, nişte rândunele s-au 
adunat pe firele de curent trifazat şi se încălzesc la soare întoc¬ 
mai ca în abecedar, ca nişte notaţii muzicale pe un portativ. 
Strada este proaspăt asfaltată. Casele sunt cochete şi bine între¬ 
ţinute, înşiruite pe partea dreaptă a văii unui pârâiaş. Localnicii 
împletesc diferite obiecte din nuiele de răchită şi au lucrat vre¬ 
me îndelungată pentru export, vânzându-şi produsele în Italia, 
perioadă de prosperitate care şi-a pus amprenta pe gospodării. 

Asfaltul se termină la o bifurcaţie: în faţă, se merge la bise¬ 
rica de lemn „Sfinţii Apostoli Petru şi Pavel”; în dreapta, e dru¬ 
mul către Borza, unde, în mijlocul codrului, se află mormanul 
sângeriu de argilă către care mă poartă curiozitatea. 

Biserica „veche” este, ca să cităm din albumul „Bisericile de 
lemn din Sălaj” (Editura Silvaniei, Zalău, 2008): , situată pe un 
deal destid de greu accesibil”, „ascunsă, ca şi mare parte din ve¬ 
chiul sat, în ciudatul relief al depresiunii Agrij-Almaş”. Deci şi 
alţii folosesc cuvântul „ciudat” când vine vorba despre văile labi¬ 
rintice din jurul Varului. Lăcaşul de cult a fost folosit până în 
1995; azi nu se mai slujeşte aici decât la sărbătorile de hram sau 
cu ocazia vreunei cununii, la cererea mirilor. 



Cimitirul din junii vechii biserici de lemn din Var 


In exterior, în dreapta altarului, pe prispă, se află mormân¬ 
tul preotului Damian şi al preotesei Tătina, marcat printr-o cru¬ 
ce de piatră. In ţintirim, se găseşte o altă răstignire cioplită din 
lemn, unde Mântuitorul are braţul stâng rupt, întocmai ca la 
crucea de la intersecţia dinainte de podul Surducului peste pâ- 

râul Almaş. Pe latura vestică, există un unghi de unde se poate 
surprinde Piscuiul Ronei în fundal. Pozele de dimineaţă nu mi¬ 
au ieşit, din cauza lipsei de lumină, dar am revenit ulterior, într- 
altă zi, după prânz şi am fotografiat templul şi împrejurimile în 
condiţii excelente. 

Deci, ca să ajungeţi la Salcia Babei Blestemate, se coteşte 
către dreapta, unde daţi peste fosta carieră de caolin, unde natu¬ 
ra a săpat câteva forme neobişnuite, dar nu atât de numeroase şi 
de spectaculoase ca Ia Grădina Zmeilor din Gâlgăul Almaşului. 
Argila albă, folosită de olarii noştri pentru smălţuirea oalelor şi 
de chinezi la fabricarea porţelanului, a trezit entuziasmul filoso¬ 
fului Gaston Bachelard, care o descria ca pe un fel de plămădea¬ 
lă vie, supusă descompunerii şi fermentării. Cele două răstim¬ 
puri fizice total diferite prelucrau dialectic materia primă, la fel 
cum sistola şi diastola imprimă ritmul unei inimi: „două interese 
contrarii, aici prima mişcare - fineţea distrugătoare care vrea pra¬ 
ful, şi-a doua mişcare - legătura tot mai fină a fermenţilor care 
pregătesc contexturile; prin această dublă mişcare, s-ar părea că 
aluatul se frământă pe sine”. („Pământul şi reveriile voinţei”, tra¬ 
ducere de Irina Mavrodin) 

Evităm să pătrundem în valea albă, gura unei râpe adâncite 
cu lopata. In faţa barăcii ruginite de la intrarea în exploatarea 
abandonată, alegem drumul din stânga, care urcă spre deal. 
Drumeţul va avea şi aici parte de o surpriză. Una dintre case are 
gardul împletit din curpeni, împrejmuire excelent executată şi 
păstrată în bună stare - asta acum, în epoca gardurilor din beton 
şi a porţilor din fier forjat! 

După ce trecem de cele câteva clădiri, dispuse pe locul 
unor gospodării trecute şi pe hărţile întocmite la porunca îm¬ 
păratului Iosif al Il-lea, drumul o ia către dreapta, spre Vest, 
unde se pierde în liziera pădurii. In spate, pe o păşune de un 
verde suculent, rămâne o răchită monumentală, cu plete bo¬ 
gate şi decorative, absolut nevinovată, fără nici un rol în Afa¬ 
cerea Babei Batjocorite. 

Pătrundem în pădure, dar e un parcurs scurt, deoarece în 
curând urmează o zonă cumplită, defrişată în întregime, care 
seamănă cu felul cum arăta taigaua siberiană după prăbuşirea 
meteorului Tunguska. In locul panopticumului groazei din cel 
mai întunecat codru al Ţării Silvaniei, sălaş al unuia dintre cele 
mai nemiloase duhuri necurate, ne întâmpină cioturile cât roata 
de la bicicletă (ori chiar mai mari) ale arborilor retezaţi de la ră¬ 
dăcină cu drujba. Printre aceste ultime rămăşiţe ale unor stejari 
seculari, trece, adânc întipărit în sol, drumul îngust de care. Au 
fost necesare secole, zeci de mii de roţi şi sute de mii de apăsări 
de copită ca să sape o asemenea tranşee, un veritabil culoar că¬ 
lăuzitor prin desime. 

Desigur, peisajul arăta cu totul altfel în urmă cu 40 ani, în 
vremea când Zaharia Prodan l-a străbătut împreună cu bunica 
lui. îmi pot închipui groaza unui copilaş de câţiva anişori, purtat 
de mână printre arborii uriaşi şi impunători, într-un codru cu 
frunzişul des, unde nu se zărea geană de cer, în vreme ce fiecare 
pală de vânt stârnea câte un cor de vaiete şi scrâşnete. Spaima 
era menţinută şi întreţinută de poveştile despre tinerii pe care 
noaptea i-a prins în pădure şi n-au ajuns acasă la timp. Când, în 
ziua următoare, după răsărit, pornea căutarea lor, erau găsiţi cu 
minţile rătăcite. „Baba blestemată” ameninţa nu numai partea 
bărbătească a satului, ci pe toţi cei născuţi din sămânţa celor 
marcaţi de întâlnirea cu ea. Mai teribilă decât codrencele care 
furau nou-născuţi sau îi schimbau cu copii păroşi, ,fata bătrână” 
nu cunoscuse împlinirea prin dragoste în viaţă şi se răzbuna du¬ 
pă moarte pe toţi cei care îşi găsiseră perechea potrivită, alături 
de care să trăiască fericiţi până la adânci bătrâneţi, strâmbându- 
le copiii. 

La fel de nemiloşi au fost şi profitorii de ocazie. Câteva hec¬ 
tare de pădure au fost date la pământ fără nici un pic de remuş- 
care, ştergând cu buretele specificul unui spaţiu al nelegiuirii. 
Undeva în această parte de lume s-a aflat movila de lut roşu un¬ 
de se înrădăcinase o salcie scheletică, aproape uscată, lucru ab¬ 
solut neobişnuit într-o pădure de goruni. In credinţele populare, 

există câteva specii privilegiate, precum salcia plângătoare (Salix 
babylonica), ale cărei ramuri mlădioase au ascuns-o pe Maica 
Sfântă atunci când soldaţii trimişi de Irod au căutat-o ca să-l 
ucidă pe Prunc. Din coaja sălciilor, s-a preparat multă vreme un 
ceai amar, leac bun împotriva frigurilor de baltă (pomenit şi de 
Jules Verne în „Insula misterioasă”). Acidul acetilsalicilic (aspiri¬ 
na), o variantă similară obţinută prin sinteză chimică, este acum 
cunoscut şi folosit de toată lumea pentru tratarea guturaiului şi 
a reumatismului. Dar nu toate plantele de baltă se bucură de un 
bun renume. Mănăstirea Argeşului a fost construită într-un loc 
aflat sub stăpânirea demonicului, în mijlocul unei zone mlăşti¬ 
noase unde se tăvăleau porcii şi godacii în noroi, acolo unde 
„unde-mi crestei unde se-ndeseştel tresticăl pitică/ răchită/ 
'nflorită/ papură/ 'nverzită”. 

Locul unde în perioada post-paşoptistă s-a săvârşit tripla ne¬ 
legiuire (tâlhărie, viol şi crimă) a fost acum ras de ferăstraiele 
mecanice, brăzdat de tractoarele forestiere, butucit de copacii 
trântiţi ca un mănunchi de marocco, călcat de cizmele tăietori¬ 
lor de lemne, acoperit de mormanele crengilor desprinse cu se¬ 
curea de pe trunchiurile încă pline de sevă. Blestemul butelcilor 
din plastic năpădeşte ceea ce a rămas din fosta pădure. Flacoane 
de bere, de suc, de detergenţi, de ulei, de apă minerală se înşiru- 
ie de-a lungul potecilor ce se întâlnesc în capătul satului. Ele vor 
supravieţui bacteriilor, ciupercilor, prădătorilor, formând un ul¬ 
tim strat geologic, cel din perioada terminată cu extincţia speciei 
Homo sapiens sapiens. 

Poate că ar trebui să mă simt dezamăgit că am străbătut de¬ 
geaba atâta cale până aici. De ce? Am pornit pe urmele unei is¬ 
torisiri cu năluci codrene şi am dat peste alta, o tragedie ecolo¬ 
gică, mărturie a lăcomiei fără de frontiere. Parcă aud cântecul 
Tatianei Stepa: „Spune-mi pădure cu frunza rară:/ Unde-i iubirea 
de astă vară?/ Nu ştie iarna să se îndure/ De noi, copacii fără pă¬ 
dure?” Nu este nici primul, nici singurul măcel al fraţilor noştri 
muţi, fără de picioare, cu totul neajutoraţi în faţa celor înarmaţi 
până în dinţi cu ferăstraie şi topoare. Cârcotaşii vor spune că 

putem să ne mândrim cu faptul că Sălajul stă bine în compara¬ 
ţie cu defrişările masive din Secuime sau din Moldova, însă aici 
nu este vorba numai despre distrugerea plămânilor prin care 
respiră Pământul, despre absorbţia apei de ploaie ori despre 
erodarea solului. Rana mortală tăiată de lucrătorii forestieri în 
miez de codru este în primul rând una spirituală. Iată, dragă 
Watson, o crimă care a ucis nu o biată bătrânică nemăritată, ci 
o parte din sufletul locului şi al localnicilor. 

Mă amărăşte nepăsarea celor care, din neştiinţă sau nepăsa¬ 
re, au lăsat să fie nimicit un loc atât de promiţător în stârnirea 
groazei, un „ nec plus ultra” (mai mult de atât nu se poate) al te¬ 
rifiantului sălăjean. Bătălia dintre tradiţional şi modern, dintre 
conservator şi inovator, a fost câştigată de atotcotropitoarea uita¬ 
re. îmi amintesc de şemineul descris în „Fantoma din 
Cantennlle” de Oscar Wilde, unde pata de sânge din locul unde, 
în 1575, Lady Eleonor fusese omorâtă de către Sir Simon de 
Canterville, a stat neatinsă vreme de secole, până când a fost 
curăţată cu „Paragon”, detergentul minune adus de ministrul 
american Hiram B. Otis. „Salcia Babei Moarte” reprezintă un 
caz similar: un loc excepţional, unic, încărcat cu istorie, doldora 
de paranormal, mai ceva decât Noaptea Sfântului Andrei şi 
Halloweenul la un loc, plus o poveste cu haiduci, sex şi violenţă 
- iată reunite aici toate ingredientele unei reţete de succes. 

„Qiii prodest ?” Dar cui folosesc toate acestea? 

De când pădurea dintre Var şi Borza a fost retezată de la sol, 
vărenii au rămas cu o legendă mai puţin. Nu-i bai, televizorul şi 
internetul le pot aduce oricând altele, mai multe, mai noi! 

7. Calea celor trei biserici 


De Ia Jibou la Cehu Silvaniei se poate merge nu numai pe 
şoseaua către Baia Mare, ci şi pe un drum lăturalnic, circulat 
doar de localnici, dar care oferă, pe un traseu de nici zece kilo¬ 
metri, posibilitatea de a vizita trei monumente religioase inedite: 
bisericile de lemn din Bârsa, Domnin şi Bulgari. 

Dacă în spaţiul mioritic, lăcaşurile de cult de acest tip indi¬ 
vidualizează Ţara Silvaniei şi Maramureşul, ele nu reprezintă o 
raritate absolută pe plan global. In ultimul număr al revistei 
„Şcoala Noastră” din Zalău (5-6/2012), a apărut un articol des¬ 
pre bisericile de lemn din Europa, scris de Mirela Costruţ, unde 
autoarea prezintă templele similare din Ungaria, Ucraina, Ce¬ 
hia, Slovacia, Polonia, Norvegia sau Rusia (printre care extraor¬ 
dinara catedrală „ Schimbarea la faţă” de pe insula Kizhi din lacul 
Onega, declarată parte a Patrimoniului Mondial UNESCO, 
construcţie fără nici un cui de fier, începută în 1713-1714, pe 
timpul ţarului Petru cel Mare). In finalul prezentării, se mulţu¬ 
meşte „centrelor culturale străine acreditate în România pentru 
informaţiile puse la dispoziţie”, ceea ce explică sursele excelentei 
documentări. Insă dacă ar veni acum un străin şi ar solicita Ia 
faţa locului date concrete despre una dintre „mătăniile spirituali¬ 
tăţii româneşti” din Ţara Silvaniei, oare ce i-am putea oferi? 

Un ghid de nădejde pentru orice curios este cartea Monu¬ 
mente istorice bisericeşti din Eparhia Oradiei, judeţele Bihor, Să¬ 
laj şi Satu-Mare. Bisericile de lemn” de Ioan Codea şi Ioana 
Cristache-Panait (Editura Episcopiei Ortodoxe Române a 
Oradiei, 1978), azi o raritate bibliografică. De folos este şi al¬ 
bumul „Bisericile de lemn din Sălaj” (Editura Silvania, 2008), 
întocmit cu ajutorul preoţilor ortodocşi din judeţ, sub coordona- 

rea doamnei Ileana Petrean-Păuşan. Titlul lucrării este oarecum 
aproximativ, deoarece din volum lipsesc descrierile construcţiilor 
asemănătoare ridicate de comunităţile reformate (calvine) de 
maghiari din Meseşenii de Jos, Jebucu, Mineu, Mirşid sau Re¬ 
cea crăsneană (la care o putem adăuga liniştit şi pe cea din satul 
Lelei de lângă Cehu Silvaniei, localitate aflată cândva pe terito¬ 
riul „comitatului Sălagiu”, acum în judeţul Satu Mare). Dincolo 
de orice cârcoteală, iată o carte frumoasă, bogat ilustrată cu fo¬ 
tografiile realizate de Dorel Moraru şi Dombi Istvân-Attila, care, 
în ciuda preţului accesibil, poate fi consultată în doar câteva 
dintre bibliotecile comunale din judeţ. Eu am cumpărat-o de la 
Biserica „Sfânta Vineri” din Zalău. Alte informaţii şi fotografii ne 
oferă Camelia Burghele, în recent lansatul volum trilingv (cu 
originalul românesc tradus în maghiară şi engleză) „Şapte zile în 
Tara Silvaniei”. 

Destul cu bibliografia, hopa sus pe bicicletă! Ca să ajungem 
în satul Bârsa, vom ignora faptul că la intrarea dinspre Jibou în 
comuna Someş-Odorhei există o fermă de struţi, plus o sume¬ 
denie de alte vieţuitoare la fel de drăgălaşe. Am promis că vom 
prezenta bisericile de lemn din Bârsa, Domnin şi Bulgari şi nu 
ne vom lăsa deviaţi de dorinţa prea puţin pioasă de a căsca ochii 
la nişte animale exotice rarissime. Nici nu ne vom opri ca să 
dăm cu undiţa la peşte, în ochiurile băltoase ale Someşului sau 
în iazurile amenajate prin preajmă. Deci, tot înainte, către pizze- 
ria „Doinita” şi terasa „Boema” (pe dreapta). In centrul localităţii 
(neglijaţi cuibul de barză: nu uitaţi, fără animăluţe!), până să 
ajungem la şcoală, se coteşte la stânga. In dreapta, va apare în 
curând un cimitir bine întreţinut. In apropierea intrării, se zăreş¬ 
te un mic chioşc octogonal, un loc acoperit unde rudele deceda¬ 
tului pot împărţi pomana pentru sufletul mortului, indiferent de 
capriciile vremii. Este o iniţiativă locală binevenită, regăsită în 
toate satele aparţinătoare de pe traseul tocmai început. După o 
dublă curbă foarte strânsă, drumul urcă şi trece printre câteva 
căsuţe „pline de culoare”, în faţa cărora se zăresc o mulţime de 
copii în fundul gol, iar înspre sud se profilează forma piramidală 



84 


Gyorfi-Deâk Gyorgy 


a Piscuiului Ronei. Nu vă opriţi ca să fotografiaţi panorama 
policoloră a rufelor întinse la uscat chiar pe gard, ci grăbiţi-vă să 
ieşiţi din localitate şi mergeţi către micul baraj de acumulare 
care încearcă să dea o utilitate râpelor adânci din stânga şoselei. 
Bârsa începe de la „ coada lacului”. 



Biserica „Sfântul Gheorghe ” din Bârsa 


Numele localităţii provine de la oile cu firul de lână lung şi 
aspru, care au dat numele şi Ţării Bârsei. Ele sunt pomenite şi 
în balada ,JXÎioriţa”, unde ciobanul îşi întreabă mioara năzdrăva¬ 
nă: „ Oiţă bălană,/ Cu lână bârsană,/ De trei zile-ncoace/ Guriţa 
nu-ţi tace!/ Apa rău îţi face,/ Ori iarba nu-ţi place,/ Ori nu-ţi vine 
bine/ Să mai fii cu mine?” (Gh. Dem. Teodorescu.) Tradiţia, no¬ 
tată şi în voluminoasa operă a inspectorului şcolar zălăuan Petri 
Mor, susţine că satul a fost întemeiat de un cioban care a iernat 
în hotarul Domninului şi apoi a rămas acolo. O fi fost iarba mai 
fragedă sau şi-o fi luat ciobăniţă din sat, n-avem de unde şti 
acum, după patru secole şi jumătate de la prima menţionare 
(1549: „Wyjfalw”, adică „itj falit”=„satul nou”). O vreme, plugarii 

de aici au slujit cetatea Cehului şi au plătit aceleaşi dări ca şi 
noţiganii. In 1733, când apare pentru prima oară denumirea de 
„Bersza” în acte, preotul greco-catolic Nistor (Nesztor) se îngri¬ 
jea de sufletele a 12 familii. In 1750, au fost număraţi 200 de 
credincioşi greco-catolici, „ eclejia” bisericii cuprindea un teren 
intravilan şi şapte „câble” (din latinul „ cubulus ”, o suprafaţă ega¬ 
lă cu 57 ari, deci trei hectare şi jumătate) de pământ arabil, iar 
slujitorul Domnului primea anual trei care de fân şi două maje 
de sare. Administraţia habsburgică a notat în mai multe rânduri 
numele „ boieraşilor” cu dreptul de a purta arme şi obligaţia de a 
lupta pentru crai: Tarţa, Bota, Roată (1797), Lazăr, Pocol, 
Ghiurco (1805). In vremea lui Napoleon împărat, preotul era tot 
unul unit cu Roma, iar biserica dispunea şi de o şcoală cu o în¬ 
căpere. La fel şi în 1847, când numărul locuitorilor a fost de 
414, dintre care 409 greco-catolici şi 5 reformaţi. 

In albumul din 2008, preotul paroh Traian Pop situează pe¬ 
rioada de ridicare a bisericii de lemn la începutul secolului al 
XVIII-lea, opinie care coincide cu datele oferite de „Monografia 
comitatului Sălaj”. Lăcaşul de cult poartă hramul „Sfântul Ghe- 
orghe” şi se află în vale, dincolo de pârâu. Ca să ajungeţi acolo, 
trebuie să părăsiţi asfaltul când ajungeţi la răspântia marcată de 
o răstignire de beton cu trei trepte (reprezentând credinţa, spe¬ 
ranţa şi iubirea), înconjurată de un gărduleţ decorat cu nişte 
cruci malteze cu colţurile rotunjite. Cotiţi la stânga, apoi încă o 
dată la stânga. Poarta ţintirimului este ornamentată cu o îmbi¬ 
nare între deja descrisa „cruce a celor patru inimi alungite” şi un 
motiv solar cu 12 raze, în centrul căruia plânge o salcie cu patru 
ramuri. Colţurile de sus ale fiecărui panou radiază fasciculele 
unei lumini divine. Colţurile de jos sunt fixate cu pentagramele 
spiralate ale unor flori de măr. Impresia artistică de ansamblu a 
compoziţiei este una excelentă şi surprinde, nu te-ai aştepta să 
vezi aşa ceva aici, într-un loc relativ retras. Dar dacă te gândeşti 
că aici s-a născut criticul şi profesorul universitar Dumitru 
Micu, parcă nici nu mai este atât de uimitor. 

Până să ajung la biserică, mi-a atras atenţia un mormânt 
nou, acoperit cu coroane şi flori proaspete, străjuit de o piatră 
funerară de mari dimensiuni. Inscripţia epigrafă cuprinde un 
catren inscripţionat „alb pe negru”: „Şi în semn de rugăciune/ Pe 
ţărâna ce m-apasă/ Două lacrimi tu depune/ Şi-apoi du-te şi mă 
lasă.” Aici se odihneşte părintele protopop Constantin Bota 
(1949-2012), înhumat cu doar câteva zile înainte. Cum la noi 
protopopul ortodox este părintele Dan Dregan, i-am întrebat pe 
săteni cine a fost regretatul şi mi-au povestit că răposatul a slujit 
în judeţul şi în municipiul Satu Mare, apoi s-a pensionat şi s-a 
retras aici. De altfel, cercetând ţintirimul, am găsit şi un alt 
mormânt preoţesc, cel al lui Bota Gheorghe (1923-2001), un¬ 
chiul său. 

Pe măsură ce urc, desluşesc o altă surpriză. Biserica de 
lemn „Sfântul Gheorghe” din Bârsa poartă un număr de casă 
(82), scris după tipicul administrativ, cu cifre albe pe un mic 
dreptunghi albastru. Nu este fixat pe stâlpul porţii de la drum, ci 
în colţul peretelui sudic, lângă uşă. De la nivelul streşinii în sus, 
clădirea este complet acoperită cu tablă, inclusiv obloanele tur¬ 
nului pătrăţos, ceea ce îi dă aspectul unui vehicul blindat, căruia 
i s-a demontat turela şi în locul tunului a fost plantat un foişor 
cu turla ascuţită ca o lance. La urma urmei, sfântul mucenic 
patron a fost un militar înzăuat de pe vremea împăratului 
Diocleţian, precum ne povestesc hagiografiile: „dintr-un neam 
strălucit şi luminat , din ceata ostaşilor ce se chemau tribuni; iar 
când a fost să pătimească era la cinstea dregătoriei de comis”. 
Pentru popor, el este eroul solar cu armura aurită care a răpus 
balaurul iernii, a eliberat sursa de apă confiscată de jivină şi a 
salvat-o pe prinţesa oferită drept jertfă, un episod apocrif, dar 
reprezentat fără încetare în iconografia creştină, unde viteazul 
apare călare şi ţintuieşte cu lancea în pământ capul căscat al 
monstrului sauriform. 

In partea sudică, în faţa pragului de la intrare, cineva a aşter¬ 
nut un ştergător de picioare şi un covoraş verde-smarald. Tot lângă 
intrare, într-o cutie metalică de tablă afumată, se găsesc mucurile 

lumânărilor aprinse de săteni pentru sufletele celor morţi şi vii. In 
spatele scării de acces în clopotniţă, atârnă o toacă suspendată cu 
două lănţişoare, cu două ciocănaşe lăcuite de lemn alături. Iată 
semne clare că aici se ţin în mod regulat slujbe religioase, la care 
credincioşii participă activ şi se roagă pentru iertarea păcatelor. 
Din păcate, sunt tot mai puţine bisericile de lemn „vii”, unde oa¬ 
menii vin duminica şi de sărbători ca să-şi întâlnească Mântuitorul 
şi să nădăjduiască înspre împărăţia Cerească, tărâmul ceresc al 
păcii, unde „lupul va paşte la un loc cu mielul , leul va mânca paie 
ca boul şi şarpele cu ţărână se va hrăni” (Isaia 65:25). O clădire de 
lemn rezistă la cutremure, dar este ameninţată de primejdiile focu¬ 
lui şi apei. Fiind vulnerabilă, necesită o atenţie sporită. Aminteam 
în „Curiozităţile sălăjene” de principalul templu japonez, cel dedicat 
Zeiţei Soarelui Răsare. El este situat într-una din cele două curţi 
ale sanctuarului, iar tot la douăzeci de ani odată, ansamblul este 
demontat, fiecare piesă este verificată, reparată sau înlocuită, ca 
apoi totul să fie reclădit în cealaltă parte. Precum sufletul ome¬ 
nesc, şi lemnul cere să fie bine îngrijit. 

Din Bârsa, se trece pe neobservate în satul părinte. Deşi es¬ 
te plasat tocmai la mijlocul drumului dintre marile şosele ale 
judeţului, deci la distanţa maximă de fiecare dintre ele, Domnin 
este cea mai cunoscută localitate dintre cele trei vizitate acum, 
deoarece aici s-au născut mai mulţi oameni de seamă, precum 
istoricii Cornel Grad şi Ioan Ciocian, preotul Ioan Ghiurco, scri¬ 
itorul şi informaticianul Aurel Pop, medicul veterinar Radu Gh. 
Mihai Trif. De asemenea, multe cadre didactice sau oameni de 
afaceri jibouani se trag din acest sat. 

Prima dată am ajuns aici venind dinspre Şoimuş, pe firul 
apei, apoi pe sub poala pădurii, căutând mlaştina cu petrol para- 
finos despre care au scris Petri Mor şi Emil Lobonţiu, bănuita 
sursă de materie primă a fostei fabrici de lumânări din Jibou, 
încă n-am găsit-o. Am traversat o imensă păşune, împingând 
răbdător bicicleta la deal, conştient de faptul că, pas cu pas, 
acumulez tot mai multă „energie potenţială gravitaţională” şi ast¬ 
fel nu va trebui să pedalez la întoarcere. Cu maşina, e mai greu 

să traversezi pajiştile, chiar dacă terenul e neted ca palma, aşa că 
vă recomand să veniţi dinspre Bârsa, pe asfaltul şoselei. 

Valea pârâului este traversată de la multe podeţe improviza¬ 
te din stâlpii vechi de iluminat, cărora li s-a montat un parapet. 
La vadul destinat pentru trecerea maşinilor, un cârd de gâşte 
sâsâie ameninţător: „Pe aici nu se trece!” Mai sus, un cocoşel şi o 
găinuşă din rasa pitică japoneză, nişte galinacee ornamentale de 
buzunar, ciugulesc iarba din jurul „Monumentului Eroilor”, o 
construcţie decupată din beton armat, încă nedefinitivată. Ştiu, 
am promis, fără animăluţe drăgălaşe! 



Biserica „Sfinţii Arhangheli Mihail şi Gavril” din Domnin 


In centrul satului, la pod, se află o bancă, o cişmea albastră, 
tip ,fonduri europene” şi o imensă bilă văruită, o uimitoare crea¬ 
ţie a naturii, albită cu bidineaua. In ograda lui Ioan Bance, afla¬ 
tă un pic mai jos, pe stânga, am văzut şi altele, adunate mai mul¬ 
te la un loc. Ele au fost descoperite pe traseul autostrăzii Cluj- 
Turda şi aduse în urmă cu vreo doi ani de către buldozerist. Să¬ 
tenii le folosesc în scopuri decorative, pentru înfrumuseţarea 

grădinilor. Seamănă cu ghiulelele pe care le-a călărit baronul 
Miinchhausen la asediul cetăţii Oceakov (aflată în Transnistria, 
stăpânită vremelnic şi de Ştefan cel Mare). 

După ce un bătrânel tras la patru ace şi cu pălărie de fetru 
pe cap m-a asigurat că nu mi-o va ciordi nimeni, mi-am lăsat 
bicicleta rezemată de parapetul podului şi am urcat către deal, 
unde se înşiruie şcoala, grădiniţa, poşta, căminul cultural „1 
Mai”, casa de rugăciuni baptistă şi cele două biserici ortodoxe. 
In capătul de sus al străzii se află biserica nouă, cu hramul „ Bu¬ 
navestire” (25 martie). Are două clopotniţe, un fronton larg, o 
poartă albă, decorată cu multe coarne berbeceşti (după modelul 
capitelurilor ionice), , făcută şi donată de familia Bance Dumitru 
nr. 54”. Partea cu „Dumitru mimăm' cinş'patru” mi s-a părut a fi 
o exagerare nostimă. 

Am cotit la dreapta, unde, după câteva case, lângă cimitir, 
se află vechea biserică de lemn, cu hramul „ Sfinţii Arhangheli 
Mihail şi Gavril”, construită de meşterul Ciocian şi cei trei fii ai 
săi, veniţi din Vărai, sat situat în sudul comunei maramureşene 
Şomcuta Mare. Este singura biserică din Sălaj care are un dublu 
rând de streşini din şindrilă. Turla este octogonală, pornind din 
stâlpii unei baze pătrate. Talpa bisericii este cioplită din nişte 
buşteni impresionanţi ca mărime, traşi cu boii din fosta Dum¬ 
bravă (azi defrişată). Pe laturi, are ţintuite mai multe cruci de 
lemn, în dreptul locurilor unde au fost îngropaţi preoţii care au 
slujit aici. In albumul Direcţiei Judeţene pentru Cultură Sălaj, 
este trecut ca preot paroh Traian-Dorin Pop, dar la elaborarea 
prezentării a contribuit şi învăţătorul Marius-Sergiu Ghiurco. 

In urmă cu câţiva ani, în 6 februarie 2004, ,JMagazinul Sălă- 
jean” a publicat, pe un ton sceptic, un articol despre deshuma¬ 
rea unei localnice, ca urmare a unei suspiciuni de magie neagră. 
Fiica decedatei s-a plâns că, după înmormântare, starea de sănă¬ 
tate i s-a schimbat brusc şi inexplicabil. Convinsă că, vorbă din 
popor, „a fost legată”, femeia a depus o cerere la parchetul de pe 
lângă Tribunalul Sălaj. Cum nu a existat nici o suspiciune legată 
de moartea bătrânei, procuratura şi-a declinat competenţa, iar 

petenta a fost trimisă la Direcţia de Sănătate Publică. Aici i s-a 
dat aprobarea solicitată. Conform celor apărute în ziar, după 
scoaterea sicriului, în el au fost găsite nişte cârpe şi o vestă foar¬ 
te veche, strecurată sub moartă. Conform tradiţiilor, ele au fost 
arse împreună cu giulgiul şi astfel „ farmecul” a fost dezlegat, iar 
pacienta şi-a recăpătat liniştea sufletească şi sănătatea. „No, care 
ieste ezplicaţiunea?” , întreba ziaristul în final. Credinţa că îngro¬ 
parea unui obiect personal duce la îmbolnăvirea persoanei care-1 
purta este larg răspândită în judeţ. îmi aduc aminte de un caz 
similar, povestit la „ şezătorile” din Halmăşd, unde, după lungile 
şedinţe de învăţământ politico-ideologic ţinute de domnul direc¬ 
tor Gavril Neaga, până să plece „cursa de Suplacu”, „marna 
Flori ” îi aduna pe toţi profesorii stagiari navetişti, ne ospăta şi ne 
lăsa să ne familiarizăm cu ultimele evenimente. 

După Revoluţie, în satul Drighiu din aceeaşi comună au so¬ 
sit nişte francezi din Aurignac, o mică localitate rurală din Fran¬ 
ţa, locuită de doar 1.100 de suflete, dar a cărui faimă a ajuns 
pretutindeni în lume, datorită castelului medieval şi mărturiilor 
arheologice legate de viaţa oamenilor primitivi descoperite într-o 
peşteră. In ţară, toată lumea ştie de mănăstirile din Bucovina, de 
pălinca sau „ţuica'' de Zalău, dar foarte puţini dintre cei din afa¬ 
ra judeţului, au auzit de bisericile de lemn sălăjene, eventual 
numai despre turla înaltă şi zveltă a celei din Fildu de Sus ori 
cea ridicată de Horea în Cizer, azi strămutată dintre hotarele 
judeţului şi găzduită în Parcul Etnografic Naţional „Romulus 
Vuia ” din Cluj-Napoca. 

Deşi se discută mult despre turismul rural, aşezămintele reli¬ 
gioase nu vor atrage turişti, cât timp nu se vor definitiva pregătirile 
pe plan local: repararea drumurilor de acces, plantarea unor indi¬ 
catoare rutiere, scrierea panourilor de prezentare a monumentelor, 
montate lângă poarta de acces (în nici un caz sub streaşină biserici¬ 
lor, ca să nu le ştirbească „patina”), includerea obiectivelor în cir¬ 
cuitul hramurilor şi pelerinajelor, marcarea datelor respective în 
calendarele editate de Episcopia Sălajului, editarea unor pliante 
turistice (chiar şi cele alb-negru, multiplicate prin fotocopiere, sunt 

mai bune decât nimic; textul poate fi chiar cel trimis de preotul 
paroh pentru a li publicat în album ori scurtat în favoarea materia¬ 
lului ilustrativ) etc. Sunt lucruri simple, dar care în timp vor da un 
spic bogat din fiecare bob semănat. 

Ca să ajungi din Domnin în Bulgari trebuie să treci peste 
Dealul Feţei, un loc cucuiat de unde se vede tot ce mişcă în zo¬ 
nă, unde cei din vechime ar fi putut construi o frumoasă cetate, 
dar despre care sătenii zic că nu-i decât un teren cu o poziţie 
ideală pentru viticultură. Un prieten automobilist s-a interesat 
de starea drumului dintre cele două sate şi i s-a recomandat să 
renunţe la traversare, deoarece după o săptămână de ploi toren¬ 
ţiale (însă nu uitaţi: „dacă plouă în mai, vom mânca mălai!”) to¬ 
tul ar fi fost numai gropi, bălţi şi noroi. L-am liniştit că a rămas 
în urmă cu noutăţile. Urmau alegerile locale, prin urmare, în 
Bulgari au fost trimise câteva camioane cu „ balast electoral” şi 
uliţele rustice ale localităţii s-au transformat în nişte somptuoa¬ 
se alei de parc englezesc, acoperite cu tone de prundiş, pietricele 
cuarţoase rotunjite de apele blondului Someş, un adevărat „co¬ 
vor de ceremonie” pe care alegătorii s-au dus de la biserică până 
la secţia de votare fără să se întineze. 

N-a fost chiar ca-n vecini, în Someş-Odorhei, unde s-a tur¬ 
nat contra cronometru bitumul în strat de treizeci de centimetri, 
dar iată un pas spre „mai bine”. Vorba lui Vili ldeinz, fost primar 
în Teremia Mare: „Dacă vrei, găseşti soluţii; dacă nu vrei, găseşti 
motive.” In alte părţi, mai puţin sprijinite oficial în atragerea de 
fonduri pentru diferite proiecte, s-au pus doar nişte termopane 
la căminul cultural, au legat biblioteca comunală la reţeaua 
Biblionet, s-a reparat acoperişul grădiniţei sau, în cel mai rău 
caz, s-au schimbat tablele indicatoare de la intrarea în sat. To¬ 
tuşi s-a făcut ceva, pentru Partid şi pentru victorie! Şi, bineînţe¬ 
les, pentru oameni şi bunăstarea obştei. 

In lipsa folosirii curente ca şi cadru de desfăşurare al cere¬ 
monialului religios sau a unei pregătiri reale pentru a fi trans¬ 
formate în veritabile ţinte ale turismului prosper, repararea sau 
întreţinerea bisericilor de lemn atrage cu greu fonduri, mai ales 

în vremuri de criză economică. La o răsfoire a presei judeţene, 
am văzut că de câţiva ani se tot discută despre restaurarea fru¬ 
mosului lăcaş de cult din Bulgari, cel mai vechi monument ro¬ 
mânesc de arhitectură religioasă din regiune. In martie 2009, 
Bianca Băican scria în articolul „Comorile Sălajului mor încet’' 
că ar fi necesar 300.000 de lei pentru lucrări. Trei ani şi un pic 
mai târziu, situaţia din teren a rămas neschimbată. 

Când am ajuns acolo, poarta de la drum era legată cu o 
sârmă răsucită într-un stil foarte alambicat. Tocmai mă gân¬ 
deam cum să dezleg acest nod gordian încropit dintr-un fir de 
fier zincat cu diametrul de trei-patru milimetri, când Dumnezeu 
mi-a trimis în ajutor un îngeraş, un omuleţ de o şchioapă, inteli¬ 
gent şi curios, să fi avut vreo cinci anişori. Nicuşor (de la Nico- 
lae, numele sfântului aducător de daruri) m-a întrebat de ce mi- 
am scos şapca de pe cap şi am atârnat-o de ghidonul bicicletei, 
nu-mi mai trebuie? L-am lămurit că aş vrea să vizitez biserica, 
dar nu ştiu cum să intru, drept care m-a condus pe marginea 
şanţului către o spărtură din gard. 



Biserica „Sfinţii Arhangheli Mihail şi Gavril" din Bulgari 

Am călcat voiniceşte peste luxuriantele mănunchiuri de 
„Urtica dioica” şi am pătruns oarecum clandestin în spaţiul sfin¬ 
ţit cu aproape cinci secole în urmă. Pe o bârnă de pe latura nor¬ 
dică stă scris cu litere sângerii: „Biserică edificată la 1547”. Este 
singura informaţie oferită trecătorului. Albumul culturii ne indi¬ 
că hramul: „Sfinţii Arhangheli Mihail şi Gavriil”. Preot paroh 
este trecut Ionuţ Ştirb. Pe o tablă ruginită prinsă de „restenirea” 
(răstignirea) din faţă scrie: „Reparată în anul 1968.” Sursa citată 
arată că ultima renovare a bisericii a avut loc în 1984, deci pro¬ 
babil că data se referă la refacerea crucii. 

Clădirea e frumos proporţionată şi se încadrează perfect în 
peisaj. Arhitecţii contemporani au rămas uimiţi de măiestria cu 
care a fost realizat peretele semicircular al altarului. Legendele 
locale susţin că biserica a fost acoperită iniţial cu „tulheni”, de¬ 
numire populară pentru tulpinile de porumb, dar atenţie! „grâul 
turcesc” avea să apară abia peste un secol, după 1611, în Ardeal 
(E. Bielz, „Handhuch des Landeskunde Sihenbiirgens” , Sibiu, 
1875). In 1783, meşterul Lazăr i-a făcut un acoperiş de şindrilă. 

Printr-o ferestruică cu geamul spart, am putut arunca o pri¬ 
vire în interior. învelişul semicilindric al tavanului pare chila răs¬ 
turnată a unei corăbii, un fel de arcă naufragiată la poalele unui 
Ararat silvan. Citesc în album că o parte din interior a fost picta¬ 
tă de un meşter iconar necunoscut, iar restul a fost definitivat la 
începutul secolului al XlX-lea, de Ion Prodan, „zugrav” care a 
pictat toate cele trei biserici cercetate acum. Tradiţia susţine că 
feţele celor 10 fecioare ieşite în întâmpinarea mirelui au fost 
realizate după chipurile celor mai frumoase fete din sat. Nu ză¬ 
resc bănci, doar o laviţă şi un stativ de carte. In dreapta şi în 
stânga porticului, câte doi prapori albaştri încadrează partea de 
intrare în naos. In cealaltă parte, pe peretele sudic, ferestruica 
are sticla intactă, de care stă rezemată o iconiţă. 

Am trecut în dreapta bisericii, în umbra pomilor aureolaţi 
de o strălucire diafană. Era atâta linişte în acest colţ de Rai pă¬ 
mântesc unde se poate pătrunde doar sărind peste împrejmuire, 
încât în mine s-a săvârşit, spre biruinţa păcii, împăcarea cârcota- 

şului cu voinţa Domnului. Poate că nu numai cărţile, ci şi tem¬ 
plele îşi au soarta lor. Mi-am amintit de ruinele Sfântului Dami- 
an şi de visul feciorului de postăvar din Assisi, căruia Mântuito¬ 
rul i-a poruncit în vis: „Du-te şi repară-mi casa pe care o vezi cum 
cade în ruinai” Cel poreclit „ Sărăcuţul ”, pentru că a renunţat la 
orice formă de avere pământească, şi-a adunat confraţii şi au 
reînălţat pe temelii multe dintre edificiile abandonate. Sfântul 
Francisc a fost şi unul dintre oamenii de care nu s-au temut ce¬ 
lelalte făpturi. El a propovăduit păsărelelor şi a îmblânzit lupii. 
Uite că nu scăpaţi şi până la urmă tot vă zic o poveste despre 
vietăţile drăgălaşe. Flai fie, dacă nu vă place, data viitoare să să¬ 
riţi peste „Techerghelile sălăjene”. 

In grădina bisericii de lemn din Bulgari, mi s-a îngăduit să 
trăiesc o clipă feerică, semn că m-am aflat temporar într-un spa¬ 
ţiu ferit de tot ce ar putea fi rău sau vătămător. Brusc, am prins 
cu coada ochiului o mişcare săltăreaţă în partea dinspre deal. 
Un pui de veveriţă s-a căţărat pe un trunchi de „acaţ” (salcâm). 
Stătea liniştit, ca un fotomodel, să-l pozez cât de aproape se poa¬ 
te. L-am privit şi m-am înduioşat. La rândul său, mica vietate s-a 
uitat la mine, ditamai ursul, ca la un animal nemaivăzut, fără să- 
şi mişte codiţa înfoiată sau smocurile din vârful urechilor. Dacă 
aş fi avut nişte nuci sau alune în buzunar, poate c-aş fi momit-o 
să vină mai aproape, dar mi-am dat seama că odată coborâtă din 
copac ar fi devenit vulnerabilă, o pradă pentru animalele din 
împrejurimi sau ţinta celor răi şi plictisiţi. Ne-am bucurat îm¬ 
preună de gândul bun care ne-a adus laolaltă, apoi ne-am des¬ 
părţit ca nişte vechi prieteni, păstrând amintirea unei clipe de 
tihnă sufletească. 

întâlnirea aceasta neaşteptată mi-a readus aminte de alura 
eroică, nimbul dumnezeiesc, respiraţia vie a bisericuţei din Bâr- 
sa, una dintre puţinele lăcaşuri de cult din lemn unde încă se 
oficiază în mod constant Sfânta Liturghie. Dumnezeul nostru s- 
a întrupat ca om într-un grajd de lemn din Viflaim şi, după naş¬ 
tere, a fost aşezat într-o iesle de lemn. A murit pentru păcatele 
noastre şi le-a răscumpărat pe o cruce de lemn. Oriunde este 

dragoste şi pace, el vine la întâlnirea cu credincioşii, indiferent 
dacă acest ceas minunat se petrece într-un lăcaş cu ziduri de 
piatră sau unul construit cu pricepere din trunchiuri pătrăţoase 
de gorun. Dacă temelia credinţei este una fermă ca piatra, nimic 
nu riscă să se scufunde în mlaştina păcatelor. Iar lemnul, se ştie, 
pluteşte chiar şi la suprafaţa celor mai tulburi ape. 

8. 8 momente zălăuane 



O familie romană în curtea Muzeului de Istorie şi Artă din Zalău 


1. Patina smalţului 

» 

întotdeauna am socotit că muntele este o încercare dată de 
Dumnezeu pentru a afla cine eşti cu adevărat. Cu excepţia Ce¬ 
hului Silvaniei, fiecare oraş sălăjean este străjuit de câte o spina¬ 
re masivă şi impunătoare: Măgura din Şimleu, Muntele lui 
Râkoczi în Jibou, Meseşul şi străvechiul „limes” roman deasupra 
municipiului reşedinţă de judeţ. Nu ştim cum arăta satul Zyloc, 
pomenit de cronicarul anonim al regelui Bela când, în „Gesta 
Hungarorum”, a relatat campania trupelor conduse de căpetenia 

Tuhutum şi fiul său Horea. In 2011, când s-a hotărât construi¬ 
rea unei hale agro-alimentare în locul vechii pieţe din oraş, Mu¬ 
zeul Judeţean de Istorie şi Artă din Zalău a avut ocazia să sape în 
propria curte din spate (de fapt, a liceului de hăieţi de pe vre¬ 
muri) şi a descoperit mai multe vestigii medievale, printre care şi 
o fierărie. După terminarea primelor prospecţiuni, de Zilele Ce¬ 
tăţii au fost chemaţi şi copiii să-i ajute pe cercetători, va să zică 
să se transforme, după caz, în Indiana Jones sau Lara Croft şi să 
înceapă căutarea „comorilor ’ din Evul Mediu Timpuriu. Ciobu¬ 
rile descoperite dovedesc că olarii din târg îşi începuseră activi¬ 
tatea încă de pe atunci. 

Ceramica de Zalău era de o calitate excepţională, garantată 
prin statutul meşteşugarilor şi verificată cu mare atenţie de către 
cei înainte-stătători: avea fondul alb, decorat cu verde, maro şi 
violet închis, era smălţuită, şi, dacă clientul accepta să dea un 
ban în plus, bogat ornamentată. Deşi prima breaslă de olari şi-a 
primit „autorizaţia de funcţionare” abia în 1738, activitatea pro¬ 
ductivă fusese menţionată încă în 1640, iar dovezile arheologice 
din prezent arată că ea debutase cu mult înainte. Lutul era ex¬ 
tras din mici cariere, gropi săpate local în coasta dealului de 
deasupra centrului vechi şi prelucrat în atelierele de pe uliţa 
numită şi azi „Strada Olarilor”, care coboară dinspre cartierul 
Brădet către strada botezată azi Corneliu Coposu. 

Recent, în literatura de specialitate, s-a încercat să se re¬ 
proşeze ,fazecaşilor” de aici faptul că la un moment dat au im¬ 
pus un monopol de desfacere a mărfurilor în zonă, dar criticii 
uită că produsele zălăuane erau certificate ca fiind conforme 
unui anumit standard, norme calitative faţă de care ceramica 
nesmălţuită produsă în atelierele ţărăneşti nu se apropia de 
nici un fel. In fapt, este o reeditare a discuţiei despre soarta 
ţăranului de azi, care nu este lăsat să-şi vândă produsele în su- 
permagazine, deoarece nu îndeplineşte anumite criterii de igi¬ 
enă, ambalare sau menţinere a calităţilor mărfii, ceea ce favori¬ 
zează inevitabil desfacerea legumelor de import. Pe de altă par¬ 
te, nici marile reţele comerciale nu se străduiesc să ocupe pri- 

mele rânduri ale tarabelor în pieţele alimentare din oraşe, unde 
zemoasele şi aromatele roşii de grădină se vând la preţuri mult 
mai mari decât superrezistentele, „incasabilele” tomate de seră 
din Turcia. Fiecare marfă îşi are propria piaţă de desfacere, 
unde comercianţii se străduiesc să-şi impună regulile când 
cumpărătorii n-au nimic de obiectat. 

Cert este că multe dintre muzeele săteşti, precum şi cel rea¬ 
lizat în casa bunicilor de Ligia Alexandra Bodea din Iaz, se mân¬ 
dresc cu piesele de ceramică zălăuană, vechi de peste un secol. 
Faptul că au rezistat atât, că au supravieţuit refugiului, bombar¬ 
damentelor din conflagraţiile mondiale, epocii „războiului rece”, 
cooperativizării şi exceselor dictaturii naţional-comuniste pro¬ 
bează ceea ce era de dovedit: olarii din urbea capitală de judeţ îşi 
luau meseria în serios şi îşi apărau patentul de exclusivitate prin 
fiecare cană, oală sau cahlă produsă. 


2. Ştrengara Zalău Nord 

In noul mers al trenurilor, valabil în 2012, cursa de dimi¬ 
neaţă Jibou-Zalău a căpătat un statut interregional şi bagă vite¬ 
ză, fără a se opri pe parcurs. Garnitura se formează din ultimele 
două vagoane sosite din capitală cu acceleratul de Baia Mare, 
fiecare de altă clasă, cu care circulă şi unii dintre bugetarii de 
prim rang. Probabil că, din cauza crizei, şefii din Zalău au rămas 
fără bonuri de benzină şi nu-şi permit să cheme maşina institu¬ 
ţiei la Jibou, să-i ia cât mai repede de acolo. După ce oricum au 
aşteptat douăzeci de minute în plus, răstimpul cât pleacă garni¬ 
tura principală şi se cuplează noua locomotivă, gândeşti că n-au 
răbdare să suporte pierderea a încă trei minute cu staţionările 
din cele trei staţii de pe parcurs. Aşa că „expresul matinal”, sin¬ 
gurul tren dintre 7:00 şi 13:30, trece ca rapidul prin Mirşid, sta¬ 
ţie unde se poate coborî pentru a merge la străvechea cetate ro¬ 
mană Porolissum. Ruta, un prilej de „a techergheli” prezentat 

anterior, este spectaculoasă, de un pitoresc aparte. Nu-i nici 
prea lungă (8 kilometri, adică un parcurs de 2 ore pentru ado¬ 
lescenţi şi adulţi) şi-i în parte umbrită, deoarece străbate minu¬ 
nata pădure a Viţinalului. 



Pe peronul staţiei C.F.-/Î; Zalău Nord 


Modificarea orarului C.F.R. nu ne-a deranjat prea mult, 
deoarece noi ne duceam la Festivalul Verii (sau Berii - pentru 
mulţi concetăţeni, denumirea ,fiestei ” zălăuane de la începutul 
lunii august a devenit foarte confuză, mai ales după cea de-a tre¬ 
ia halbă), dar în compartiment cu noi era şi un om din Braşov, 
care ar fi dorit să coboare acolo, ca să ajungă în Moigrad. Con¬ 
trolorul a confirmat, trenul nu are oprire în staţia Mirşid, dar 
nu-i nici un bai, domnul călător să meargă până în Zalău şi să 
rămână cuminte în vagon, că peste un sfert de oră aceeaşi garni¬ 
tură se întoarce la Jibou, de data aceasta cu oprire în toate staţii¬ 
le. Deci, în anul apocalipsei mayaşe, cel mai scurt drum între 
oraşul someşan şi comuna unde se exploatează siderurgicul tuf 

vulcanic trece prin Crişeni şi descrie traiectoria unui bumerang 
ameţit de atâta învârteală. 

Am citit de curând în ,JXÎagazin Sălăjean” o ştire (nesemna¬ 
tă) despre robotul cu o voce feminină pus să anunţe sosirile şi 
plecările din staţia Zalău Nord. Când, din cauza caniculei, şinele 
s-au strâmbat şi în 20 august a.c. un marfar a sărit de pe linie, 
circulaţia feroviară a fost suspendată timp de vreo cinci ore. Cu 
toate acestea, „ blondina” înregistrată pe bandă şi-a continuat 
imperturbabilă programul, fără ca vreunul dintre ceferişti să-i 
taie piuitul, spre veselia (citeşte: „ hazul de necaz al”) celor de pe 
peron: „ Cum tanti se încăpăţâna să mage oamenii să poftească în 
vagoane, s-an apucat şi ei să facă miştocăreală prin gară, spunând 
că urcă mintenaş dacă li se dă gratis loc la cuşetă.” 

Credem că jurnaliştii distraţi de anunţurile fără efect clama¬ 
te la megafon în ziua deraierii din Mirşid vor fi interesaţi să ada¬ 
uge la dosarul cu fapte diverse din categoria „ Eternul şi fascinan¬ 
tul Sălaj” un incident similar, păţit la întoarcerea noastră de la 
zilele oraşului. 

Cursa „regio” Sarmăşag-Zalău Nord-Jibou circulă ca atare, 
pe toată distanţa, doar în timpul săptămânii. In weekend, ea se 
opreşte în capitala de judeţ şi nu mai pleacă niciunde, fără să-i 
pese de programul „spicheriţei automate”. Noi ne-am urcat în 
vehiculul cu aspect de tramvai, ne-am instalat comod pe băncu¬ 
ţe, dar am sărit cât-colo, să ne adunăm bagajele şi să coborâm în 
mare grabă, când am auzit că trenul respectiv va sosi în gară la 
linia doi. Noroc cu pasagerii cu vechime, care ne-au potolit şi 
ne-au explicat toată tărăşenia, zâmbind cu gura până la urechi. 
Ca tot străinul lăsat la îndemâna bunăvoinţei gazdelor, nu ne-a 
venit să credem că este posibil aşa ceva în mult-lăudatul secol 
XXI. Ştirea citată ne demonstrează că se poate întâmpla, iar în 
„ştrengara” staţie Zalău Nord năzdrăvăniile continuă. 

3. Un amfiteatru încins ca o tigaie 

Desemnarea datei de 29 iulie ca zi pentru organizarea refe¬ 
rendumului de demitere a preşedintelui României a încurcat 
multe planuri, printre care şi unul legat de punerea în valoare a 
ansamblului arheologic de la Porolissum. Anul trecut, cu prilejul 
„Festivalului roman”, străvechea capitală de provincie a oferit 
cadrul feeric în care s-au căsătorit zâna dacică Ancuţa Mărieş cu 
arheologul american Eric De Sena. Pentru variaţiune, tema 
propusă în acest an, cu mult înainte de complicaţiile politice din 
vară, a fost organizarea unor funeralii romane. 



Hunii la Porolissum 
(reconstituire istorică) 


Latinii antici nu-şi îngropau răpuşii, ci, întocmai ca şi grecii 
în celebrele epopei homerice, le clădeau un rug mortuar şi-i in¬ 
cinerau. Creştinismul şi „credo in camis resurrectionem et vitam 
aeternam” (cred în învierea trupului şi viaţa eternă) a schimbat 
radical acest obicei şi a promovat înhumarea. La un moment 

dat, la sfârşitul secolului al XVIII-lea, costurile unei înmormân¬ 
tări au depăşit anumite limite de bun-simţ, astfel încât împăratul 
Iosif al II-lea de Habsburg a încercat să impună revenirea la ce¬ 
va simplu, adică mortul să fie înfăşat într-un giulgiu şi azvârlit 
într-o groapă comună, dar a stârnit protestul general al supuşilor 
din toate provinciile imperiului. întrucât începuse să bată vântul 
schimbării şi se anunţa căderea Bastiliei, „ reformatorul împără¬ 
tesc” a renunţat la idee pe patul de moarte. Din păcate, în mile¬ 
niul al IlI-lea, criza de spaţiu şi scumpirea „locurilor de veci” din 
marile oraşe, au readus transformarea trupurilor în cenuşă prin¬ 
tre opţiunile decedaţilor. O urnă încape pe orice poliţă şi nu tre¬ 
buie răscumpărată din şapte în şapte ani. 

Mi-am anunţat prietenii că mă voi duce la „ Porolissum Fest 
2012” şi m-au întrebat nedumeriţi: „Ce e aia?” 

— Păi, o reconstituire istorică făcută de specialiştii de la Mu¬ 
zeul Judeţean de Istorie şi Artă din Zalău. Ea va începe cu citirea 
panegiricului împăratului Traian (Marcus Ulpius Nerva 
Traianus), ,JSIimfele Daciei” îl vor jeli, va urma incinerarea de¬ 
functului, armata îi va acorda onorurile cuvenite, doi gladiatori 
se vor înfrunta lângă rug, iar fiul său adoptiv, Hadrian (Publius 
Aelius Traianus Hadrianus), va fi aclamat ca succesor. 

— Aş, n-ai ce face? 

Cum sunt o fire încăpăţânată şi sufăr de patriotism local 
acutizat, am schimbat tactica. Se zice: „Ambalajul vinde marfa.” 
Pentru a populariza cu succes iniţiativa colegilor de la muzeu, 
altora le-am spus aşa, într-o doară, că duminică trebuie să mă 
duc la o înmormântare în Moigrad. 

— Da 1 cine-o a murit? 

— împăratul Traian. 

— Fugi de aici! Ala s-o dus de mult. 

— Da, dar abia acum îl petrec zălăuanii, în amfiteatrul de 
acolo. Şi-apoi armata îl alege pe împăratul Hadrian şi-l aclamă 
bătând cu săbiile în scuturi. 

— Zău? La ce oră începe? 

— Fix la prânz. 

Noi am venit cu toţii. După ceremonia funerară, urmau să 
năvălească barbarii şi să forţeze partea nordică a „limes”- ului 
imperial. Am răbdat soarele arzător, cocoţat în crucea amiezii, 
acolo de unde putea să dogorească râul, ramul, cu o intensitate 
maximă. Dacă ne-am fi transformat în panouri solare, am fi ge¬ 
nerat kilowaţi de energie ieftină şi ecologică. Spectacolul, desfă¬ 
şurarea de trupe, demonstraţiile de virtuozitate şi joaca de-a răz¬ 
boiul a meritat „ prăjirea” de care a avut parte toată lumea, „ad 
urnim omnes”, de la vlădică la opincă. Poate că la anul, organiza¬ 
torilor le va veni ideea să construiască un umbrar ad-hoc prin 
întinderea unor prelate pe câţiva stâlpi uşori, din fibră de sticlă, 
fixaţi cu rezervoare din plastic umplute cu apă, postate la bază, 
întru răsfăţarea oficialităţilor şi spectatorilor. Ca plan de rezervă, 
pe principiul „nu pune pe altul să facă ceea ce tu însuţi poţi face”, 
fiecare poate să-şi aducă o umbrelă de acasă. Ea va fi folositoare 
atât în vreme de arşiţă cât şi în caz că plouă. Şi, la nevoie, îi pu¬ 
tem ciomăgi şi pe roxolani cu ea. 

,jKcta est fabula! Salve!” (Piesa s-a terminat, a devenit poves¬ 
te. Salut!) 


4. Labiş şi verbele franceze 

Este o vară cu temperaturi aviare. Alcoolul rubiniu din 
„termometrul îndrăgostiţilor” arată 42 de grade. încă un pic şi se 
revarsă din tubul prelung şi translucid fixat pe clădirea bibliote¬ 
cii judeţene. Mai în vale, în faţa casei de cultură a sindicatelor, 
pe panoul ceasului electronic se afişează doar 39. Destule şi 
acelea. Căldură mare, monşer! Păcat că nu se mai predă ,JXloar- 
tea căprioarei” la liceu, altfel tinerii ar putea recita îngânduraţi 
din Nicolae Labiş: „Seceta a ucis orice boare de vânt./ Soarele s-a 
topit şi a curs pe pământ./ A rămas cerul fierbinte şi gol./ Ciuturi¬ 
le scot din fântână nămol./ Peste păduri tot mai des focuri, focuri/ 
Dansează sălbatice, satanice jocuri.” Cât de precisă şi de actuală 

este imaginea! Satele de pe versanţii mănoasei văi a Someşului 
au rămas fără apă. Flăcările înghit părţile greu accesibile ale 
Bucegilor, vâlvătăile înconjoară Colorado Springs de lângă Gră¬ 
dina Zeilor americană, fumegă pădurile de pin din Insulele Ca¬ 
nare, ard stejarii pitici din sudul însorit al Franţei, chiparoşii Ita¬ 
liei şi arborii de mastic de pe coastele Greciei. 



Căldură mare, monşer! 
„Termometrul îndrăgostiţilor" indică 42 C C 


In vremurile dinainte de revoluţie, capodopera „ poetului 
adolescent ” se studia în ultima clasă de liceu. Labiş a povestit 
„vânătoarea foamei în Munţii Carpaţi”, „la ceas oprit de lege şi de 
datini”, din proprie experienţă. Imediat după terminarea celui 
de-a doilea război mondial, a urmat una dintre cele mai mari 
secete din istoria ţării. Ţăranii au trebuit să predea puţinele bu¬ 
cate adunate pentru ca ţara să plătească „cote” (despăgubiri) 
Uniunii Sovietice. Rămaşi fără mijloace de trai, moldovenii s-au 
urcat pe „trenurile foamei” (Iaşi-Timişoara) şi au plecat să-şi câş¬ 
tige pâinea în Banat, o zonă mai puţin afectată de caniculă, da- 

torită reţelelor de canale folosite atât pentru desecarea mlaştini¬ 
lor cât şi pentru irigatul ogoarelor. 

„Biche” înseamnă chiar „căprioară” în limba franceză. De la 
omofonia dintre „la biche” şi Labiş au pornit multiplele specula¬ 
ţii legate de moartea poetului, lovit de un tramvai şi plecat dintre 
noi după ce a dictat „Pasărea cu ciont de rubin” pe patul de 
moarte din spital. Poeziile sale au fost traduse în franceză de 
Aurel George Boeşteanu, tălmăcitor al lui Arghezi, Blaga, 
Philippide, plus proza lui Călinescu, Camil Petrescu, Sadovea- 
nu. La o asemenea carte de vizită, am făcut ochii mari când am 
citit: , je suis mon pere”, adică, la o primă interpretare, de franco- 
fon amator: „eu sunt propriul meu tată”. Mi-am amintit imediat 
de povestioara lui Robert Heinlein, „Alt You Zombies” (Voi toţi 
zombii), unde eroina, o barmaniţă orfană, se face agentă tempo¬ 
rală şi îşi schimbă sexul, se întoarce în timp, devine propriul său 
tată, iar de dragul paradoxurilor temporale, chiar propriul bunic 
şi propria bunică. Va să zică am picat de fraier, aviz „ get - 
begeţilor”. Aurel George Boeşteanu a tradus corect: „Mă iau du¬ 
pă tata.” Nici zeţarul nu şi-a făcut de cap, a cules rândul cum 
trebuie. Verbul „suivre” (a urma) se conjugă astfel la modul indi¬ 
cativ, timpul prezent: je suis, tu suis, il suit, nous suivons... Deci 
atenţie, ,je suis Paul” poate însemna cu totul altceva decât „io 
mi-s Pavel” {„...din Banat”, dacă ştiţi cântecul). 

Nicolae Labiş a fost bun prieten cu zălăuanul Ion Buda, în¬ 
tâi redactor-şef, apoi secretar de redacţie la ziarul sălăjean (de 
fapt săptămânalul tip ediţie de weekend) „Năzuinţa”. Profesorul 
universitar Dumitru Titus Popa a publicat în „Clipa” lui Dinu 
Săraru o fotografie unde cei doi apar într-un grup de opt, alături 
de Ion Gheorghe şi Nicolae Stoian şi a deplâns faptul că cano¬ 
nul literar actual încă nu l-a acceptat pe genialul tânăr care a 
căzut în „lupta cu inerţia” şi ne-a lăsat ca epitaf versul: „Eu nu 
mai sunt, e-un cântec tot ce sunt.” (Primele iubiri). De dragul 
confuziilor pe tema „a fi” versus „a urma” în limba franceză: ,Je 
ne suis plus, c'est un chanson tout-ce queje suis.” 

5. Bucuria copiilor şi apocalipsa dăscălimii 

Situat la poalele Meseşului, cartierul Brădet reprezenta 
cândva, cu vreo două decenii în urmă, plămânii oraşului. După 
revoluţie, aici s-au construit primele căbănuţe de agrement, 
unele incendiate fără zăbavă de persoane iresponsabile rămase 
neidentificate, care au pus focul fără să se teamă că pălălaia s-ar 
putea extinde în pădure. Proprietarii au ripostat clădind vile so¬ 
lide din piatră, material ignifug prin definiţie. Unii şugubeţi au 
răspândit zvonul că noii potenţaţi şi-ar fi propus chiar să le îm¬ 
brace în azbest, dar s-au speriat când au aflat că e un material 
cancerigen. Apoi s-a înlăturat şi pericolul incendiului forestier, 
prin defrişarea masivă a arborilor de pe coaste, ceea ce a redus 
cantitatea de apă preluată de sol şi a ridicat imediat nivelul ape¬ 
lor pârâului Zalău după fiecare rupere de nori, spre bucuria 
mass-mediei locale, grăbită să filmeze cum ţâşneşte apa din gu¬ 
rile de canal şi curg puhoaiele printre maşini pe bulevardul Mi- 
hai Viteazul. 

Dumbrava Sibiului reprezintă o parte din hotarul străvechi¬ 
ului Hermannstadt, unde s-a amenajat un complex în aer liber, 
care cuprinde şi Muzeul Civilizaţiei Populare Tradiţionale AS- 
TRA, spaţiu făcut celebru de morile rustice, cu pietrele acţiona¬ 
te de câte o „roată cu făcaie”, strămoaşa turbinei Pelton. Iată 
prima imagine care mi-a sărit în minte, când am văzut frumosul 
parc de agrement din Brădet, cu o „porta pretoria” din bârne la 
intrare, un spaţiu împădurit unde copiii pot alerga în voie după 
fantezii şi aventuri, fără teama de a ajunge sub roţile vreunui 
bolid condus de un vitezoman de cartier. Proiectul „Pădurea- 
parc Brădet” a fost predat beneficiarilor în 2009, la începutul 
lunii septembrie. Zona de agrement ocupă o suprafaţă de 20 de 
hectare. Amenajarea celor două sectoare a costat aproape 1,6 
milioane de lei, bani proveniţi de la Administraţia Fondului de 
Mediu, cu o contribuţie de 0,2 milioane de lei din partea muni¬ 
cipalităţii. Conform celor declarate la inaugurare de primarul 
Radu Căpîlnaşiu: 

„In zona A au fost realizate alei principale în lungime totală 
de 896 metri liniari şi 800 de metri liniari de alei secundare. Aici 
au fost amplasaţi 32 de stâlpi de iluminat public şi amenajate do¬ 
uă locuri de joacă pentru copii şi patru zone sportive, plus un 
grup sanitar şi biroul administratorului parcului. In zona B exista 
635 metri liniari de alei principale şi 34 5 metri liniari alei secun¬ 
dare, 30 de stâlpi de iluminat, două locuri de joacă, o zonă sporti¬ 
vă şi două toalete ecologice. In parc au fost amplasate bănci şi co¬ 
şuri de gunoi. ” 



Marcaje turistice la poalele Meseşuhii 


La intrarea în parc, o hartă a împrejurimilor propune câteva 
posibilităţi de drumeţie. Cercul galben, „ ochiul boului ”, duce 
către tabăra de vară de sub Meseş, urcă pe creastă şi se opreşte 
la Izvorul Salamandrelor. Ca să ajungi acolo, trebuie să ieşi din 
parc prin partea dinspre munte, să traversezi drumul european 
E81 către Cluj şi, la prima curbă ce urcă pe Meseş, să părăseşti 
şoseaua şi s-o coteşti la stânga, pe un drum forestier plin de hâr¬ 
toape. Cine îl vede, îşi aduce aminte de bancul cu ARO 4x4, re- 

luat acum în varianta Dacia Duster. Cică nemţii zăresc noul ve¬ 
hicul tot-te ren la târgul de maşini din Frankfurt, îl testează, trec 
peste hopuri, se bagă prin albii de pârâu, patinează prin mlaştină 
cu el, apoi dau din cap uimiţi: ,JVlaşina asta se fabrică în Româ¬ 
nia? Mein Gott, ce fac unii mimai ca să mt-şi repare drumurile!” 



„Cabana învăţătorilor ” 


După o cale de trei sferturi de ceas mers pe jos, în condiţiile 
menţionate anterior, turistul întâlneşte terenul de sport şi vestia¬ 
rul taberei, situate în stânga. Tot aici, se află şi o fântână dez¬ 
afectată. Cabana, unde în alte vremuri erau găzduiţi participan¬ 
ţii la olimpiadele naţionale, se află un pic mai sus, în dreapta, 
dincolo de poarta ferecată acum de un „mg”, ramura ţepoasă a 
unui mur, crescut şi înstăpânit în cadru ca-n basmul cu Fru¬ 
moasa din Pădurea Adormită. Clădirea a fost construită prin 
contribuţia cadrelor didactice, de aceea unii o amintesc sub 
numele de „Cabana învăţătorilor”. Cândva, la sfârşitul lunii iu¬ 
nie, după încheierea anului şcolar, a existat şi o zi rezervată 
„apostolilor de la catedră” (30 iunie). Apoi au început nefastele 

metamorfoze postrevoluţionare, iar momentul festiv dinainte de 
începerea celor 61 de zile ale vacanţei pedagogilor a căzut victi¬ 
mă modificărilor de dragul schimbărilor. 

Tabăra de pe Meseş, aşa cum se înfăţişa azi-vară, este o re¬ 
prezentare la scară a tuturor durerilor din învăţământul româ¬ 
nesc. In toamna acestui an, în judeţ au rămas neocupate peste 
200 de posturi de suplinitori. Dascălii bătrâni s-au pensionat sau 
au murit, iar cei tineri preferă să lucreze ca ospătari sau să cu¬ 
leagă căpşuni în occident. Şi uite aşa rămânem şi fără sărbăto¬ 
riţi, şi fără sărbători, doar cu poeziile lui Goga şi doinele de jale. 


6. Ady şi romanul feminin 

Casa unde a locuit poetul revoluţionar maghiar în perioada 
cât a studiat la Liceul Wesselenyi, astăzi Colegiul Naţional 
Silvania, se află pe strada Crasnei nr.45, rebotezată postrevolu¬ 
ţionar „22 Decembrie ”, probabil pentru că duce către poligonul 
armatei. 

In copilărie, Ady şi-a început studiile Ia şcoala din satul na¬ 
tal, Eriu-Meţenţ din comitatul Sălaj, localitate care azi îi poartă 
numele. După ce a absolvit gimnaziul piarist din Cărei, tânărul 
şi-a continuat studiile la şcoala în faţa căruia se află acum bus¬ 
tul său. O altă statuie i-a fost ridicată în Lompirt, unde au trăit 
bunicii din partea tatălui. Când părinţii au ales Zalăul, a contri¬ 
buit mult faptul că sora tatălui său, Ady Juliânna, s-a măritat cu 
Sera Lajos, un bogat proprietar de terenuri, deci elevul avea ma¬ 
sa şi casa asigurate. Şi-a luat examenul de bacalaureat în 1896, 
an în care jurnalul „Szilâgy” (Sălajul) l-a debutat publicistic. 

Ca orice poet, a avut o viaţă sentimentală zbuciumată. In ul¬ 
timul an de studii, s-a îndrăgostit nebuneşte de Zsoka 
(Friedmann Erzsebet). Muză i-a fost Leda (Briill Adel, măritată 
Diosy), iar soţie Csinszka (Boncza Berta). 

Casa Sera , unde a locuit poetul Ady Endre 


Dar Ady a fost asaltat tot timpul de alte femei. Printre ele s- 
a numărat şi prozatoarea Dancshâzi Olâh Ida, sălăjeancă la ori¬ 
gine, fata unui revoluţionar paşoptist din armata generalului 
Bem, căzut în dizgraţie după reinstaurarea dominaţiei habsbur- 
gice. După ce a divorţat de Szollosy Gyorgy, şimleuanca strămu¬ 
tată în capitala maghiară a fost nevoită să-şi câştige singură pâi¬ 
nea şi a început să scrie articole pentru periodicele din Budapes¬ 
ta. A publicat mai multe cărţi semnate cu pseudonimul Lux 
Terka. In 1905, i-a trimis poetului un volum cuprinzând două 
nuvele ample (, Jurnalul lui Lenei ”, „Fani şi Dani”). Ady a reacţi¬ 
onat curtenitor şi, în anumite limite, favorabil: 

j\m promis să ne referim şi la femeile care scriu. Credem că, 
dacă totul ar decurge normal în această ţară, în vremurile de azi, 
atunci scriitoarele ar trebui să conducă lumea. Dar îi putem li¬ 
nişti oricum pe bărbaţii condamnaţi la munca silnică de zilier, 
cuprinşi de fiorii de spaimă. încă nu s-au născut femeile de care 
ar trebui să ne temem cu adevărat. Mă gândesc la cărţile lui Lux 
Terka şi Torrnay Cecil. Două intelectuale marcante. Amândouă 

sunt spirite nobile şi diletante de rangul întâi. Insă diletante.” 
(„Scrisorile din seara de vineri”, Magyar Kozelet, 21 mai 1905, 
semnată Diosadi) 

In prezent, după mai bine de un secol, romanele scrise de 
Lux Terka au parte de un reviriment deloc surprinzător. Nu cre¬ 
dem că vor fi trecute vreodată în canonul literar, dar conversaţii¬ 
le de alcov şi mondenităţile răsucite pe toate feţele pot oferi 
multe ore plăcute cititoarelor de oricând. Precum spunea şi Ady 
Endre într-un alt articol, apărut în „Budapesti Naplo” (Jurnalul 
budapestan), textele redau incitantele şi subtilele meandre ale 
sufletului, denotă o melancolie înduioşătoare şi oferă o doză 
consistentă de naivitate feminină. 


7. „Zona erotică Zalău” 

Despre umoristul Ioan Groşan am scris anterior, în „Curio¬ 
zităţile sălăjene”, când a venit vorba despre romanul ,Judeţul 
Vaslui în N.A.T.O.”, o lucrare deloc science-fiction, deşi acţiu¬ 
nea este plasată în îndepărtatul şi potenţial distopicul 2084. Pe 
scurt, România este acceptată progresiv, judeţ cu judeţ, să facă 
parte din alianţa nord-atlantică, ultimele rămase pe dinafară fi¬ 
ind Vaslui şi Sălaj. Competiţia este acerbă. Dacă moldovenii au 
aruncat în luptă nurii celebrei hangiţe Ancuţa, sălăjenii au ape¬ 
lat la întreaga echipă feminină de handbal de la SILCOTUB Za¬ 
lău, „câştigătoarele Cupei Parteneriatului pentru Pace”, ca să-i 
îmbibe pe generalii aliaţi cu nişte pălincuţă „ochi de veveriţă”, iar 
apoi să le cânte, echipate numai cu genunchierele, ,Aşa beu 
oamenii buni” şi „Love ine tender”. 

Romancierul a revenit acum pe plaiurile silvane într-un epi¬ 
sod din romanul „Un om din Est”. Atunci când reporterul Nelu 
Cucerzan, alter-ego-ul prozatorului, l-a vizitat pe prietenul Viorel 
Mureşan, binecunoscutul poet optzecist, a constatat cu surprin¬ 
dere că în Zalău totul poartă numele de Porolissum: Inspectora- 

tul pentru Situaţii de Urgenţă, hotelul din centrul oraşului, 
agenţia de turism, ansamblul folcloric, cartierul dinspre Ortelec, 
ditamai strada, ba chiar şi şcoala de pe ea au fost botezate cu 
numele străvechii capitale de provincie romană. Năstruşnicul 
obicei l-a amuzat copios, astfel încât a creat un personaj volup- 
tuos, botezat Tit-Livia Porolissa de către fanaticul ei tată, profe¬ 
sorul Horaţiu Pop, un latinist de excepţie, xenofob prin destin şi 
educaţie. 



Cuibul unor berze din plastic 


Descrisă printr-un fragment preluat cu ghilimelele de rigoa¬ 
re din „ Istoria literaturii române” de G. Călinescu, „monumenta¬ 
la eroina' a stârnit senzaţie, a mişcat inima şi pana criticilor. An¬ 
ton Holban a văzut în ea „o paradigmă a omului fără vocaţie”. 
Andrei Terian a considerat că „încarnează profilul ardeleanului 
tipic, prototipic şi arhetipic laolaltă”. Alţii, mai cu picioarele pe 
pământ, s-au arătat profund şocaţi de realitatea reprezentată în 
versurile: „De la Nistru pân la Tisa/ Tot românu-n Porolissa”. Oc- 
tavian Soviany a caracterizat-o succint drept „o brutăriţă plăvană 

din care emană un aer frust de senzualitate bovină”. Andrei 
Simuţ a sintetizat conciliant: „ tot programul de aventuri erotice 
ale lui Nelu Sanepidu are ca scop studiul caracteriologic al femei¬ 
lor, al tipologiei feminine apărute sub comunism, scopul fiind de 
a surprinde femeia în momentul de vulnerabilitate maximă”. 
Ehehe, cine ştia pe atunci de exhibiţionistele noastre, devenite 
fără voie vedete porno pe Youtube, în urma filmuleţelor deşu¬ 
cheate postate de hackeri sau de iubiţii dezamăgiţi, înregistrări 
tocmai hune pentru a creşte tirajul gazetelor şi audienţa posturi¬ 
lor de televiziune. 

Drept punct de intensitate maximă a plăcerii provocate de 
descrierea ,zonei erotice Zalău”, sintagmă creată tot de mucalitul 
Ioan Groşan, se potriveşte aici anecdota cu Grădina Poporului, 
locul unde cuconetul din Zalău îşi plimba căţeluşii de rasă 
caniche, numiţi „puii” în ungureşte, de unde şi denumirea dâm¬ 
bului respectiv, absolut nevinovată în limba lui Ady Endre: 
„Puli-domb”. 


8. O creastă fortunată 

Primul releu amplasat deasupra Zalăului a fost cel al televi¬ 
ziunii naţionale. Fiind atât de aproape, cei din cartierul Brădet 
prindeau programul 1 cu un simplu dipol plasat pe receptorul 
TV. O legendă urbană susţine că era suficient să se scoată o 
mână pe fereastră, iar cu cealaltă să se atingă mufa de antenă, 
ca să se obţină o imagine ireproşabilă. Dar cu ce folos? Nicolae 
Ceauşescu a dorit să facă economii „la sânge” şi n-a permis difu¬ 
zarea campionatelor mondiale sau europene de fotbal, aşa că 
microbiştii au pus mână de la mână, şi-au cumpărat televizoare 
„Sport”, care funcţionau alimentate de la o baterie de automobil, 
au urcat pe Meseş, au montat pe un catarg improvizat antene 
tip , fluture” de mare câştig şi s-au instalat în fotoliile pliante, ca 
să savureze competiţiile transmise de posturile maghiare sau 

ucrainene. Şi aşa, în vremurile dinainte de Revoluţie, zălăuanii 
au trăit cu adevărat nişte „nopţi magice”, într-un stil imposibil de 
imaginat azi, în epoca transmisiilor prin cablu optic şi a plasme¬ 
lor lăţite de-a lungul sufrageriei. 



Pădurea de antene de pe Meseş 


Criticii reproşează autorilor de literatură ştiinţifico- 
fantastică faptul că n-au prevestit dezvoltarea reţelelor celulare 
de telefonie mobilă. In goana după extinderea cuprinderii terito¬ 
riale, companiile specializate s-au repezit să cucerească înălţimi¬ 
le. Azi, numărul stâlpilor de pe Meseş, încărcaţi cu cele mai ci¬ 
udate „dobe” şi ,furci”, s-a înmulţit vertiginos. In aval de cele 
mai vechi echipamente, lângă şosea, unde începe traseul turistic 
marcat cu banda roşie, există o instalaţie la picioarele căruia se 
află şi un cuptor de copt pâine. Lemne sunt berechet în jur, iar 
unii susţin că se pot coace şi vinete în el, dacă se aduce apă po¬ 
tabilă din vale. 

Vechiul releu este păzit de câţiva câini, care latră la toţi tu¬ 
riştii, indiferent de sex, religie, naţionalitate, studii, orientare 

politică sau data de expirare a actului de identitate. Cea mai vi¬ 
tează este căţeluşa Lady, o maidaneză neagră, fără pui. Aud că a 
încercat să muşte şi cauciucurile bicicletelor de munte care au 
concurat în cadrul competiţiei Michelin Maraton Zalău. Este o 
competiţie dură şi solicitantă, cu trei trasee: „ Hobby” (30 km), 
„Race” (54 km) şi „Elite” (94 km). Ici-colo, pe cărare, găsim 
părţi din semnele reflectorizante montate pe cadrul velocipede- 
lor. 

Grosul antenelor se află în zona vechiului turn de pază ro¬ 
man. Tot traseul de creastă este marcat cu panouri mari, viu co¬ 
lorate, întrucât punctele cele mai propice pentru scrutarea de¬ 
părtărilor au fost folosite şi acum 2000 de ani de străjerii ro¬ 
mani, iar companiile telefonice au avut nevoie de o degrevare 
arheologică „in situ” urgentă. Coborâm către Moigrad. Datorită 
defrişărilor masive, orizontul s-a lărgit, iar priveliştea este incre¬ 
dibil de frumoasă. Intr-o zi senină, se văd Vârşolţul, Periceii, 
Măgura Şimleului şi chiar mai departe. Dar totuşi aş prefera ca 
arborii să fi rămas la locul lor şi să scrutez depărtările primăvara 
devreme ori toamna târziu, când încă ramurile nu sunt înfrunzi¬ 
te. 

Cel mai uimitor lucru este microclimatul de la cota 500. 
Dacă jos, la poale, fierbe asfaltul întins pe bulevard şi sfârâie an¬ 
velopele maşinilor, sus, în umbra copacilor de pe creasta munte¬ 
lui, nici nu se simte canicula. Este atât de plăcut, încât te simţi 
ca într-una dintre staţiunile de pe ţărmul insulelor ,fortunate” 
(favorizate de soartă), într-un loc unde nu-i nici prea cald, nici 
prea frig, unde toată lumea trăieşte fericită şi te lasă în pace pâ¬ 
nă când nu dai năvală cu tunul, precum a încercat Horatio 
Nelson în 1797 şi a păţit-o urât de tot. Aşa, ca să ştiţi de ce sta¬ 
tuia din vârful coloanei amplasate în celebrul Trafalgar Square 
ţine sabia în mâna stângă: braţul drept al amiralului i-a fost 
smuls de o ghiulea când a atacat portul Santa Cruz de Tenerife. 
Pacea de pe creasta Meseşului este una dintre cele mai de preţ 
comori ale Zalăului, păcat că atât de puţini urcă să se bucure de 
ea. Dumnezeu dă, dar nu bagă în traistă. 

Satul Mineu, privit dinspre dealul din Naimon 


9. Decembrie în Valea Ascunsă 


Izolarea ca figură de stil 

Mineu (din limba maghiară: Menyo) este un mic sat din 
Nord-Vestul României. Nu se cunoaşte originea numelui. Rădă¬ 
cina ar putea fi „ meny”, care înseamnă „noră”, de aici supoziţia 
că ar reprezenta un nume de persoană. Scris „menny”, cu semi- 
consoana întărită, înseamnă „Rai, boltă, cer”, variantă care mi-ar 
inspira un elogiu, precum s-a întâmplat în cazul scriitorului 
Bâlint Tibor, autorul articolului „Menyobol az angyal ” (Din 
Mineu a coborât îngerul), parafrazarea unui vers dintr-o foarte 
răspândită colindă ungurească. Să ne bucurăm de jocul de cu¬ 
vinte „menny”Z,JVlenyo”, dar însemnările din vechime nu susţin 

apropierea. Dacă ar fi fost o literă dublă, diecii ar fi scris-o ca 
atare. Petri Mor a cotrobăit prin arhive, scrinuri şi lăzi, unde a 
găsit decizii judecătoreşti şi acte de proprietate care ne oferă 
formele „Menyew” (1413), „ Meneu /” (1420), „Meney” (1435), 
„Menyev” (1449), „Meno” (1464), ,JMenyew” (prin 1497), 
„ Menyeo” (1519), ,JMenyew” (1543), „ Meneo”, ,JMeneo” (1549), 
„Menyeo” (1611), ,JMenio” (1618). Deci nicio urmă a Paradisu¬ 
lui în toponimic. Nagy Marcella, căsătorită Sândor, i-a povestit 
ziaristului Fejer Lâszlo o legendă conform căreia, iniţial, localita¬ 
tea s-a aflat undeva pe deal, în locul numit Sândorhâza, iar după 
năvălirea tătară s-a tupilat acolo unde se află acum. De aceea, i 
s-a spus „ menedek, menedekhely” , adică „loc de refugiu”. 

Satul s-a aflat atât în fostul comitat Sălagiu cât şi în actualul 
judeţ Sălaj, dar, datorită statului anonim prezervat de soartă 
vreme de secole, localizarea lui a devenit oarecum difuză şi con¬ 
fuză. Cei care auziseră de Mineu ştiau că este o localitate dinco¬ 
lo de Valea Sălajului, ascunsă într-o văgăună printre dâmburi. 
Revoluţia anticeauşistă a împins-o literalmente în lumina reflec¬ 
toarelor (plasate pe tanchetele securiştilor dispuse în jurul casei 
parohiale), i-a adăugat un spor de glorie şi i-a sporit aura mitică, 
estompându-i poziţia, strămutând-o către capătul lumii pentru a 
spori dramatismul evenimentelor. 

Trebuie să recunoaştem că ascunderea deliberată a satului 
uneori a dat roade. In „ Schiţa monografică a Sălagiului”, Dioni- 
sie Stoica şi Ioan Lazăr remarcau faptul că localitatea, deşi po¬ 
pulată, n-a fost luată în seamă la conscripţia din 1715. In „ Mo¬ 
nografia comitatului Sălaj ”, Petri Mor adaugă şi anul 1720. In 
mărturiile legate de evenimentele din decembrie 1989, Victoria 
Ardelean, o membră din consiliul bisericesc al parohiei reforma¬ 
te timişorene din Piaţa Maria, declara sub jurământ că satul s-ar 
afla undeva „lângă Satu Mare”. Chiar şi azi, Mineu lipseşte de 
pe multe dintre hărţile electronice: Google Maps n-a dat nici un 
rezultat la chestionarea de căutare, deşi localitatea apare trecută 
între Deleni şi Hodod; la fel şi pe situl distanta.ro, bazat pe 
Yahoo Maps. 

Dacă luăm în calcul aşezarea tăinuită şi paradoxalele infor¬ 
maţii referitoare la sat, am putea îndrăzni să facem o comparaţie 
cu Shambala, valea ascunsă din Himalaya. Diferenţa ar fi că 
acolo tot timpul e primăvară, iar oamenii trăiesc o tinereţe fără 
de bătrâneţe, pe când aici găsim un sat sălăjean după tipicul 
Pratchett-Quetzalcoatl (citiţi „Eric ”\): jumătate românesc, jumă¬ 
tate unguresc; jumătate ortodox, jumătate reformat; jumătate 
tradiţional, jumătate global. In mod obişnuit, accesul în localita¬ 
te se face dinspre Sălăţig, centrul de comună, pe un drum lung 
de 4 km, situat pe firul pârâului Mineu, un mic afluent din 
stânga râului Sălaj. Deci, dacă un jibouan ar dori să ajungă aco¬ 
lo pe şosea, ar trebui să parcurgă vreo patruzeci de kilometri via 
Benesat şi Cehu Silvaniei. 

In realitate, există o cale dreaptă, aproape „în zborul păsă¬ 
rii ”, prin Şoimuş, Naimon (ori Bulgari), de vreo 17 de km, pe 
care i-am străbătut cu bicicleta în doar 3 ore, fără nici o grabă, 
în vreme ce am stat de vorbă pe îndelete cu localnicii şi am fă¬ 
cut o sumedenie de fotografii. E adevărat, vara aceasta a fost 
secetă mare, prin urmare drumurile forestiere sau de ţară stră¬ 
bătute au fost de o calitate excepţională, dure şi netede, fără să 
pună probleme la înaintare. Nu recomand nimănui să treacă pe 
aici cu o Dacie în sezonul ploios, dar un tractor sau o motocicle¬ 
tă vor traversa fără probleme toate porţiunile mocirloase din 
„anotimpul musonic ”, bucuria „gdibolilor” (bivolilor) şi mistreţi¬ 
lor sălăjeni. 

Cum staţia C.F.R. Jibou reprezintă un nod feroviar cu legă¬ 
tură directă către Bucureşti, să fiu iertat, de când am parcurs 
întreg drumul, pedalat dus-întors, eu unul susţin că mult amin¬ 
tita „ izolare” a Mineului reprezintă doar o figură de stil. Iar cine 
va dori să-mi repete isprava va avea numai de câştigat, deoarece 
aici îi va fi dat să descopere un unicat mondial: singura biserică 
de lemn cu portal de marmură roză. 

Poarta vestică a bisericii reformate din Mineu 


O „Renaştere” amânată „sine die” 

Mineul este legat prin mai multe fire de Piaţa Maria din 
Timişoara. Primul ar fi cazul pastorului reformat, forţat în 1989 
să-şi petreacă sărbătorile de iarnă într-un loc care ar fi trebuit să 
reprezinte versiunea calvină a „Cucuieţilor din Deal ’. Celălalt fir 
ne trimite înapoi cu o jumătate de mileniu în urmă, în canibali¬ 
cul an 1514. De şase decenii, Constantinopolul fusese cucerit 
de Mahomed al II-lea şi transformat în Istambul. Cu doar un an 
în urmă, la Roma fusese ales un nou Papă, Leon al X-lea, succe¬ 
sorul lui Iulius al II-lea, eveniment care i-a scăpat viaţa florenti¬ 
nului Niccolo Machiavelli. încă trei ani, şi Martin Luther cel 
scandalizat de vânzarea indulgenţelor (în fond, o colectă gen: 
„Daţi nn leu pentru Ateneu”) va iniţia cea de-a doua scindare 
majoră în Biserica creată de apostolii Petru şi Pavel. Peste cinci 
ani, flota lui Magellan va porni să înconjoare lumea. Doar dois¬ 
prezece ani, şi ultimul suveran maghiar se va îneca la Mohâcs, 

iar o bună parte din Ungaria va fi cucerită de Soliman Magnifi¬ 
cul, monogamul absolut, spulberând toate strădaniile de-o viaţă 
ale regelui Matei Corvinul. 

In 25 aprilie 1514, căpitanul de cavalerie din neamul Dozsa 
(Doza, Dosa), zis Szekely Gyorgy (Gheorghe Secuiul), a fost însăr¬ 
cinat cu alcătuirea unui corp de armată menit să participe la o vii¬ 
toare cruciadă antiotomană. Noul Papă semnase în 3 septembrie 
1513 o enciclică trimisă „prinţilor creştini” din Ungaria, Polonia, 
Boemia şi ţările nordice, prin care se promitea iertarea păcatelor şi 
dezlegarea de glie a iobagilor înrolaţi ca soldaţi. Cei curioşi o vor 
găsi în „Leonis X. pontificis maximi Regesta...” (1884). Ca legat pa¬ 
pal a fost desemnat cardinalul Bakocz Tamâs din Ungaria. El apare 
nominalizat şi în inscripţia de pe pragul de sus al uşii de intrare în 
biserica reformată din Mineu, cioplită în Esztergom (în latină: 
Strigonium) de Firenzei Jânos (loannes Fiorentinus): 

„STEPHANUS DEESHAZY DE MENYEW INIMCO HOC INSIGNI PER 
WLADISLAVM REGEM OR REM FORTIT IN THURCAS GESTAM, DVM 
ARCIS IIAIICZE PREFECTURA FVNGERETVR, ORNATUS; DEINDE 
r[everendissi]mi DO [mini] THOME BAKOCZ card[inalis] STRI- 
GO[NIENSIS], PATRl[ARCHE] CONSTANŢI [NOPOLITANl] ET LEGAŢI 

aposto[li]ci romam, scismate pvlvlante triennio acciti, 

NEGOCIORUM OMNIVM AR[CIS] STRIGO[NIENSIS] GVBERNATOR, 
PORTAM HANC POSVIT ANNO DOMINI 1 514.” 

„Encyclopaedia Britannica” ne spune că prelatul maghiar a 
primit sarcina de a organiza această campanie armată împotriva 
turcilor tocmai ca să fie îndepărtat din Cetatea Eternă, unde bo¬ 
gatul şi influentul cardinal de Esztergom era considerat drept o 
posibilă opţiune la Scaunul Apostolic. Nicolae Stoica de Haţeg îl 
numeşte Thoma Bacaci de Erdod în „Cronica Banatului”, lucra¬ 
re pe care o recomandăm tuturor celor interesaţi să urmărească 
contextul politic şi succesiunea evenimentelor din epocă: „Şi în 
scurt [timp], după acea bulă, la Pesta şi la Oradia Mare preste 
patruzeci de mii se adunară.” Cum mulţi ţărani au venit la oaste, 
nobilii au obligat femeile şi copiii rămaşi acasă să efectueze 
muncile agricole. Nici ministrului de finanţe, Telegdi (sau 

Thelegdy) Istvân, nu i-a surâs ideea şi a făcut tot ce i-a stat în 
putere ca să împiedice acţiunea de recrutare. Când „curuţii” 
(distorsionare a cuvântului „ cruciatis”) s-au răsculat şi au înce¬ 
put să-i pedepsească pe magnaţii hapsâni, vistiernicul capturat a 
fost dus la Lipova, unde „de partea ascunsă a trupului l-au spân¬ 
zurat, cu săgeţi din harce l-au săgetat.” 

Printre victimele răzmeriţei, s-a numărat şi nobilul Deshâzy 
Miklos (în româneşte: Nicolae de Deja), subprefect al comitatu¬ 
lui Solnocul de Mijloc, care s-a refugiat şi a fost ucis în biserica 
a cărei edificare tocmai o începuse. Pe luneta de deasupra sin¬ 
gurei uşi de intrare, aflată pe latura vestică, deci faţă în faţă cu 
altarul, stă scris: 

MICHAEL DESHAZII DE MENYEW OBIIT • ANNO • DOMINI • M • 
D • XIIII. 

Potrivit lui Mârki Sândor, autorul monografiei istorice 
„Dosa Gydrgy”, „a muri în Ungaria în Anid Domnului 1514 în¬ 
semna că a căzut victimă răsculaţilor”. Simplul fapt că inscripţia 
se află pe pragul unei uşi şi nu pe o lespede sau pe o piatră de 
căpătâi ne duce cu gândul la faptul că trupul a fost ars, sfâşiat 
sau spulberat, deci în nici un caz n-a ajuns să fie înmormântat 
creştineşte. Şi Casa Domnului a fost prădată şi incendiată, dar a 
fost reconstruită de fratele mai tânăr (alţii susţin că totuşi ar fi 
fost fiul lui Miklos), Deshâzy Istvân, fost strateg al cetăţii Jajce 
din Bosnia-Herţe-govina de azi, avansat comandant al cetăţii 
Esztergom. Un an mai târziu, în 1515, când un stareţ din Ora¬ 
dea Mare a sfinţit lăcaşul de cult, în locul unde s-a vărsat sânge 
a fost plasată o cristelniţă cioplită de acelaşi meşter, Ioan Flo¬ 
rentinul, astfel încât stropii de apă sfinţită să spele păcatul să¬ 
vârşit pe vremea războiului ţărănesc. Pe ea au fost reprezentate 
stema regatului şi blazonul familiei, însoţite de următorul text: 

IOANNES FIORENTINUS ME FECIT. 

HOC OPUS STEPHANUS DESHAZI DE MENYEW ALIAS IAYCZENSIS 

NUNC ARCHIEPISCOPATUS STRIGONIENSIS GUBERNATOR ET 
PRAEPOSITUS 

WARADIENSIS FECIT FIERI ANNO DOMINI MCCCCCXV. 

Insă biserica n-avea să rămână romano-catolică decât un 
răstimp foarte scurt. In Ardeal, Reforma a fost adoptată de nobi¬ 
lime şi de ţărani ca o afirmare a independenţei faţă de Sfântul 
Scaun sau de stăpânirea austriacă, deci a fost generată de un 
puternic sentiment antipapistaş. Cristelniţa frumos ornamentată 
în spiritul Renaşterii italiene nu şi-a găsit locul în austerul me¬ 
diu protestant, dar a fost păstrată o vreme în virtutea tradiţiei. In 
cele din urmă, conform datelor publicate de Balogh Jolân în car¬ 
tea „Az erdelyi renaissance” (Renaşterea ardelenească), imensul 
potir de piatră a fost dăruit în 1886 Muzeului Episcopiei Oradiei 
Mari de către Boloni Sândor jr. 


Neclintiri 

Precum un Spartacus al Evului Mediu, comandantul Dozsa 
a înfrânt una după alta toate ostile trimise împotriva lui de către 
aristocraţi. El a pierdut o singură bătălie, pe cea din urmă, ase¬ 
diul cetăţii Timişoara, când, prea sigur pe sine, s-a lăsat prins 
între două focuri. Capturat în 15 iulie de voievodul Transilvani¬ 
ei, Ioan Zâpolya, el a fost executat cu cruzime în ziua de Sânilie, 
20 iulie 1514. Pe cap i s-a pus o coroană înroşită în foc, iar în 
mână un sceptru incandescent. Toate detaliile macabre sunt 
povestite de regele Vladislav al Il-lea, cel poreclit Dobzse Lâszlo, 
pentru că încuviinţa toate ticăloşiile magnaţilor, în scrisoarea 
trimisă împăratului Maximilian I în 24 iulie. Când am amintit 
canibalismul, am făcut-o la modul serios. Bucăţi de carne i-au 
fost smulse din trup şi oferite căpitanilor săi de către soldaţii re¬ 
negaţi, să le mănânce. „Iar cei ale căror buze nu erau însângerate 
au fost decapitaţi pe loc.” 

Conform tradiţiei, schingiuirea şi hărtănirea a avut loc pe 
malul Begăi. Pe pagina „Monumentele actuale si pierdute” de pe 
situl Primăriei timişorene, se spune: 

„După versiunea timpului, când Gh. Doja era torturat şi su¬ 
pus chinurilor, călugării iezuiţi cântau cântece religioase, au vă¬ 
zut în văzduh figura frumoasă şi blândă a Fecioarei Maria." 



La statuia lui Dozsa Gyorgy din parcul omonim (Timişoara, 2003) 


Pagina este nesemnată, aşa că nu ştim pe cine trebuie să 
tragem de urechi, pentru că în 1514, cu trei ani înainte de Re¬ 
formă, nu existau iezuiţi. Piatra de temelie a SJ (nu este indica¬ 
tivul judeţului Sălaj, ci iniţialele denumirii: „ Societas Jesu” = So¬ 
cietatea lui Isus) a fost pusă douăzeci de ani mai târziu, în ziua 
de Sfântă Mărie Mare (15 august 1534), de către un grup de 
studenţi ai Universităţii din Paris, în frunte cu viitorul Sfânt 
Ignaţiu de Loyola, autorul „ Exerciţiilor spirituale Ordinul călu¬ 
găresc a fost recunoscut oficial în 27 septembrie 1540, când 
Papa Paul al III-lea a emis bula „Regimini militantis Ecclesiae”. 

Să revenim la monografia lui Mârki. Textul original va lă¬ 
muri confuziile şi va face lumină în cazul ridicării monumentu¬ 
lui din Piaţa Maria: 

„Potrivit tradiţiei, voievodul Ioan [Zâpolya] a poruncit ca doi 
călugări franciscani să se îngrijească de sufletele condamnaţilor. 
Fraţii au urmărit îngroziţi cu câtă lipsă de omenie au fost torturaţi 
Doja şi cei 20 de tovarăşi ai săi. Când iudele l-au legat pe Doja de 
scaunul numit în batjocură tron, ţiganii au aprins un foc puternic 
ca să înroşească coroana de fier menită să-i fie pusă pe cap. Dar 
lemnele erau umede şi s-au aprins cu greu, fumul a învăluit totid, 
de jur împrejur, inclusiv pe călăreţii rânduiţi să asigure paza locu¬ 
lui. Doja agoniza, iar franciscanii cântau şi se rugau alături. La 
un moment dat, perdeaua de fum s-a rupt în două şi a apărut 
chipul Maicii Domnului. Iudele au încremenit, iar călugării au 
căzut în genunchi împreună cu poporul şi s-a rugat pentru pacea 
sufletească a condamnaţilor. ” 

Fără nici o îndoială, Sfânta Fecioară a apărut atunci printre 
vălătuci, în faţa norodului, dar în chip de icoană brodată pe 
steagul cavaleriei. Restul a fost o reacţie emoţională extrem de 
puternică. Poporul a dorit să creadă în minune, a revenit adesea 
la locul caznelor şi în cele din urmă a atârnat acolo o altă efigie 
marianică. In 1552, cetatea a căzut în mâna turcilor şi a fost re¬ 
cucerită de Eugeniu de Savoya în 1716. Abia atunci au sosit ie¬ 
zuiţii, care au consemnat tradiţia şi au reamplasat o pictură cu 
chipul Maicii Sfinte în locul arătat de localnici, spre iertarea pă¬ 
catelor lui Doja. In 1837, s-a ridicat prima statuie, cea din lemn. 
In 1865, ea a fost schimbată cu una de piatră. Monumentul 
prezent a fost proiectat de arhitectul oraşului, Szekely Lâszlo, iar 
delicata sculptură din marmură albă de Carrara a ieşit din mâi¬ 
nile lui Kiss Gyorgy (pagina Primăriei susţine în mod greşit că 
autorul a fost Stroll, realizatorul frumosului baldachin cu stâlpi 
din granit de Belgia). 

In dimineaţa zilei de joi, 12 ianuarie 2012, trecătorii din Pi¬ 
aţa Maria au constatat că statuia Fecioarei cu pruncul a fost do¬ 
borâtă şi vătămată, ca urmare a unei tentative de furt. Ea a fost 
desprinsă de pe soclu, dar locul strâmt şi greutatea monumentu¬ 
lui i-a împiedicat transportarea. Ori, cine ştie, poate că Maica 
Domnului a intervenit în mod miraculos şi s-a apărat cu succes. 

Statuia Fecioarei cu Pruncul din Piaţa Maria, 
locul unde a izbucnit Revoluţia din 1989 


In hagiografii, găsim multe cazuri de credincioşi şi sfinţi ca¬ 
re n-au putut fi ridicaţi şi transportaţi în altă parte, precum 
Sfânta Lucia din Siracusa. Când magistratul Pascasius (sau 
Paschasius) a hotărât ca recalcitranta fecioară să fie pedepsită şi 
dusă într-un bordel, Sfântul Duh a mărit într-atât greutatea fe¬ 
tei, încât n-au putut-o mişca nici trasă cu boii. Citim în „ Vieţile 
sfinţilor ” din luna decembrie, când este sărbătorită în 13: 

./Kpropiindu-se mulţi, după porunca judecătorului, munceau 
să o urnească din loc, dar în zadar osteneau şi slăbeau asudând 
fără rezidtat, că fecioara Domnului stătea neclintită. Atunci, adu¬ 
când o funie şi legând-o de mâini şi de picioare, au început cu 
toţii a o târî, dar ea ca un munte stătea neclintită. Atunci 
Pashasie, cu mare supărare şi fiind în mare nepricepere, a chemat 
vrăjitorii, fermecătorii şi pe toţi popii idoleşti şi le-a poruncit să 
facă vrăjile lor împrejurul Luciei ca să fie urnită. Insă nimic n-au 
sporit căci stătea ca şi cum ar fi fost pironită cu trupul de pământ, 

iar picioarele ei nu le puteau mişca din loc. Apoi a poruncit să o 
stropească cu ud de om, socotind că cu oarecare vrăjitorii stă ne¬ 
mişcată, dar degeaba. Şi au adus multe perechi de boi, ca să o 
poată mişca din loc, însă nici aşa n-a fost cu putinţă a o clinti.” 

Cei informaţi vor spune, nu e o minune, ci o aplicaţie puţin 
studiată a biofizicii. Orice maestru în artele marţiale este capabil 
să-şi uimească discipolii prin imobilitatea obţinută în urma diri¬ 
jării fluxului energetic: cu cât aspiranţii încearcă mai tare să-l 
doboare, cu atât antrenorul stă mai neclintit. Un episod similar 
stă consemnat şi în analele Poliţiei Române. Zece agenţi bucu- 
reşteni bine-făcuţi au încercat să-l mişte pe primul „sensei” venit 
să-i înveţe judo, un japonez scund de statură şi aparent firav. 
Evident, fără nici un rezultat. 

Fenomene similare se petrec şi în lumea lipsită de viaţă. 
Până să ajungem la monumentele „ îndărătnice” din lemn sau 
piatră, să amintim un caz de interregn: moaştele Sfântului Ioan 
Chrysostomul, adică Gură-de-Aur, protectorul oratorilor şi crai¬ 
nicilor. Fostul patriarh al Constantinopolului a rămas o figură 
memorabilă a patrologiei creştine şi este socotit drept un „ doctor 
al Bisericii”. Fire ascetică, propovăduitor al unei morale riguroa¬ 
se, el a stârnit nemulţumirea împărătesei Eudoxia şi a fost exilat 
la Pityus, o localitate de pe ţărmul răsăritean al Mării Negre. N- 
a ajuns acolo, deoarece a murit în vârstă de 60 de ani, în 14 sep¬ 
tembrie 407, la Comana. Trei decenii mai târziu, împăratul Te- 
odosie cel Mic (fără nici o legătură cu micul prinţ din romanul 
lui Răzvan Rădulescu) a dorit să repatrieze osemintele, dar racla 
nu s-a lăsat clintită. In cele din urmă, basileul a redactat o scri¬ 
soare, prin care îşi cerea scuze pentru faptele mamei sale, care-1 
urâse pe sfânt şi îl surghiunise, rugându-1 să se milostivească şi 
să revină în oraşul unde îşi păstorise turma, ca să-şi ocupe scau¬ 
nul patriarhal. Când mesajul plin de pocăinţă a fost aşezat pe 
raclă, dintr-odată ea a devenit foarte uşoară şi s-a lăsat transpor¬ 
tată. Când moaştele au ajuns în Biserica celor Doisprezece 
Apostoli şi le-au aşezat pe scaunul patriarhal, mulţimea din 
templu a auzit vocea Sfântului cum grăieşte binecuvântându-i: 

Pace tuturor! Era ziua de 30 ianuarie 438, de atunci trecută în 
calendar şi prăznuită în fiecare an. 

De-a lungul celor două milenii. Biserica a consemnat şi alte 
minuni referitoare la micşorarea sau mărirea greutăţii obiecte¬ 
lor. In Biblie, în Geneză, când Rahela a dorit să-şi adape turma 
de oi, păstorii au rugat-o să aştepte până când se vor aduna mai 
mulţi, ca să poată muta imensa piatră aşezată peste gura fântâ¬ 
nii. Dar, precum sabia Excalibur s-a lăsat scoasă din piatră nu¬ 
mai de Arthur Pendragon, sarcina a fost rezolvată de Iacob care, 
deşi nu avea fizicul lui Goliat, a deplasat capacul de unul singur, 
fără nici un fel de probleme. 

In Monserrat, amplasată într-un peisaj care seamănă cu 
Grădina Zmeilor din Gâlgău Almaşului, se află o mănăstire be- 
nedictină, supranumită Meteora Spaniei. Aici se află „La 
Moreneta” , Madona Neagră, o veche reprezentare din lemn a 
Maicii Sfinte cu Pruncul în poală. Legenda spune că nişte copii 
de păstori se jucau printre stâncile ca nişte degete gigantice, 
când au auzit acordurile unei muzici nepământene, parcă inter¬ 
pretată de un cor îngeresc. Atraşi de divina melodie, s-au lăsat 
călăuziţi de o rază de lumină şi au descoperit într-o grotă sursa 
minunatelor fenomene: o statuetă nemaivăzută. Vestea s-a răs¬ 
pândit repede, a ajuns în Marensa, oraşul de la poale. Episcopul 
din localitate a cerut să-i fie adusă sculptura, dar ea a refuzat să 
se clintească din loc. In momentul când hamalii încercau s-o 
mute, bucata de lemn îşi mărea greutatea, astfel încât, indife¬ 
rent de numărul celor care se înhămau la tras, obiectul nu s-a 
mişcat nici un milimetru. Oamenii au zis: „E voia Domnului!” şi 
episcopul s-a dat bătut. Monserrat a devenit un centru de pele¬ 
rinaj tradiţional din Catalonia. Spaniolii spun că: „Un bărbat nu 
este cu adevărat însurat până ce nu şi-a dus mireasa la 
Montserrat.” De aceea, mirii şi miresele se duc să capete binecu¬ 
vântarea Maicii Sfinte. 

Cunoscând precedentele, ne vom permite să presupunem 
că statuia Fecioarei cu pruncul din Piaţa Maria şi-a mărit greu¬ 
tatea atunci când ticăloşii au încercat s-o fure, astfel încât să 

împiedice sacrilegiul. Vandalizarea a stârnit vâlvă, i-a scandalizat 
pe credincioşi, a ridicat numeroase semne de întrebare referitoa¬ 
re la felul cum Poliţia şi-a îndeplinit menirea într-o zonă circula¬ 
tă, aflată la doar câteva sute de metri de centrul Timişoarei. 
Pentru câteva zile, a devenit un eveniment intens mediatizat. 
Interesant este faptul că agenţiile de presă au amintit numai 
faptul că acolo a fost ars Dozsa Gyorgy în 1514, trecând fără 
nici un interes peste momentul 15-16 decembrie 1989, respec¬ 
tiv debutul revoluţiei timişorene, deşi bulevardul dinspre Iosefin 
către Catedrală, care formează una dintre laturile scuarului, îi 
poartă numele. Lumea se schimbă, oamenii defel. 


Cea mai veche biserică de lemn sălăjeană 

Din păcate, 1514a fost un an cu consecinţe tragice, atât în 
Mineu cât şi în Timişoara. Socotind din acest punct de vedere, 
celălalt „moment astral” care a legat cele două localităţi, Crăciu¬ 
nul 1989, s-a arătat a fi ceva mai paşnic. Aici, în Sălaj, nu s-au 
repetat barbariile şi măcelul de pe vremea Iui Doja. 

Un alt comandant al iobagilor răsculaţi a fost fratele (sau 
„Popa”) Laurenţiu (în ungureşte: Lorinc pap), un fost călugăr 
franciscan. Deloc înclinat să respecte deviza „pace şi bine”, el a 
devenit conducătorul ţăranilor care au pârjolit Bihorul, Ţara 
Silvaniei şi Ardealul. Se zice că fostul cleric s-ar fi refugiat la Za¬ 
lău, unde a fost lăsat să moară în pace. Alte surse susţin că ar fi 
fost prins în Cluj, schingiuit şi executat, dar în nici unul dintre 
cazuri nu s-au găsit dovezile necesare pentru lămurirea situaţiei. 
Totuşi, fiind un episod legat de istoria locală, nu trebuie să-l 
scăpăm din vedere. 

Azi, biserica construită de familia Deshâzy şi renovată în se¬ 
colul al XVIII-lea are o formă compozită şi totuşi armonioasă. 
Din cauza unei atitudini suspectabile de segregare, descrierea şi 
istoria ei lipsesc din majoritatea lucrărilor dedicate bisericilor de 

lemn din judeţ, deşi ea reprezintă cel mai vechi edificiu de acest 
tip din regiune. Păcat, în oastea răsculaţilor de la Bobâlna sau 
printre ţăranii de pe vremea fraţilor Doja n-au existat astfel de 
dezbinări, create abia de administraţia habsburgică, conform 
principiului „divide et impera”. Altminteri, în „Calea celor trei 
biserici ” am descris starea în care se află vechea clădire de cult 
din Bulgari, ridicată în 1547, deci înainte de Unirea cu Roma. 
De această dată, pică orice bănuială de rea-intenţie cu caracter 
radical-naţionalist şi rămâne doar durerea ignorării unei moşte¬ 
niri culturale cu adevărat valoroase. 



Vedere din spatele altarului 


In Mineu, credincioşii au avut grijă tot timpul de clădire, iar 
în urmă cu doi-trei ani au iniţiat un proiect european pentru re¬ 
paraţiile necesare, efectuate de o firmă băimăreană. Degrevarea 
arheologică a stârnit unele patimi, în special datorită faptului că 
s-au descoperit nişte morminte deosebite, multe dintre ele de 
copii, semn al unei molime în vechime. Odată începute, lucrări¬ 
le de refacere au avansat considerabil, dar în vara anului 2012 

au stagnat din cauza plecării fostului paroh. La începutul lunii 
septembrie 2012, noul preot tocmai se instala şi era pus pe fapte 
mari, deci este posibil ca renovarea să fi fost terminată până 
acum, înainte de Crăciun. La vară, aş dori să prelungesc traseul 
prin Deleni până la Chilioara, o localitate cu o altă biserică ce¬ 
lebră, deci voi avea o ocazie să trec din nou dealul şi voi vedea 
schimbările. 

Precum majoritatea edificiilor din vechime, corpul bisericii 
a fost corect orientat, cu altarul către răsărit. In 1901, Petri Mor 
a inclus-o printre clădirile monument descrise în „Monografia 
comitatului Sălaj”. Ferestrele în arc gotic de pe latura sudică au 
forme diferite. Prima seamănă cu o floare de crin. A doua e în¬ 
cununată cu un trident. Cea de pe peretele lateral sudic al alta¬ 
rului seamănă cu o floare de lalea. Fereastra altarului este ro¬ 
tundă şi reprezintă o roată cu şase spiţe. Acoperişul este realizat 
din şindrilă de fag, acum înnegrită şi sfărâmată de timp, dar gata 
să fie înlocuită cu alta nouă. 

Clopotniţa cu foişor se află la câţiva metri către Nord-Vest 
şi a fost realizată integral din lemn. De ea stă lipită poarta mare 
de acces, pe care, în vremea când am vizitat satul, era afişată o 
listă cu numele propuse pentru consiliul bisericesc. La refor¬ 
maţi, unde reprezentanţii comunităţii cheamă, angajează preotul 
şi îi supraveghează activitatea, alegerile reprezintă un eveniment 
deosebit de important. Un control atât de strict am întâlnit nu¬ 
mai în romanele detective cu rabinul David Small (personaj 
creat de Harry Kemelman), care tot timpul avea de suferit din 
cauza căpoşeniei şi cupidităţii unora dintre factorii de decizie 
din conducerea sinagogii. Dar acolo e America, iar aici e Sălajul 
şi, slavă Domnului, nu toată lumea gândeşte la fel. 

Am urcat în foişor. Datorită reliefului de tip căuş de polo¬ 
nic, n-am avut parte de o panoramă deosebită. Cu mult mai in¬ 
teresante s-au arătat cele două clopote. Intr-un articolul scris 
pentru o altă monografie, „Szilăgysăgi Magyarok” (Maghiarii din 
Sălaj), Fejer Lâszlo ne informează că unul dintre ele are peste o 
mie de ani vechime şi poartă o inscripţie în slava veche. Dacă în 



Techergheli sălăjene 


131 


biserica romano-catolică din Jibou, bijuteriile cu cheie armonică 
decupată, realizate în turnătoria lui Novotny Antal (numeroase 
şi nebănuite sunt legăturile Sălajului cu Banatul), sunt trase de 
un dublu, masiv şi huruitor dispozitiv bielă-manivelă, aici s-au 
instalat nişte electromagneţi cilindrici, nu mai mari decât nişte 
sticle de băutură răcoritoare, iar acţionarea lor se face comod şi 
„ silenţios ”, manevrând nişte butoane. Clopotele de la ambele bi¬ 
serici din Mineu sună în fiecare zi la prânz, pentru a aminti vic¬ 
toria creştinilor conduşi de Iancu de Hunedoara la Belgrad (22 
iulie 1456). 



Stâlpi de căpătâi din Naimon 


In partea sudică a ţintirimului s-a ridicat un monument în 
formă de stâlp funerar unguresc („kopjafa ”). Odinioară, mormin¬ 
tele eroilor erau marcate cu suliţele lor, înfipte la căpătâi, obicei 
păstrat în Secuime din vremurile păgâne până în prezent şi 
adoptat ulterior de comunităţile protestante, care nu folosesc 
simbolul crucii. Ca să ajung la Mineu, am trecut prin cimitirul 
din Naimon, unde se găsesc foarte mulţi astfel de stâlpi de căpă- 










132 


Gyorfi-Deâk Gyorgy 


tâi. Pe vremuri, ei erau particularizaţi în funcţie de sexul răposa¬ 
tului sau de statutul marital (văduvă, doamnă ori domnişoară). 
Meşterii specializaţi în cioplirea lor au plecat sau au răposat, ast¬ 
fel încât acum se întâmplă des ca pe bucăţile de bârne înfipte în 
pământ să fie trecute laolaltă nume de bărbaţi cu nume de fe¬ 
mei, indiferent dacă vârful lor a fost retezat oblic sau poartă coc. 
Când lemnul a putrezit, familia aduce un alt stâlp şi îl înlocuieş¬ 
te pe cel vechi, astfel încât, pe grinzi relativ noi, am descoperit şi 
ani de la începutul secolului trecut. 

Am vizitat şi biserica ortodoxă de piatră ,jKdormirea Maicii 
Domnului’, sfinţită în 1929 şi terminată în 1938. Preotul, frate 
cu cel din Bulgari, era plecat din localitate. Altminteri, precum 
confratele calvin, şi dânsul fusese recent numit ca paroh. Petri 
Mor ne spune că austriecii au consemnat o biserică greco- 
catolică de lemn construită în 1748, dar ea a existat şi anterior. 
In 1750 au fost număraţi 209 credincioşi, însă fără precizarea 
preotului sau cantorului. La conscripţia din 1797 au fost amin¬ 
tiţi preotul unit Ioan Pasca şi negustorul Pintea Rogoz. Copiii de 
confesiuni diferite învăţau Ia şcoli diferite. Actele de stare civilă 
din biserica de rit oriental datează cu începere din 1820. 


Mineuani celebri 

In Mineu, dintre români, s-a născut Victor Russu (1847- 
1910), viitorul profesor, istoric, preot şi scriitor, elev al celebru¬ 
lui liceu din Beiuş, apoi student în Blaj, Satu Mare, Viena şi 
Karlsruhe. După terminarea studiilor, a predat limba germană, 
geografia şi ştiinţele naturii elevilor de la Şcoala Pedagogică din 
Cluj. îndepărtat de la catedră, ca urmare a unor intrigi şi denun¬ 
ţuri false, s-a retras o vreme în ţinutul natal, la nişte rude, apoi 
s-a mutat în Budapesta, unde a locuit până la moarte. El este 
autorul volumelor „Suspinele silvelor” (Karlsruhe, 1872), „Din 
trecutul Silvaniei” (Gherla, 1889) şi „Silvania antică” (Bucureşti, 

1890). A colaborat cu Dionisie Stoica şi Ioan Lazăr prin elabora¬ 
rea părţii de istorie locală cuprinsă în deja-amintita „Schiţă mo¬ 
nografică” din 1908. Tot aici, a susţinut ipoteza înmormântării 
lui Gheorghe Şincai în cimitirul „cel vechi” din Bobota (infirma¬ 
tă ulterior), bazată pe o tradiţie orală: 

„Bătrânii satului [...] au mărturisit şi adeverit la preotul local, 
că îşi aduc hine aminte, că fostid preot hătrân popa Ignatiu Ipian 
Marincaş, a făcut pomană mare la un popă străin prietin al său, 
pe care l-a ajuns moartea la fântâna morii de lângă drumul de 
ţară al Bohotei şi l-au adus şi înmormântat în faţa hisericei celei 
vechi. Locid de lângă fosta biserică, unde a fost îngropat acest 
preot străin încă l-au arătat preotului şi adeverinţa protocolară 
încă a fost dată de aceşti bătrâni; cercetarea a rămas însă într- 
atâtea, căci unul din preoţii vecini a zis, că nu-i lipsă să se facă 
arătare publicităţii, căci Şincai, marele nostru istoric, a răposat în 
Ungaria la cutareva magnat, ori posesor mare, unde a fost instruc¬ 
torul băieţilor aceluia”. 

In sprijinul veridicităţii legendei locale, au fost pomenite şi 
notaţiile dintr-un manual de odinioară: „Domnul profesor Bussu 
are o carte latinească de şcoală a lui Şincai, primită de la părinte¬ 
le Gael [din Derşida], pe care am văzut-o şi noi.” 

Sfatul dat de „preotul vecin ”, de a nu face vâlvă, a fost cu 
adevărat bineintenţionat şi folositor, întrucât azi ştim că Gheor¬ 
ghe Şincai s-a retras la bătrâneţe pe o moşie de lângă Kosice 
(Slovacia): „Mă ocrotesc la feciorul contelui Wass, cel mai bătrân, 
ca la nişte învăţăcei ai mei, până ce voi sfârşi munca pentru folo¬ 
sul românilor, dintre cari unii mai vrea-m-ar mort decât să scriu 
unele ca acestea.” 

Partea ungurească se mândreşte cu cardiologul Horvâth 
Endre. Fejer Lâszlo amintea cu respect numele profesorului 
universitar din Târgu Mureş. El nu trebuie confundat cu grafi¬ 
cianul omonim, autorul multora dintre desenele de pe bancno¬ 
tele şi timbrele maghiare din perioada interbelică sau de după 
război. Din voluminoasa lucrare „Romăniai rnagyar irodalmi 
lexikon” (Enciclopedia literaturii maghiare din România) aflăm 

că elevul originar din Mineu a urmat la început liceul piarist din 
Cluj, a absolvit în 1937 Facultatea de Medicină şi Farmacie, 
apoi a plecat la Budapesta pentru specializare. In timpul războ¬ 
iului, a lucrat la Clinica de Boli Interne din Cluj, întâi ca prepa¬ 
rator (1940-1943), apoi ca asistent (din 1943). în 1945 s-a mu¬ 
tat la Facultatea de Medicină şi Farmacie din Târgu Mureş, un¬ 
de a parcurs toate treptele unei cariere academice de succes: 
lector (1945), conferenţiar (1948), profesor universitar (1957), 
doctor docent (1965), distins cu titlul de „Medic emerit”. In dic¬ 
ţionarul bio-bibliografic „Oameni şi opere” editat de Biblioteca 
Judeţeană Sălaj, citim că a înfiinţat şcoli de 2 ani pentru surori 
medicale şi a organizat spitalul-sanatoriu de reabilitare a bolilor 
de inimă şi ale sistemului vascular de la Covasna. Este autorul 
mai multor lucrări de specialitate şi cursuri universitare şi a 
format specialişti la fel de celebri, precum diagnosticianul Olosz 
Egon, secretarul de redacţie al revistei „Orvosi Szemle” (Jurnalul 
medical). 

Stanii Clipului, văzuţi de pe drumul către biserică 


10. Cliţ - o misterioasă necropolă 
megalitică? 


Cetăţile ielelor 

» 

Când se călătoreşte cu trenul de la Jibou la Dej, după ce se 
trece de podul de la Ciocmani, în partea dreaptă apare abruptul 
stâncos cunoscut ca Stanii Cliţului, una dintre rezervaţiile natu¬ 
rale spectaculoase din judeţul Sălaj. 

Ca să nu se plictisească copiii în tren, le-am povestit că ceea 
ce se vede sunt zidurile unei mari cetăţi a ielelor (cine mă cunoaş¬ 
te va zâmbi cu îngăduinţă - este evidentă influenţa lui J. R. R. 
Tolkien) şi, dacă vor privi cu atenţie, vor vedea coifurile lor stră- 

lucitoare pe coama crenelată a peretelui înalt, neted ca-n palmă. 
Stratagema a funcţionat, băieţii au avut ceva de făcut şi s-au dis¬ 
trat urmărind peisajul. In lumina înserării, există părţi stâncoase 
care reflectă lumina Soarelui, deci afirmaţia nu este chiar gratui¬ 
tă, gen Jciiiy tales”. 

Prima dată am vizitat zona în august 2011, când prietenii ne- 
au dus cu maşina la Valea Cliţului. Intre nodul de cale ferată 
someşean şi uimitoarea rezervaţie sunt 18,5 km pe şosea. De la o 
anumită vârstă, este un traseu prea lung pentru a fi parcurs într-o 
singură zi, dus-întors, cu bicicleta, aşa că ne-am adunat, ne-am 
înghesuit într-o Dacia Nova călită şi obişnuită cu „hârtoapele Să¬ 
lajului”, apoi am pornit cu vânt din pupa şi „căpitanul” Szell la 
volan într-una dintre cele mai frumoase aventuri de pe Valea So¬ 
meşului. De-aia am şi lăsat-o la sfârşit, să fie cireaşa de pe tortul 
„Techerghelilor sălăjene”. 

Din Jibou, se trece prin Var, Surduc, până la podul de la 
Ciocmani, unde pe tabla indicatoare scrie (de cel puţin trei ani de 
zile) ... Jibou - 18 km (no ho! că-s numai 13!). Peste drum de 
panoul buclucaş, sub poala pădurii, drumarii au postat o bornă 
kilometrică unde se indică, mult mai aproape de adevăr, 12 km. 
Nu treceţi podul, renovat şi acoperit cu bitum în septembrie 
2012, ci mergeţi tot înainte vreo 5 km şi un pic, pe lângă peretele 
stâncos şi abrupt. Şoseaua este asfaltată şi în stare bună. 

Drumul urcă, coboară, face o buclă de la capătul căreia se 
vede în spate podul şi un spaţiu larg în lunca Someşului. De di¬ 
mineaţă până la prânz, e umbră aici, pe drum, deci este o excursie 
cât se poate de potrivită pentru zilele cu temperaturi de peste 30 
grade Celsius. Se porneşte în zori, când aerul este încă respirabil 
şi se călătoreşte plăcut până la destinaţie, Valea Umbrelor, care, 
precum o să vedeţi, este un fel de răcitor natural din piatră masi¬ 
vă. Dar să nu ne grăbim cu povestea. 

La capătul buclei, când se iese din pădurice şi se coboară cu 
două viraje scurte de pe prima terasă în lunca Someşului, apare în 
dreapta o exploatare abandonată de caolin. Apa a sculptat partea 
decopertată în forme deosebit de pitoreşti. Ansamblul străluceşte 

blând şi alb, de parcă solul ar li fost suflat de pe Luna Plină, pentru 
a exersa, la umbra unui plop argintiu plantat Ia marginea drumului, 
serii domoale de aselenizări. Din păcate, urmele modului de cobo¬ 
râre şi paşii astronauţilor au fost spălate de ploi, lăsând doar iluzia 
unui spaţiu dintr-o altă galaxie, foarte-foarte îndepărtată. 

De aici încolo, abruptul ne însoţeşte nesmintit în dreapta 
drumului. Uneori alunecă terenul ori se prăbuşesc copaci peste 
şosea. Am nimerit o zi în care, după un astfel de eveniment nedo¬ 
rit, drumarii încă nu făcuseră curăţenie. Arborii fuseseră tăiaţi şi 
făcuţi bucăţi, dar solul acoperea în continuare jumătate din pan¬ 
glica asfaltată. Gâtuitura îngreuna traficul. Maşinile treceau cu 
schimbul, când într-un sens, când într-altul, ca pe podul dintre 
Someş-Odorhei şi Someş-Guruslău. 

Mânaţi de spiritul Aventurii, ne-am bucurat de evenimentul 
catastrofal ieşit în cale. Ne-am oprit şi am coborât din autoturism 
ca să studiem îndeaproape impactul accidental dintre forţele na¬ 
turii şi antroposferă. Buza de pe care s-au prăbuşit arborii şi solul 
spânzura deasupra noastră ca o lamă ştirbită de ghilotină. Cetă- 
ţeano Stâncă, noi nu suntem aristocraţi cu pantalonaşi de măta¬ 
se, ci strănepoţii spirituali ai celor care au dărâmat Bastilia, au 
inventat balonul cu aer cald şi cinematograful. Libertate, egalita¬ 
te, fraternitate! , Alt om enfants de la Patrie!” 

Peretele retezat dintr-o mişcare, perpendicular, până-n poala 
luncii, a meritat să fie cercetat. El cuprindea pete verzi de micro- 
floră, dungi portocalii de ocru şi, spre surprinderea noastră, inflo¬ 
rescenţe galben-verzui de sulf. Am testat substanţa cu un chibrit, 
ea s-a topit şi a ars cu mirosul sufocant al dioxidului de sulf, deci 
nu există nici un dubiu asupra compoziţiei sale. Am fotografiat şi 
un bonsai în mediul său natural: un scoruş de munte, numit şi 
sorb (Sorbus aucuparia). Fructele roşii grupate în ciorchine sea¬ 
mănă cu cele ale călinului, dar frunzele sunt penate, ca ale oţeta- 
rului. 

Ne-am întors mulţumiţi în maşină. Mulţimea de „descope¬ 
riri” făcute nu putea decât să fie preambulul unei aventuri de ne¬ 
uitat! 

Podarul Augustin Rad şi bacul din Cliţ 


Trenul: o soluţie alternativă 

» 

La Stanii Cliţului şi în Valea Umbrelor se poate ajunge şi cu 
trenul. Se călătoreşte până în Băbeni, centrul de comună de pe 
malul drept al Someşului, se coboară în luncă şi se trece apa cu 
„luntrea”. 

In gară, a trebuit să cumpăr şi un bilet pentru bicicletă, de fix 
5 lei. Biletul de călătorie Jibou-Băbeni costă doar 3,70 lei. Ca să 
zic aşa, bătrâna Ukraina roşie reprezintă biletul meu de întoarce¬ 
re, merită să scot banul din buzunar. Biletul de bicicletă se poate 
cumpăra şi în tren, dar atunci costă 7 lei. 

Gara din Băbeni poartă pe tablă vechea denumire: Băbuţeni. 
Cei care caută traseul pe situl Mersul trenurilor să fie foarte 
atenţi, destinaţia C.F.R. este Băbuţeni, Sălaj. Pe de altă parte, 
denumirea maghiară a localităţii este Aranymezo, „Câmpul de 
aur”. Petri Mor susţine că toponimul provine de la activitatea de 
spălare a nisipului pentru a decanta praful aurifer. Comuna a 

dispus în vechime şi de alte surse de prosperitate. La hotarul din¬ 
tre secolele XIX şi XX, aici, pe firul apei, se găsea gata să fie trasă 
în mijlocul râului moara plutitoare „cu o piatră şi o roată” a lui 
Pintea Găvrilă and Co. 

Mare noroc am avut cu localnicii, oameni primitori şi binevo¬ 
itori. Fără să ne ştim, m-au luat din gară şi m-au condus precum 
Vergiliu pe Dante printre bolgiile Iadului. Drumul către „luntre” 
are cam 3 km, merge paralel cu calea ferată, în susul Someşului, 
apoi se trece peste şine la semafoare şi se ia cap compas biserica 
din Cliţ, care se vede desluşit. Pe câmp, strălucesc smocurile înal¬ 
te de „vergi aurite” ( Solidago canadensis ), probabil de aici mi-a 
răsărit în minte comparaţia cu „creanga de aur” din „ Divina co¬ 
medie”, cu mult înainte ca Dan Brown să se apuce de scris 
„înferno”. Oricum, în cazul de faţă, creditul pentru referinţa li- 
vrescă i se cuvine lui James George Frazer. 

Către „luntre”, converg două drumuri, unul cu un singur 
rând de stâlpi şi unul cu două rânduri de stâlpi. Merg pe primul, 
peste luncă, între lanuri, că-i mai scurt. Celălalt e pietruit, o vari¬ 
antă pentru vremurile mocirloase. Dă-ne Doamne şi-un pic de 
ploaie, deoarece vara lui 2012 a fost cumplit de uscată, n-a plouat 
de două luni de z il e! 

Iată punctul de trecere, podarul este dincolo, pe mal ori în 
căsuţa construită de săteni pentru el. Ca să-i atrageţi atenţia, ba¬ 
teţi cu o piatră în stâlpul de susţinere a cablului de oţel. „Lun¬ 
trea” nu este o barcă, ci un bac mai mic, în care încap chiar mai 
multe biciclete. 

Pe luntraş îl cheamă Augustin Rad, este sprinten şi tare în 
braţe. Din cauza secetei, Someşul e foarte mic şi râul n-are vlagă, 
de aceea omul a întins încă o frânghie, cu 2,5 metri mai jos. In 
vremuri fără de ploaie, forţa motrice constă în puterea celor „două 
mânuri”. 

Trecerea Someşului între Băbeni (fost Băbuţeni) şi Cliţ a 
costat 2 lei. N-a trebuit să plătesc separat pentru bicicletă. Cine 
are maşină oricum vine pe la podul din Ciocmani. In răstimpul 
dintre traversări, dacă vremea îi permite, podarul din Cliţ stă ală- 

turi de alţi prieteni undiţari şi prinde peşte. „La luntre’’ reprezintă 
un loc feeric pentru cei dornici să prindă în cârlige materia primă 
pentru cele mai năstruşnice poveşti pescăreşti. 



Biserica ortodoxă de zid din Cliţ 


Repere de interes turistic 

Ca să ajungeţi de la Someş la biserica din Cliţ, există două 
căi posibile: pe scurtătură, pieptiş, urcând prin grădini (în buna 
tradiţie ardelenească, dacă nu se fac stricăciuni sau furtişaguri, 
este o cale permisă oricui) sau pe drumul pietruit, care vine din¬ 
spre „cooperativă” (magazinul sătesc). Am ajuns sus exact la ora 
când trecea „Săgeata Albastră” de Baia Mare prin Băbeni. 

Edificiul i-a păcălit pe mulţi dintre drumeţii care n-au urcat 
până aici şi s-au mulţumit să-i arunce o privire de la şosea. El are 
forma şi dimensiunile unei bisericuţe din lemn, însă clădirea este 
„de zid". Ea a fost orientată corect, cu altarul către răsărit, „către 
munte”. Monografia lui Kâdâr Jozsef despre comitatul Solnoc- 

Dăbâca nu ne oferă nici un fel de date istorice despre construcţia 
templului. Pe situl Episcopiei Sălajului, biserica este dată ca o 
filie a Loznei, iar preot paroh este Vasile Avram (o coincidenţă de 
nume cu cel al etnografului născut în Lemniu). Pe baza datelor 
de aici, presupunem că edificiul de piatră a fost ridicat în 1846 şi 
poartă hramul „Sfinţii Arhangheli Mihail şi Gavril”. 

Cercetaţi mormintele preoţeşti din ţintirim. De obicei, aici au 
fost îngropaţi şi dascălii, şi preotesele, aşa că cimitirul din jurul 
bisericii constituie prima pagină din istoria unei localităţi. Se cu¬ 
vine s-o citiţi cu atenţie. De asemenea, reprezintă şi o măsură a 
grijii faţă de păstrarea valorilor din vechime. Celor deloc interesaţi 
de asemenea subiecte „vetuste” li se oferă şansa să admire minu¬ 
nata privelişte a Stanilor Cliţului din aval. 

Lumea din sat, văzându-ne străini şi interesaţi să aflăm cât 
mai multe, ne-a spus: „Nu se poate să plecaţi din Cliţ fără să vizi¬ 
taţi casa unde s-a născut Silvia Tămăşan.” Am căutat pe internet şi 
am găsit câteva din videoclipurile unde apare binecunoscuta in¬ 
terpretă a cântecului popular sălăjan, omagiată în 2011, cu prile¬ 
jul lansării volumului autobiografic ,Născută în zodia cântecului. 
Amintiri din viaţa artistică” (Editura Eurotip, Baia Mare). Zicea 
Anamaria Avram: „Silvia Tămăşan s-a impus în această lume, a 
cântecului popular, prin repertoriul dumneaei, bogat, variat şi au¬ 
tentic, cântat alături de marii artişti ai neamului românesc.” Inter¬ 
preta s-a născut în 21 februarie 1946, şi-a început cariera artisti¬ 
că în 1966, iar după ce s-a căsătorit s-a stabilit în Baia Mare, fără 
să uite de unde a pornit. Cu prilejul înregistrării unei melodii po¬ 
pulare, artista a adus pentru prima oară televiziunea naţională ca 
să filmeze impresionanta panoramă stâncoasă a Stanilor Cliţului. 

Casa părintească se află la ieşirea dinspre Surduc. Este o clă¬ 
dire scundă de piatră, cu pridvorul plin de muşcate şi alte ghivece 
înflorite. Ferestrele sunt din lemn. Ţigla de pe acoperiş e roşie, 
semn că a fost recent schimbată. Altminteri, gospodarii au scos 
mobila din casă şi foiesc prin curte. N-am dorit să le perturbăm 
activitatea, aşa că am trecut neobservaţi mai departe. 

Dincolo de casă, pe cealaltă parte a drumului, începe rezerva¬ 
ţia naturală Stanii Cliţului. Peretele abrupt şlefuit de vânturi şi de 
ape are o înălţime de peste 200 metri, ceea ce constituie o provo¬ 
care pentru toţi alpiniştii sosiţi aici. Un gard viu rustic, din trun¬ 
chiuri de copăcei, apără şoseaua de stâncile prăvălite din înălţimi. 
Pătrundem printr-o poartă verde şi ne îndreptăm către un mono¬ 
lit imens, cea mai vizibilă parte a unei grădini de piatră, în stilul 
budismului Zen, în deplina ei naturaleţe. Dacă ar afla de existenţa 
acestei minunăţii someşene, japonezii şi-ar trage tren de mare vi¬ 
teză până aici. La noi, vin doar cei avizaţi şi autocarele cu elevi 
pornite să viziteze frumoasa vale a Loznei. Fotografiem tot ce se 
poate: uriaşa piatră cubică, alaiul de bolovani, pietrele ascunse în 
umbra pomişorilor şi tufişurilor. Sus, pe partea dinspre Ciocmani, 
sub o streaşină naturală, se zăreşte un grup de roci mai întuneca¬ 
te decât peretele abruptului, ca o pisică aşezată alene în podul 
unei case a urieşilor. 

Alte forme mi-au fost arătate de echipa de mici exploratori, 
formată din Emanuel, Ionuţ şi Paul, trei buni cunoscători ai zo¬ 
nei. Ne-am întâlnit la imensul bolovan de pe partea dinspre lun¬ 
că, ce poartă o inscripţie misterioasă. Seamănă cu glifele săpate 
în stâncă descoperite de Thor ldeyerdahl în Insula Paştelui. Băie¬ 
ţii urmăresc traseul scobiturilor cu degetul arătător: „Nenea, uite, 
se vede un T şi un L!” In spate, printre tufişuri, se află alţi câţiva 
dinţi de uriaşi, aflaţi în partea dinspre luncă. In scobitura unui alt 
megalit, îmi arată un cioc de papagal, cu ochiul viu şi rotund al 
unui smoc de licheni. întreg spaţiul rezervaţiei a devenit un teren 
magic de joacă. O ruină galbenă, ce seamănă cu piciorul Podului 
lui Traian din Turnu Severin, este folosită ca un fel de tobogan 
natural. Printre imensele pietre, strălucesc pânzele de păianjen 
întinse pe tulpinile de iarbă neagră (Calluna vulgaris). In septem¬ 
brie, ele sunt înflorite şi colorează spaţiul în rozul-violaceu prefe¬ 
rat de fete şi fetiţe (nuanţa „ pink” a cutiilor pentru păpuşile 
Bărbie). 

In peretele abruptului de la Stanii Cliţului, se găseşte şi o 
pivniţă săpată în stâncă. La intrare, este o portiţă de lemn, dar 

accesul a fost blocat şi cu un gărduleţ încropit din araci. Un melc 
rebel s-a instalat comod în zona „proprietate privată’’. Pe drumul 
către Ciocmani, am zărit încă două astfel de încăperi utilitare, 
tăiate în mici caverne naturale, apoi lărgite şi modelate de mâna 
omului, pentru a fi folosite ca frigidere „ecologice”. 

Iată cam tot ce merită văzut în antecamera adevăratei atracţii 
a zonei: „Valea Umbrelor”, tainicul canion din miezul muntelui. 



„Gardianul" - chipul de piatră de la intrarea în defileul Văii Umbrelor 
(observaţi mărimea nişelor situate pe două nivele) 


Locul unde frunzele nu putrezesc 

Denumirea de „Valea Umbrelor”, dată părţii superioare a Văii 
Cliţului, a fost popularizată de cumnatul meu, ziaristul Deâk 
Zoltăn, pe vremea când a lucrat la proiectul descoperimsalajul.ro. 
împreună cu prietenul său, Călin Pavăl, el a făcut două incursi¬ 
uni aici, una în vara anului 2004, alta în februarie 2005. 

Ea este o formă de relief trecută doar pe unele hărţi, tăinuită 
pe altele, deşi ar putea constitui o atracţie turistică de prim rang, 
mai ales pentru cei care cred în existenţa unei supercivilizaţii su¬ 
perioare, distruse în urma unui cataclism tehnologic, în urmă cu 
zece milenii, din alea cărei rămăşiţe s-a format Egiptul Antic. Am 
grupat hărţile existente pe categorii, PRO şi CONTRA, într-o pa¬ 
gină dedicată de pe hlogul „101 de privelişti ale Muntelui lui 
Răhoczi”, unde vă puteţi convinge de adevărul celor afirmate. 

Valea Cliţului se află Ia intrarea dinspre Surduc în satul Cliţ, 
chiar în cotitură, pe dreapta. Debutează cu un loc larg şi mlăşti¬ 
nos. Se merge pe un drum forestier până la cabana silvică. Dacă îi 
cunoaşteţi pe pădurari şi vă deschid, se poate dormi aici, chiar şi 
iarna (vezi „Cliţ - Umbre în alb” din „Descoperim Sălajul”). Dacă 
nu, în „parcarea” dinaintea casei, vara se poate întinde un cort. 

După ce prietenii noştri şi-au parcat maşina la umbră, am 
înaintat 2 km „per pedes”, ca apostolii. Regiunea e plină de ferigi 
şi aluni. Deşi le-a trecut vremea, totuşi, pe un vârf de ramură, pi¬ 
tită între frunze, am găsit o alună. Evenimentul a fost fotografiat 
atât de prietenul Szell Sândor, cât şi de soţia mea, din două punc¬ 
te diametral opuse. 

Ne-am continuat ascensiunea pe firul văii. Am întâlnit ade¬ 
sea pe cursul superior un marcaj forestier, bandă roşie. 

Apar primele nişe din peretele stâncos. Arată ca nişte firide în 
care cândva au fost depuse cândva, poate înainte de Ultima Gla- 
ciaţiune, trupurilor unor morţi din rasa atlanţilor. Să ne amintim 
de stâncile inscripţionate de lângă şosea, situate în dreptul abrup¬ 
tului. La intrarea în defileu, nişele se înmulţesc, se lungesc, se 
aliniază în paralel pe mai multe nivele. Lumina soarelui trecut de 
amiază pătrunde cu greu până jos, în fundul văii. Atmosfera este 
nefirească, apăsătoare, sepulcrală. Parcă ar fi un spaţiu al veşnici¬ 
ei odihne pe care noi, intruşii, îl perturbăm cu nevinovăţie. „Scary 
Movie la doi paşi de Jibou” - notează Sândor pe blogul său: 
„SzellPhotography”. 

Stratul de frunze din toamna trecută a rămas intact. El mă¬ 
soară pe alocuri şi câte o jumătate de metru grosime, de parcă 

ceva nevăzut ar împiedica putrezirea resturilor vegetale. Totuşi, ici 
şi colo, întâlnim ciuperci, unele de mari dimensiuni. 

Un chip uman, bărbos, de aproape 1 metru înălţime, ne 
examinează de pe peretele din partea stângă (pe sensul de urcuş). 
Mă apropii ca să mă conving că nu am vedenii. Faţa gardianului 
rămâne impasibilă. E real, cu trăsăturile uimitor de bine contura¬ 
te. Cum de nu ştie nimeni de el? Pe net circulă o mulţime de tru¬ 
caje, unde apar profilurile unor Sfincşi carpatini, „surprinşi” în 
diferite cotloane izolate ale ţării, în vreme ce aici se află unul ade¬ 
vărat, probabil vechi de milenii, cu desăvârşire necunoscut. Şi 
nimănui nu-i pasă. 

Cercetăm o valea laterală, care are la intrare o stâncă în for¬ 
mă de cap de pisică. Privită din acest unghi, din aval. Din cealaltă 
parte, ea este un profil uman, faţă în faţă cu o hârcă (un craniu) 
îngropată în sol. Prietenii noştri au fotografiat alte stânci ciudate, 
printre care una în formă de câine. De fapt, când am început ur¬ 
cuşul, mi-am făcut un toiag dintr-o botă de alun, deoarece la sosi¬ 
re am auzit nişte lătrături. Fiecare ramură secundară a Văii 
Cliţului ne rezervă surprize. Intr-un alt loc, un „liliac" (vampir) 
atârnă cu capul în jos: e doar un smoc de ierburi uscate. Fotogra¬ 
fiez o nişă cu peretele încrustat de filigrane de ocru (oxid de fier 
galben-brun). Nu sunt desene rupestre, făcute de mâna omului, 
dar arată nemaipomenit. Soţia surprinde un păianjen cu catalige 
imens, de 10 cm diametru. Aruncat pe mijlocul potecii, lângă o 
ciupercuţă filiformă şi elastică, descoperim „Piatra lui 
Greuceanu”: singurul bolovan alb, cristalin, zărit în regiune. 

Am înaintat mai mult de o oră, prin matca tăiată de la Răsărit 
la Apus între pereţii verticali: un culoar de doar câţiva metri lăţi¬ 
me, uneori nici atât. Doamne păzeşte de o viitură! Uneori, şi sece¬ 
ta foloseşte la ceva. In „Valea celor cinci beţe”, Sândor a făcut 
ultimele fotografii cu „supertunul” japonez Fuji, apoi a rămas în 
pană de curent. Şi-a scos smartphone-ul din buzunar ca să conti¬ 
nue înregistrarea, dar are probleme în continuare. E şi locul unde 
aparatul meu a început să clipească roşu, „low battery”, dar apoi 
şi-a revenit, după ce am plecat de acolo. Acumulatoarele, pregăti- 

te „de cu seară”, adică proaspăt încărcate acasă, ni s-au descărcat 
mult mai repede decât am fi bănuit. De altfel, în „ Descoperim Să¬ 
lajul”, Deâk Zoltân povesteşte că în Valea Umbrelor există o zonă 
care nu poate fi „trasă în poză” nicicum. Iată un fenomen fizic 
repetabil, comensurabil, ca şi ciupitura celor care se trezesc peste 
noapte califi în palatul lui Harun Al-Rashid. 

Ajungem la cotitura unde se află celebrele „nişe extrateres¬ 
tre”, care atrag atenţia tuturor turiştilor din zonă. Faceţi o căutare 
după „ Valea Clitului” (scris cu „t”, nu cu „ţ” şi între ghilimele) pe 
Google Images şi le veţi vedea într-o sumedenie de pagini web, în 
diferite anotimpuri şi momente ale zilei. 

Defileul continuă către Marele Amfiteatru, un abri imens cu 
o movilă conică în centru, dar noi hotărâm să ne oprim aici şi să 
revenim altă dată, când vom veni mai de dimineaţă. In ciuda 
temperaturilor toride din oraş, aici e răcoare, iar în aer se simte 
mirosul caracteristic de stâncă umedă. Valea Umbrelor este un 
defileu cu multe ramificaţii, imposibil de explorat într-o singură 
zi. 

După postarea fotografiilor pe internet, un comentator ne-a 
mustrat pentru că am dezvăluit şi am indicat locaţia acestui spa¬ 
ţiu parcă desprins din „ Dosarele X”, mai ciudat decât Pădurea Ba¬ 
ciului de lângă Cluj. Citez: „Ar fi bine de luat, de către autorităţile 
de profil, măsuri de protecţie, astfel ca afluenţa turiştilor să nu o 
deterioreze.” L-am liniştit, locul este foarte izolat prin situare, iar 
indiciile arată că Valea Umbrelor ştie să se protejeze singură. îna¬ 
inte de defileu, am găsit nişte urme de cauciucuri, probabil de la 
moto-ATV-ul unor puştani. Pământul era răscolit şi frământat, 
dar nu de râturile unor mistreţi uriaşi, ci de bocancii celor care au 
încercat să-şi desprindă vehiculul din mocirlă. După ce am exa¬ 
minat locul cu atenţie, ne-am aruncat nişte priviri de oameni lă¬ 
muriţi: oare au rămas şi ei fără curent in acumulator? 

Valea Umbrelor pare să fie o zonă care-şi alege atent oaspeţii. 



Micile bucurii 

Biserica „Sfântul Ierarh Nicolae" din Creaca 


1. Pietrele Popii din Creaca 


Oamenii de la şes se laudă cât de întins este terenul arabil din 
zonă, ca apoi să se plângă cât de greu e să facă rost de lemne, pen¬ 
tru că oricât de largă este câmpia, arareori îţi oferă umbra răcoroa¬ 
să a unor coroane îngemănate. Din celebrul codru al Vlăsiei din 
jurul Bucureştilor abia dacă au rămas ici-colo câteva petice. Am 
copilărit o vreme în Piteşti, într-o zonă unde Pădurea Trivale se 
află literalmente la o aruncătură de băţ. Bunicul din partea tatei 
locuia în munţi, printre brazi, în apropiere de Borsec, „Regina ape¬ 
lor minerale Deşi m-am născut în Banat, am străbătut multe din¬ 
tre cărările şerpuite printre copaci din ţară, inclusiv cele sălăjene. 
Pornind din cartierul zălăuan Brădet, te poţi pierde în codrii de pe 
Meseş după un parcurs de doar 15 minute. In Jibou, oriunde s-ar 

găsi omul, natura este la fel de accesibilă. Bine zicea Tamâsi Âron: 
„Rostul nostru în lume este să găsim locul unde ne simţim acasă.” 

Welcome in Sylvania, Ţara pădurilor! 

Când am pornit proiectul „Techerghelilor sălăjene”, am plă¬ 
nuit nişte expediţii velo-purtate de o zi lumină, inspirate de epi¬ 
soade şi naraţiuni ieşite din comun, povestite de prieteni sau citi¬ 
te în cărţi. Ele au cerut atât o documentare prealabilă cât şi o 
echipare adecvată. Dar tuturor ni se oferă şi şansa unor ,şcurte 
ieşiri” fără pretenţii, mici evadări de scurtă durată din spaţiul cas¬ 
nic în teritorii adiacente spectaculoase. Fiecare localitate sălăjea- 
nă are astfel de puncte de evadare, deconectare, recreaţie, unde 
învăţătorii ies cu şcolarii în zilele dinainte de vacanţă sau pe par¬ 
cursul „Săptămânii Altfel”, iar familiile vin de Sângeorz sau de 
Maialiş să petreacă o după-amiază veselă la iarbă verde. Iată ceea 
ce merită să fie numit cu dragă inimă: „Micile bucurii”. 

Jibouanii pot urca Dealul lui Râkoczi, de unde se traversează 
repede la „peştera” din Dumbrăviţa, aflată deasupra Turbuţei. Cei 
din Surduc şi-au ţinut multă vreme discoteca tot într-o peşteră. 
Flăcăii din Brâglez pot să se viseze haiduci care pândesc drumul 
de Gârbou din ferestrele Casei Tâlharului. Năprădenii se mân¬ 
dresc cu Moşul şi Baba, iar cei din Vădurele cu frumoasa Râpă 
Străminoasa. Focuitorii din Borza au, chiar Ia intrarea în sat, 
promotoriul cu stâncile numite Florea, Cloşca şi Crişan. Un pic 
mai sus pe Valea Agrijului sunt, într-o parte, Piatra Fată din Fu- 
poaia, iar într-alta, Pietrele Popii din Creaca. 

Despre acestea din urmă mi-a povestit Mihai Petriş, colegul 
de la Casa Orăşenească de Cultură. El merge adesea în localita¬ 
tea aflată la confluenţa râului Agrij cu pârâul Ortelec, unde locu¬ 
ieşte socrul său, profesorul de matematică Ioan Morar şi trece tot 
timpul pe lângă ele. Sătenii numesc zona „ Satu ' Vechi” sau „ Satu ' 
Bătrân”. 

Monografistul Petri Mor confirmă tradiţia perpetuată de po¬ 
vestirile sătenilor: 

„Turcii, haiducii sătmăreni şi curuţii au pustiit satid înainte de 
1682. Creaca s-a mutat doar cu un secol în urmă în locul unde se 

află acum, dar tot aici s-a situat şi în vechime. Vreme de optzeci de 
ani s-a retras în partea de hotar numită Valea Petri, aflată la Nord- 
Vest de comună. Strămutarea a fost provocată de numeroasele rai¬ 
duri ale armatelor şi s-a făcut cu aprobarea baronului Wesselenyi 
Miklos tatăl. Poziţia strategică importantă i-a pricinuit multe neca¬ 
zuri. In capătul satului se pot vedea şi astăzi şanţurile săpate pe 
vremea principelui Răkoczi.” 

Acolo, între Ciglean şi Lupoaia, se vede aşezarea şi pe harta 
desenată din porunca împăratului Iosif al II-lea la sfârşitul secolu¬ 
lui al XVIII-lea: întinsă pe un fir de apă, de la Vest la Est, cu biseri¬ 
ca în centru-sus. In acea vreme, în 1797, au contribuit la susţine¬ 
rea armatei împărăteşti patru persoane: baronul din Jibou, preotul 
unit Zaharia Popa, cantorul Dănilă Pop şi morarul Ursu Morar. 

In „Schiţa monografică a Sălajului” (1908) de Dionisie Stoica 
şi Ioan Lazăr, ni se atrage atenţia asupra a două aspecte care au 
influenţat în mod semnificativ trecutul localităţii şi o individuali¬ 
zează în spaţiul Ţării Silvaniei: 

1. „Prin veacul al XVI-lea, [Creaca] era graniţa Ardealului şi 
avea două porţi unde trecătorii trebuiau să plătească vama. ” 

Şi o trăsătură paradoxală legată de evoluţia ponderii etnice: 

2. „Pe timpul revoluţiunei lui Răkoczi majoritatea locuitorilor 
erau unguri, dar în lupta dată la Jibou, între armata împărătească 
şi Răkoczi au căzut foarte mulţi, apoi cei rămaşi, cu timpul s-au 
românizat. Astfel strămoşii familiilor de astăzi: Cherecheş, Siladi, 
Taloş au fost unguri, iar ei sunt români la rând. [...] Aceasta este 
singura comună unde elementul străin să românizează. Astfel gene- 
raţiunea mai tânără (unguri veniţi din Zalău) s-au românizat şi as¬ 
tăzi sunt cei mai înflăcăraţi români.” 

Datele statistice furnizate de Petri Mor permit o asemenea 
interpretare: 

„In 1715, au plătit impozit cinci gospodării de iobagi: 3 ungu¬ 
reşti şi 2 româneşti. In 1720, au dat bir 9 iobagi, 7 jeleri şi 1 
boieraş, dintre care 9 maghiari şi 8 români. In 1715, populaţia a 
numărat 45 de suflete: 27 unguri şi 18 români; în 1 720, 1 53 sufle¬ 
te: 81 maghiari şi 72 români. [...] In 1733, s-au găsit 3 familii de 

români; iar numele preotului unit era Ştefan. în 1750, numărul 
sufletelor greco-catolice a crescut la 164. în 1847, s-au numărat 
506 locuitori, cu toţii greco-catolici. în 1890, 606 locuitori împăr¬ 
ţiţi după limbă: 3 1 unguri, 559 români, 16 altele; împărţiţi după 
confesiune: 7 romano-catolici, 556 greco-catolici, evanghelişti 17, 
reformaţi 21, izraeliţi 5. Numărul de gospodării: 108.” In 1908, 
Stoica şi Lazăr notau: „Creaca are astăzi 138 fumuri cu 582 sufle¬ 
te de religiunea greco-catolică. Biserica de lemn s-a edificat la amd 
1781.” Data ctitorim provine sigur din Petri Mor, unde se speci¬ 
fică în plus: „ Registrul de stare civilă este condus cu începere din 
1824.” 

Prima menţionare a localităţii a fost în 1385: Kerikapatak, 
Kerykapatak. „ Patak” înseamnă „pârâu” în maghiară, iar „Karika” 
„inel”, „belciug”, „cerc”. Expresia ungurească: „ugy rnegy (a dolog), 
mint a karikacsapăs” este echivalentă cu „treaba merge ca pe roa¬ 
te”, adică lin, fără să se poticnească. Pe hartă există un singur pâ¬ 
râu cotit, care coboară dinspre Ciglean, tocmai pe Valea Petri, 
curs de apă nenominal iz at de cartografii militari iosefini. Altmin¬ 
teri, şi ciglenenii au un fund de vale pitoresc, unde am ajuns cu 
prietenii din întâmplare, numit „Pietrele Monii”. 

Ca să ajungeţi la „ Satu' Vechi”, trebuie să urmaţi firul de apă 
de pe această vale cu traseu arcuit. La intrarea dinspre Jibou în 
Creaca, chiar înainte de tabla indicatoare a numelui localităţii, se 
desprinde un drum de ţară către dreapta. Pietrele Popii sunt nişte 
formaţiuni stâncoase spectaculoase care se află pe o buză de deal 
din dreapta, cam la un kilometru de şosea. Drumul de ţară stră¬ 
bate o păşune, apoi se îngustează, dă într-o mică livadă de pruni, 
o ocoleşte, trece pe lângă nişte jnepeni cu frunze prelungi, ca de 
mătură şi continuă până când ajunge la poalele unei pădurici de 
pini. Vara, stâncile stau ascunse aici, dar, în perioada cât foioase¬ 
le îşi pierd frunzele, ele se reliefează printre trunchiurile de ar¬ 
bori. Una dintre ciudatele siluete, pătată strident cu ocru roşu, 
seamănă cu un cap de broască ţestoasă greacă, acoperit cu 
muşchi şi licheni. Păstrând proporţiile, parcă ar fi Morla din „Po¬ 
vestea fără sfârşit” a lui Michael Ende. Altă ieşitură stâncoasă este 

individualizată de nişte „ coame de cerb ”, crengile uscate ale unui 
copac ieşite dintr-un gheb încolăcit artistic. Par să ţâşnească di¬ 
rect din stâncă, gata să-şi înfrunte rivalul. Se poate urca din vale, 
cam pieptiş, printre coloanele groase ale unor turnuri gigantice, 
bastioane reliefate de cetina veşnic verde a coniferelor cu scoarţă 
ruginie. Un drum mai lejer este cel lateral, printre „nuielele mătu¬ 
rilor ” cu ace prelungi. 



„Broasca ţestoasă" 


Denumirea grupului de roci uriaşe provine din poziţia lor: se 
aflau în Nordul (în spatele) fostei locuinţe preoţeşti şi, respectiv, a 
vechiului amplasament (intermediar) al bisericii. Tradiţia, con¬ 
semnată în studiul ,JVlonumente istorice bisericeşti din Eparhia 
Oradiei, judeţele Bihor, Sălaj şi Satu-Mare. Bisericile de lemn" de 
Ioan Godea şi Ioana Cristache-Panait, susţine că lăcaşul de cult 
făurit din lemn a fost strămutat de trei ori, după cum s-a mutat 
vatra aşezării. Biserica veche poartă hramul „Sfântul Ierarh Nico- 
lae". Autorii susţin că ea ar fi ceva mai veche decât au consemnat 
Petri, Stoica şi Lazăr, bazându-se pe informaţia orală că a fost 

construită în jurul anului 1600. Locaţia iniţială ar fi fost livada 
unde se găseşte şi azi, după aducerea înapoi. Edificiul a fost repa¬ 
rat de mai multe ori, recent în 1972 şi în 1996. In volumul „ Bise¬ 
ricile de lemn din Sălaj” (2008), preotul ortodox Claudiu Iacob ne 
atrage atenţia asupra faptului că lăcaşul de cult este unul din cele 
şase edificii creştine de pe teritoriul comunei. Patru dintre ele 
poartă hramul „Sfinţii Arhangheli Mihail şi Gavril Borza (1758), 
Brebi (1759), Brusturi (1701) şi Jac (1756). în Prodăneşti (pro¬ 
babil 1730), biserica de lemn îl are ca protector pe „ Sfântul Ghe- 
orghe”. Colaboratorii locali care au participat la editarea volumu¬ 
lui „Obiective turistice naturale şi antropice în nord-estul judeţului 
Sălaj” (2011) au remarcat că ele reprezintă jumătate din numărul 
edificiilor similare de pe Valea Agrijului. Camelia Burghele le 
enumeră în mica monografie turistică „Şapte zile în Tara 
Silvaniei” (2012), alături de cele din Romita (1740) şi Brusturi 
(1701): „In partea opusă, tot pefind Agrijului, pot fi văzute biseri¬ 
cile de la Poarta Sălajului, dăruită localnicilor în 1840 de sătenii 
din Răstolţu Mare, dar construită cu două secole mai înainte, 
Păuşa (1730), deosebit de frumoasă, Bozna (secohd XVII) şi 
Răstolţu Deşert (secohd XVIII), ultimele trei pictate de Ioan Pop 
din Românaşi.” Se presupune că acelaşi meşter artist a pictat şi 
pereţii vechiului edificiu religios din Creaca. 

Cred că ar merita să facem un trucaj fotografic prin care să 
suprapunem turnul zvelt cu coif de şindrilă, admirat de toată lu¬ 
mea, peste fundalul năstruşniciilor geologice din vechea locaţie 
intermediară. Sunt locuri în Sălaj unde, în anumite nopţi, se zice 
că s-ar auzi clopotele unor biserici dispărute. Poate că la fel se 
întâmplă şi aici, pe Valea Pietrelor. In lipsa unei experienţe direc¬ 
te, n-avem de unde şti. Nici o fotografie, nici o reconstituire tri¬ 
dimensională pe calculator nu poate reda vălmăşagul de senzaţii 
de la faţa locului: impresia vizuală copleşitoare, background- ul 
sonor, contactul palmelor cu roca, mirosul răşinii, gustul sandvi¬ 
şului savurat în vreme ce-ţi legeni picioarele pe buza dealului. Es¬ 
te câte o „mică bucurie” rezervată fiecărui trecător. 

La cules de leurdă în Ciutărie 


2. Leurdării 


Prima dată, a trebuit să iau în serios leurda (leorda, leoarda) 
atunci când a apărut traducerea cărţii scrise de Maria Treben, 
„Sănătate din farmacia Domnului’ . Colegele mele s-au repezit 
pe munte şi au coborât cu plase doldora de „ceapa ursului" cu¬ 
leasă de pe creasta Meseşului. I-au lăudat virtuţile: vindecă mi- 
cozele şi alte boli de piele, îmbunătăţeşte memoria, înlătură dia- 
reea şi constipaţia, omoară viermii intestinali, curăţă rinichii şi 
vezica urinară. Un pumn de frunze mărunţite, dat în clocot în 
vin alb şi băut pe îndelete ajută respiraţia greoaie şi eliberează 
plămânii de flegmă. Preotul elveţian Kiinzle, citat de doamna 
Treben, a considerat că: „persoanele mereu bolnăvicioase , cele cu 
eczeme şi cu temd făinos, scrofuloşii şi reumaticii ar trebui să pre- 

ţuiască aiul de pădure asemenea aurului." Bineînţeles, ca în ca¬ 
zul oricărui medicament, există şi contraindicaţii, în special pen¬ 
tru hipotensivi ori cei cu stomacul plăpând. De asemenea, ceapa 
ursului este interzisă mamelor care alăptează. 

Denumirea i se trage de la credinţa că ursul, după ce a hi¬ 
bernat o iarnă întreagă în bârlog, iese la lumină şi, înainte de 
toate, paşte hulpav frunzele ca să-şi cureţe stomacul, intestinele 
şi sângele. O fi acelaşi animal care se sperie de propria umbră în 
2 februarie, la Intrarea Maicii Domnului în Biserică, Sărbătoa¬ 
rea Sfinţirii Lumânărilor (Candelaria) , iar apoi doarme încă 40 
de zile, semn că primăvara întârzie. Legenda este cunoscută din 
vechime, dovadă că, în urmă cu 250 de ani, suedezul Cari Linne 
i-a spus plantei ,/dlium ursinum”, ceea ce înseamnă acelaşi lu¬ 
cru, dar în limba latină. ,/iiuV' este şi denumirea ardelenească a 
usturoiului, cu care leurda nu numai că este sora bună, dar îm¬ 
parte cu el şi puternicul miros de arsenic, uimitoarele efecte 
bactericide şi capacitatea de scădere a tensiunii arteriale. 

Pomenită încă în antichitate de medicul grec Dioscoride, 
leurda nu este un usturoi sălbatic, ci o specie cu totul diferită. 
Dacă usturoiul face mai mulţi „căţei” şi are frunze conice pre¬ 
lungi, leurda are un singur bulb, învăluit într-o cămaşă translu¬ 
cidă şi frunzele oval-eliptice, asemănătoare cu cele ale călugări¬ 
lor (măseaua ciutei, Erythronium dens-canis ) sau lăcrămioarelor 
(mărgăritar, Convallaria majalis ), atât doar că sunt de un verde- 
deschis. Călugărul înfloreşte mai devreme şi are frunzele puter¬ 
nic pătate. Lăcrimioarele au frunze tari, de un verde închis, care 
se desprind dintr-un fel de tirbuşon vegetal şi apar mai târziu, la 
începutul lunii mai. Ele seamănă un pic şi cu primele frunze de 
pecetea lui Solomon (creasta cocoşului, Polygonatum latifoli- 
um ), care apoi se întind la distanţe egale pe tulpina aeriană. 
Oricum, diferenţierea e uşoară, dintre toate aceste specii cu 
frunze „în formă de paloş”, numai leurda miroase inconfundabil 
a usturoi. 

Planta se consumă crudă, ca o trufanda, sub formă de sala¬ 
tă, înainte de înflorire. Se poate conserva prin congelare, pu- 

nând frunzele spălate în pungi de plastic, dar îşi pierde complet 
proprietăţile benefice prin uscare. Unii cred că salata după care 
Roşu împărat îl trimite pe Harap Alb în grădina ursului ar fi fost 
tot leurda, poate aranjată să pară un pic mai stufoasă, că aşa-i în 
poveşti. Tăiată mărunt, ea poate fi presărată pe tartine, în ciorbe 
sau în alte tipuri de salate. După înflorirea plantei, frunzele îşi 
pierd frăgezimea, devin fibroase şi capătă un gust amar. 



Floare de Allium ursinum 


Florile apar în mănunchiuri de scânteiuţe albe ca zăpada, 
câte una din fiecare ceapă, înaltă de până la 30 cm. Au un as¬ 
pect foarte decorativ, plutind diafan într-o lumină pură şi anti¬ 
septică. Lumea le-ar pune bucuros în vaze, dacă n-ar mirosi ca 
un colan anti-vampiri. La câte dumbrăvi cu leurdării ştiu în Ţara 
Silvaniei, sigur e o zonă de care contele Dracula se fereşte ca 
dracul de tămâie, mai ales în aprilie-mai, perioada de maximă 
vegetaţie. Leurda se poate consuma şi fiartă, preparată cu lapte, 
la fel ca spanacul, cu menţiunea că în acest caz trebuie să în¬ 
chideţi bine uşa şi să deschideţi larg ferestrele bucătăriei. Doar 

răzuitul rădăcinilor de hrean poate concura în putoare procesul 
de fierbere a frunzelor de ceapă ursească, dar merită supliciul, 
deoarece produsul finit este deosebit de gustos. 

Gurmand pus pe şotii, scriitorul clujean Bâlint Tibor a 
compus o odă dedicată cepei roşii, tradusă în limba română de 
poeta Simone Gyorfi, cu ocazia uneia dintre marile festivităţi 
organizate la Pericei, localitatea unde s-a împletit cea mai lungă 
sfoară de ceapă făcută vreodată de la Potop încoace. Textul, în 
bună parte, se potriveşte şi virtuţilor culinare ale usturoiului de 
pădure: 

Oh, Allium ursinum! 

„Cu secole în urmă, pe când suratele tale au fost ademenite 
în grădinile mănăstirilor în speranţa că mireasma lor feciorelnică 
ascunde puteri tămăduitoare, demult ajutaseşi în alinarea spasme¬ 
lor dureroase din corpul uman şi ostoiseşi neliniştiţi nou-născuţi; 
leac şi mană pentru trup şi suflet celor scăpaţi din robie. ” 

Dacă zălăuanii se aprovizionează din pâlcurile situate în ju¬ 
rul releului de televiziune, jibouanii beneficiau de o zonă Ia fel 
de bogată la Ciutărie (maghiară: Vadaslzert), un cătun aflat nu 
departe de şoseaua care merge spre capitala de judeţ prin 
Popeni (Poptelec) şi Mirşid. In aproprierea barierei de cale fera¬ 
tă, în dreptul unui atelier de spălat maşini, se desprinde un 
drum către sud, către un deal abrupt şi înalt. Călătorul simte 
imediat mirosul de mercaptan (metanetiol) plutind în aer. El 
provine de la staţia de distribuire a gazului metan, individualiza¬ 
tă printr-o sumedenie de ţevi şi robinete vopsite în convenţiona¬ 
lul galben strălucitor. 

Drumul continuă pe lângă unitatea de producţie a unei fir¬ 
me de construcţii din oraş, unde sunt parcate tot felul de utilaje 
(basculante, macarale, buldozere etc.), apoi ajunge în dreptul 
unei parcele fără gard, cu o căsuţă dărăpănată la margine de 
drum şi vreo trei coşmelii acoperite cu folie de polietilenă. 

A devenit legendar faptul că aici s-au înregistrat cu domici¬ 
liul circa 40 de familii nomade din neamul lui Parpanghel şi 
Corcodel, care, până să le fie confiscaţi caii şi trimişi la Baia 
Mare, i-au lăsat să paşte prin cimitirul de lângă fostul GOSTAT. 
Unul dintre epitropii de la biserica Sfântul Gheorghe a făcut 
plângere pentru repetata deteriorare a gardului de împrejmuire, 
drept care organele în drept i-au răspuns cât se poate de oficial 
şi de respectuos: „ Stimate Domnule Episcop...” Ce ţi-e cu paro¬ 
nimele acestea poznaşe!... 

Barăcile de lungimea scândurilor de brad sunt înzestrate cu 
felurite ferestre, recuperate de Ia orăşenii care şi-au pus geamuri 
termopan şi le-au aruncat pe cele vechi. Când şatra revine la 
bază, antenele satelit indică numărul de televizoare şi de clanuri 
prezente în mica ogradă. Un cablu multifilar agăţat de reţeaua 
stradală a asigurat cândva curentul. Acum şi el spânzură rupt, 
dovadă că şi lucrătorii de la electricitate au luat măsuri drastice. 
Caseta cu siguranţe exterioare de pe casa de paiantă este devas¬ 
tată, astfel încât racordarea ilicită să fie cât mai dificilă. 

Drumul se bifurcă în dreptul unei ultime case, unde se înal¬ 
ţă o răstignire masivă, frumos sculptată din bârne de stejar. In 
dreapta, în hotarul pădurii, zace o căsuţă părăsită cu ferestrele 
oarbe, unde a locuit cândva o bătrânică. In pădurea tânără din 
apropiere, dincolo de porumbişte, este un alt câmp cu leurdă, 
dar mai mic decât cel de la baza marelui deal din Ciutărie. Anul 
acesta, localnicii m-au îndrumat într-acolo. Dincolo, în fostul rai 
al cepei ursului, acum totul este călcat şi dat la pământ de trac¬ 
toarele forestiere. S-a dat liber la exploatarea lemnului, iar pădu¬ 
rea este devastată metru cu metru, în scopul unei cât mai rapide 
îmbogăţiri. Ca să se dezvolte, leurda are nevoie de terenuri um¬ 
brite şi umede, cu sol fertil. In „ Enciclopedia curiozităţilor natu¬ 
rii”, Tudor Opriş atrăgea atenţia: 

„Urcând în pădurile de fag, solurile brune, cu un humus 
acumulat în grosimi însemnate (10-20 m), biologic active, cu o 
bună şi măruntă structură glomerulară, afânate, slab acide, neu¬ 
trale sau eventual saturate de baze, sunt indicate de o serie de 

plante binecunoscute, cum ar fi trepădătoarea sau breiul 
(Mercurialis perennis), urzica moartă cu flori galbene (Lainium 
galeobdolon), ciocul berzei (Geranium robertianum), plămânari- 
ţa sau mierea ursului (Pulmonaria rubra), aiul de pădure, cu 
frunze late şi flori albe (Allium ursinum), măcrişul iepuresc 
(Oxalis acetosella), dalacul (Paris quadrifolia). Deasupra lor, fă- 
getid se dezvoltă viguros, iar productivitatea forestieră este foarte 
ridicată. ” 



Ceea ce a rămas din Ciutărie după defrişare 


La noi, „ productivitatea forestieră” a fost retezată din rădăci¬ 
nă. Mă tem că s-ar putea să fie ultimul an când ciorchinele de 
scânteiuţe albe se vor ridica zglobii deasupra frunzele de un ver¬ 
de Veronese, iar apoi, în răriturile pline de cioturi noduroase, 
soarele va arde totul şi va întări pământul argilos, distrugând 
„lanurile” de Allium ursinum, unde altădată culegătorul putea 
secera cu coasa şi aduna cu căruţa. 

Amintirea ei nu va rămâne nici măcar în toponimie. Una 
dintre fostele comune ce-i poartă numele este tocmai în hotarul 

Bucureştilor: Popeşti-Leordeni. Localitatea, acum în rang de 
oraş, a fost întemeiată de refugiaţii bulgari de credinţă romano- 
catolică, comunitate care formează şi acum cam o treime din 
populaţie. Prima menţionare a aşezării datează din 1530. Pe 
stema orăşelului se vede Fecioara Maria, sărbătorită în fiecare 
an de Sfântă Mărie Mică (8 septembrie). Aici s-a născut croni¬ 
carul Radu Popescu, al cărui nume e purtat de liceul din locali¬ 
tate. 

Mult mai cunoscute în istorie sunt Leurdenii din Muscel, 
azi Leordeni, judeţul Argeş. De la ei şi-a luat numele vornicul 
muntean Stroe Leurdeanul, un boier mare meşter la intrigi din a 
doua jumătate a secolului al XVII-lea, vremuri de război şi amă¬ 
răciune în Ardeal. împreună cu vistierul Dumitraşcu 
Ţarigrădeanu („două vase rele: unul rumânesc, altid grecesc”), el 
l-au încriminat mişeleşte pe postelnicul Constantin 
Cantacuzino, astfel încât voievodul Dimitrie Chica a poruncit să 
fie smuls din aşternut, dus la Snagov şi omorât în pivniţa mănăs¬ 
tirii de acolo. 

In Maramureş, la intrarea în Defileul Vişeului, se află satul 
Leordina, pomenită încă în 1411 ca Lewrgyna. La olteni, în 
Dolj, găsim Leordoasa, iar în Botoşani comuna Leorda. Satul 
Leordeni din judeţul Mureş merită doar o pomenire en-passant, 
deoarece a fost botezat recent, de către regimul comunist. Nu¬ 
mele lui cinstit este Lorincfalva (în germană: Lorenzdorf), din 
comuna Lukafalva, răsbotezată Gheorghe Doja. 

Ceapa ursului este o plantă gingaşă şi darnică. Nu-i doar o 
„mică bucurie” oferită primăvara excursioniştilor, ci şi un deliciu 
culinar. Este totodată un remediu natural, menit să arate cât 
adevăr cuprinde deviza: „Pădurea înseamnă sănătate!” Cine n-are 
leurdă să-şi cumpere! 

Băile din Jibou, după privatizare şi renovare (2012) 


3. Băile din Jibou 


De la Ciutăria jibouană, există două căi de întoarcere în 
oraş: pe şosea şi pe la băi. Pe drumul mare, toată lumea se bu¬ 
cură de porţiunea dreaptă dintre birtul „Colţul vesel" şi barieră, 
aşa că automobiliştii calcă pedala şi încearcă să dea aripi maşi- 
nuţei proprii. Basculantele grele din care picură apa mâloasă a 
Someşului cel blond şi trailerele prelungi cu sicriele arborilor 
seceraţi cu drujba trec în coloane interminabile, cu duduitul 
surd al cutremurelor şi al alunecărilor de teren. Pentru un bici¬ 
clist călare pe „armăsarul său binoclat” e mult mai cuminte să 
treacă valea pe micul pod verde şi să coboare pe strada Băilor. 

Mica staţiune de tratament balnear este un alt punct de re¬ 
ferinţă local, inclus în mai toate ghidurile turistice, alături de 

castelul Wesselenyi, Grădina Botanică, micul muzeu al liceului 
şi Piscuiul Ronei. Ultimul volum, cel de-al XVI-lea ( Teba - 
Zsuzsok), al Lexiconului Pallas, a apărut în 1897 şi a cuprins 
descrierile Zalăului şi Jiboului (Zsibo, în ungureşte). Din păcate, 
Ţara Silvaniei suferă de blestemul enciclopediilor. Indiferent de 
amploarea lor, toate lucrările de referinţă au o meteahnă fun¬ 
damentală: încep cu litera A şi aflăm câte ceva despre Zalău şi 
zălăuani doar atunci când editorii dispun de comorile 
Brâncoveanului, iar echipa de colaboratori nu piere decimată de 
bătrâneţe. Am amintit voluminoasa serie cu cotoare aurite, 
mândria oricărei biblioteci publice, deoarece pe internet apare 
trecut anul 1906 ca dată a descoperirii izvorului sărat, feros şi 
sulfuros din partea vestică a orăşelului de pe Someş, sursa băilor 
curative din localitate. Iată textul tipărit la sfârşitul secolului al 
XlX-lea: 

,JIBÂU. Comună din comitatul Sălagiu, plasa Jibău, locuită 
de 2279 maghiari şi români (1891), centru administrativ de plasă 
cu judecătorie, staţie de cale ferată, oficiu de poştă şi de telegrafie, 
bancă şi casă de economii a poştei, fabrică de alcool din plante, 
şcoală de meserii. Pe o înălţime stă castelul străvechi al baronului 
Wesselenyi Bela; familia Wesselenyi a obţinut în 1584 domeniul 
din Jibou, iar castelul şi-a dobândit forma actuală în timpul baro- 
nului Wesselenyi Miklos. In 11 noiembrie 1705, a fost înfrântă 
oştirea lui Răkoczi Ferenc. In 25 august 1849, soldaţii din armata 
revoluţionară comandată de generalul Kazinczy au depus armele 
în mâinile ruşilor. Pe vremuri, aici se găsea o herghelie vestită. In 
apropierea Jiboului se află un izvor sulfuros, leşios şi sărat.” 

Informaţiile au fost preluate întocmai şi de Lexiconul Revai, 
volumul XIX ( Văr - Zsiiri), cu o singură diferenţă: populaţia 
crescuse în 1910 la 3047 locuitori maghiari şi români. 

De fapt, potrivit lui Petri Mor (în primul volum al „ Mono¬ 
grafiei comitatului Sălagiu”, 1901), întâia consemnare a virtuţi¬ 
lor băilor din Jibou a fost făcută de profesorul Torok Jozsef din 
Debrecen în lucrarea ,Arpele curative şi locaţiile balneare de prim 

rang din cele două ţări ungureşti” (A ket magyar haza elsorangu 
gyogyvizeirol s fiirdointezeteirol, 1859): 

„[Apele din Jibou] miros puternic a hidrogen sulfurat, care 
poate fi simţit de la distanţă la apropierea de izvor. Are un gust 
foarte sărat şi greţos, cu toate acestea le place mult dobitoacelor. E 
o apă închisă la culoare, cu depuneri abundente. Are o tempera¬ 
tură de 11,5 grade Reaumur şi o densitate de 1,0125. Compoziţia 
apei izvorului a fost analizată cantitativ şi de hidrologii ardeleni 
Belteki şi Pataki, iar rezidtatele cercetărilor sunt foarte asemănă¬ 
toare. [...] Pe haza rezultatelor, izvorul din Jibou a fost clasificat în 
rândul apelor balneare sărate şi sulfuroase, elemente la care se 
adaugă în primul rând sulfatul de sodiu (sarea Glauber). Torok 
potopeşte cu cele mai alese laude apa de izvor şi spune: «Dacă 
aceste date deja perimate vor fi confirmate de o nouă analiză, 
mai performantă, atunci nimeni nu se va îndoi de efectele tera¬ 
peutice ale băilor din Jibou, care pot fi utilizate cu succes la tra¬ 
tarea gutei, scrofulozei, tumorilor viscerelor, a diferitelor feluri 
de afecţiuni articulare cronice.»” 



Locomotiva folosită pentru a încălzi apa tămăduitoare (1999) 

Pe unele hărţi, micul curs de apă dinspre Zalău se numeşte 
Valea Sărată. Pe hărţile din vremea împăratului Iosif al II-lea e 
trecut ca Valea Popii, doar se află aşezat înspre Poptelec (azi: 
Popeni). După introducerea curentului electric şi pornirea pro¬ 
ducţiei unui gater, pârâul a căpătat numele cu care este cunos¬ 
cut azi: Valea Firizei (fiiresz = ferăstrău, în limba maghiară). 
Evident, numele de Valea Sărată a fost dat de izvorul cu proprie¬ 
tăţi terapeutice, singura sursă clorurată din zonă. 

Citim în lucrarea didactică „ Monografia istorică a oraşului 
Jibou” de Eva Iacob Ianchiş: 

„In sectorul numit Sărătura dintre Jibou şi satul Popeni, la 2 
km de centnd oraşului, pe un teritoriu de 0,87 ha, este un izvor 
mineral, al cărui conţinut a fost analizat încă din 1936 de către 
Institutul de Igienă şi Sănătate Publică din Cluj, când se constată 
că apa de aici este un bun curant al bolilor de reumatism şi sto¬ 
mac. Băile deschise aici mai târziu funcţionează şi astăzi.” 

Iosif Daroczi, într-un articol care face parte din volumul 
„Obiective turistice din Nord-Estul judeţului Sălaj” (2011), adu¬ 
ce noi precizări: 

„In anul 1962, în urma unui examen fizic mai elaborat al iz¬ 
vorului de la Băi, Dr. E. Codaşii indică apele terapeutice atât în 
cură internă, cât şi în cură externă. în cura internă este indicată 
în special în afecţiunile hepato-biliare (congestii ale ficatului, 
coleciste cronice simple sau litiazice, dischinezii biliare, atonie a 
veziculei biliare); în bolile gastrointestinale (gastrite cronice, colite 
cronice, constipaţie obişnuită, dispersii intestinale); în bolile de 
nutriţie, îndeosebi de obezitate; în anumite dermatoze cronice. In 
cura externă este recomandată în afecţiunile reumatismale croni¬ 
ce şi în afecţiunile nervilor periferici.” 

Pe baza recomandărilor specialiştilor şi doctorilor, autorită¬ 
ţile au ridicat primul complex de clădiri destinate tratamentului 
populaţiei şi l-au dat în funcţiune la un an după alegerea lui Ni- 
colae Ceauşescu ca prim-secretar al P.C.R. In bine documenta¬ 
ta şi încă foarte utila „Schiţă monografică turistică a zonei în care 

este situat oraşul Jibou privită din punct de vedere instructiv- 
educaţional” (1974), profesorul Andrei Mureşan povesteşte: 

„Din anul 1966 s-au amenajat băile curative, la început pe 
lângă Spitalul orăşenesc din Jibou, iar din 1971 pe lângă între¬ 
prinderea de Gospodărire Comună Locală Jibou. Băile dispun de 
12 vane, două bazine cu apă - unul pentru femei şi altul pentru 
bărbaţi, zona cu nămol şi duşuri. In sezon dispun de cabinet me¬ 
dical, punct alimentar cu bufet şi 7 căsuţe tip camping.” 

Dacă izvorul jibouan ar fi ceva mai cald, apa ar egala în vir¬ 
tuţi sursele din Băile Herculane. Din păcate, şuvoiul tămăduitor 
ţâşneşte din pământ la o temperatură de 13 grade Celsius, aşa că 
dintru început cei dornici să se îmbăieze în ea au fost nevoiţi s-o 
încălzească. La începutul secolului XX, apa era adunată cu găleţi¬ 
le în hârdaiele aduse cu un car, apoi cărată la castel, unde era 
„tocmită” să fie pe placul domnilor. Ţăranii procedau mai simplu: 
săpau dimineaţa o groapă în pământ, în aval de izvor, apoi o lăsau 
să se umple şi aşteptau ca apa să se încălzească în bătaia soarelui. 

Cum, cu începere din 1937, în nodul feroviar Jibou a fost 
dat în funcţiune un Depou C.F.R., localnicii s-au descurcat cu 
mijloace proprii. La băi a fost mutată una dintre locomotivele cu 
aburi „pensionate” , iar apa era adusă la temperatura potrivită cu 
ajutorul focului aprins în cazanul imensei maşini. In vremea cât 
a lucrat la cotidianul ,JXÎagazinul Sălăjean”, ziaristul Papp Zoltân 
a scris un articol bine documentat despre instalaţia respectivă, 
deoarece mecanicul care se îngrijise zeci de ani de locomotiva 
respectivă (pe vremea când tracta garnituri de vagoane) fusese 
chiar tatăl său. 

In 1999, în sfârşit, Jiboul a fost racordat la magistrala de gaz 
metan. S-ar fi putut mai repede, cu sprijinul binevoitor al unor 
oficialităţi născute aici, ajunse apoi în funcţii importante în Bu¬ 
cureşti, ba chiar pe tărâmul văcuţei Milka, la Berna, dar repre¬ 
zentanţii de atunci ai administraţiei locale s-au temut că reuşita 
va atârna greu în balanţa alegerilor din 1996 (pierdute şi de unii, 
şi de alţii, căci aşa este când doi se ceartă) şi s-au împotrivit pro¬ 
iectului. 

Vechile căhănuţe cu două paturi (1999) 



Noile căhănuţe de închiriat vara (2012) 

Evident, vechea locomotivă cu ţevile grele de calcarul depus 
pe ele a fost trimisă la fier vechi, iar noul cazan, mic şi cochet în 
comparaţie cu uriaşul fumegător dinainte, a fost alimentat cu 
gaz. In orice caz, în vara anului 2001, ziaristul Deâk Zoltân încă 
amintea „locomotiva seculară” abandonată în mijlocul unui pei¬ 
saj parcă desprins din „Călăuza” (Stalker, 1979) lui Andrei 
Tarkovski: 

,JXÎaşina mă lasă în parcarea a ceea ce a fost cândva Staţiu¬ 
nea balneară Jibou. Parcarea, altădată încărcată de maşini chiar 
şi din judeţe mai îndepărtate, acum este goală. Trec podeţul peste 
râul Firiza şi pătrund, ca de atâtea alte dăţi, pe teritoriul băilor. 
Pustiu, lacăte, iarbă de zeci de centimetri care ascunde «capcane» 
plasate de vaci, cai etc. Căsuţele de vacanţă din lemn mai dăinu¬ 
ie, deşi au fost clădite cu zeci de ani în urmă. Terasa chioşcului, 
care altădată te atrăgea cu forfota oamenilor, generată de miasme¬ 
le de mici, cârnaţi prăjiţi, bere, sucuri, astăzi este încărcată de 
moloz, mizerie şi bucăţi de cărămizi. «Ciorgăul», sub denumirea 
care este cunoscută pe aici cişmeaua pe care curge apa «puturoa¬ 
să» dar curativă a izvorului, dă impresia că este secat. Clădirea 
staţiunii, proaspăt văruită (nu a scăpat de var nici pancarta pe 
care sunt enumerate calităţile apei izvorului), este sub lacăt.” 

In 1991, câteva firme, printre care una din Germania, s-au 
arătat interesate de preluarea băilor. Ele au fost alungate cu un 
autentic sentiment de mândrie naţional-socialistă: „Nu ne vin¬ 
dem ţara!” In lipsa fondurilor pentru întreţinere (ce să mai vor¬ 
bim de modernizare!), a început ruinarea complexului balnear. 
Apoi, într-un interviu din ,JXÎagazinul Sălăjean” (31 martie 
2004), Augustin Borz, pe atunci primarul oraşului, dădea vestea 
cea bună: „Băile Jibou au fost vândute în cursul verii trecute, 
unui întreprinzător local, cu suma de 1,1 miliarde. Vânzarea a 
fost reglementată printr-o Hotărâre de Consiliu Local şi, se pare, 
aceasta a fost unica soluţie, după o încercare eşuată de concesio¬ 
nare a staţiunii, care a avut loc în urmă cu 2 ani.” 

Luptele pentru dobândirea obiectivului au fost foarte dure. 
A rămas celebră scrisoarea unui „ţăran bătrân”, publicată într-un 

cotidian judeţean (oarecum) independent, care de atunci şi-a 
schimbat proprietarul, „target”- ul şi optica. Vă imaginaţi veselia 
jibouanilor când au citit lungul răvaş de protest al baciului cobo¬ 
rât din tren ca să-şi refacă forţele la cura de băi. Reîntors în Ji¬ 
bou, ca în fiecare vară după cosit, moşneagul a constatat cu 
„mânie proletară”, în stilul „Scânteii” din anii '50, că după repa¬ 
rarea şi reamenajarea edificiului, vanele de tratament nu mai 
sunt negre, apa vine filtrată, fără precipitaţii, din conducte nu 
mai picură mâl şi rugină, robinetele se închid la fix şi parcă nici 
mirosul de ouă stricate nu te trăsneşte chiar atât de tare precum 
odinioară. Fir-ar să fie de standarde europene! Unde e mizeria 
de altădată? 

Noua proprietară, Viorica Buda, a început imediat reabilita¬ 
rea pavilioanelor de tratament şi construirea Pensiunii Eden, 
dată în funcţiune în 2005. Intr-o primă etapă, s-a construit un 
minihotel cu restaurant, s-a compartimentat spaţiul de trata¬ 
ment în 11 cabine cu 21 de vane, s-a amenajat cursul pârâului 
Firiza, s-au consolidat malurile şi a fost lărgit podeţul de acces. 
Apoi, prin accesarea unor fonduri structurale europene, a dema¬ 
rat un nou proiect, s-a construit încă o clădire, încălzită cu pa¬ 
nouri solare şi s-a reparat bazinul exterior, transformat într-o 
piscină ultramodernă. 

„Complexul turistic Eden este un loc care merită vizitat 
atunci când vreţi să gustaţi o bucată din Rai” - sună deviza firmei 
de trei stele. Intr-adevăr, e plăcut să te aşezi pe băncuţe, la um¬ 
bra nucilor bătrâni sau să joci o partidă de pingpong pe terasă în 
vreme ce pizza se rumeneşte în cuptor. Mulţi preferă să sărbăto¬ 
rească aici evenimentele majore: nunţi, botezuri, banchete de 
absolvire. Altora, simpli trecători sau „techerghei” boemi. Băile 
Jibou oferă, pur şi simplu, o şansă pentru a evita zgomotul, pra¬ 
ful, nervozitatea, agitaţia de pe şoseaua ce leagă Zalăul de Jibou. 

„Peştera” de la Dumbrăviţa, 
văzută de lângă Crucea lui Ivănescu 


4. La Dumbrăviţa 

9 


De când primăria jibouană a asfaltat drumul din Rona până 
în capătul satului, la cimitir, Muntele lui Râkoczi (Piscuiul) a de¬ 
venit un obiectiv turistic foarte accesibil. Treceţi dincolo de inter¬ 
secţia vegheată de răstignirea din lemn pictat, ridicată de învăţă¬ 
torul Aurel Inceu. Din locul unde se termină panglica de asfalt, 
rămâne de parcurs doar un sfert de oră în ritm tineresc (o jumăta¬ 
te de ceas pentru pensionari) până în vârful piramidei de Ia capă¬ 
tul prelungului contrafort colinar atât de vizibil pe harta Români¬ 
ei: marele cot al Someşului. Acolo, sus, la aproape 420 m altitu¬ 
dine, vă puteţi pune un bicorn pe cap şi vârî mâna dreaptă sub 
surtuc, în dreptul inimii, ca să spuneţi oştirii franceze: „ Soldaţi, de 
la această înălţime 50 de milioane de ani vă privesc cu admiraţie!” 

De unde vă faceţi rost de armata respectivă, vă priveşte, numai să 
nu calce iarba „ romnenilor”, că le lăsaţi vacile fără fân şi copilaşii 
fără lapte! 

Desigur, au fost vremuri când urcuşul nu mergea... „ca pe 
roate”. Odinioară, dar nu prea demult, până să se ridice frumosul 
pod metalic modelat după „Golden Gate”, pe vremea când între 
Jibou şi satul lui Samson Pop, zis Corela, exista doar un drum pie¬ 
truit plin de gropi şi o punte pietonală, lumea venea alene prin 
luncă, cu ceva de-ale gurii, o sticlă de apă şi o pătură în rucsac. 
Alţii se hurducau cu căruţa, cu tractorul, cu remorca ori cu auto¬ 
turismul până pe malul Someşului, unde-i aşteptau un bac şi un 
podar, spre bucuria pruncilor noştri şi a tuturor celorlalţi elevi 
porniţi în drumeţie. Conform L.P.U. (Legea Porcăriei Universale), 
„podul plutitor” se afla întotdeauna pe celălalt mal, aşa că era un 
pic de aşteptat până când plutaşul desprindea ambarcaţiunea de 
mal, trăgea manivela din spate, o elibera pe cea de la prora, astfel 
încât bacul să se pună câş faţă de cablul întins ca o strună de 
contrabas şi Someşul să împingă vasul înainte, într-un minunat 
exemplu de compunere a forţelor. Traversarea dura cam două-trei 
minute. Lungi şi frumoase. întâi vedeai dopul podarului, apoi 
începea să i se desluşească barba, iar când i se zărea şi culoarea 
ochilor, era semn că au rămas doar câteva clipe până să arunce 
puntea pe mal. Acum, te sui în maşină în centrul oraşului, tropo¬ 
teşti cu o sută de cai putere pe pod şi peste nici zece minute co¬ 
bori la poalele frumosului punct de belvedere. 

Privind dinspre răsărit, locuitorii din Turbuţa îl numesc 
„Ţugluiul Tnrbuţâi”. Deşi biserica de lemn din Var se află adânc 
retrasă într-o vale lăturalnică, vârful dealului se distinge clar când 
privitorul stă lângă latura apuseană a edificiului religios, aşa că, 
mânat de curiozitate, am efectuat un sondaj-fulger printre local¬ 
nici. Nu ştiu de ce: din cauza faptului că mulţi dintre ei lucrează 
la întreprinderile din Jibou ori pentru că Turbuţa se află pe celă¬ 
lalt mal al Someşului, râu mare, cândva dificil de trecut, vărenii îi 
spun tot Piscuiul Ronei. 

în excursie la „peşteră" (2003) 


Am căutat formaţiunea de relief şi pe hărţile iosefine, întoc¬ 
mite în jurul anului 1780, la porunca împăratului Iosif al II-lea de 
Habsburg-Lothringen (1765-1790), fiul Măriei Tereza. Spre vese¬ 
lia tuturor, aici apare trecut ca „Piscu Turbutza”. De altfel, Valea 
Firizei (ungureşte: Fiiresz-patak) nu este amintită ca Pârâul Sărat, 
ci cu numele de Valea Popii, iar anul şi locul bătăliei din 11 no¬ 
iembrie 1705 sunt date greşit: 1706 (!?!) şi în partea nordică a 
jiboului, înspre Someş-Odorhei. Apare o intersecţie de drumuri 
foarte asemănătoare „ Deltei ”, triunghiul de cale ferată care a ser¬ 
vit după 1890 la întoarcerea şi mutarea locomotivelor cu aburi de 
la capetele garniturilor de vagoane. Jiboul nu cuprindea decât câ¬ 
teva zeci de case (51, dacă am numărat bine) şi o singură biserică 
(cea reformată), fără conturul patrulaterului format de Castelul 
Wesselenyi (normal, tocmai începuse construcţia lui, terminată 
în 1810). 

In vârful Piscuiului, se află o cruce albă, sudată din ţeavă de 
20 cm diametru, înaltă de 11 metri. Se zice că ar cântări în jur de 
o tonă. Se numeşte „Crucea lui Ivănescu”, după numele mono- 

grafistului şi profesorului de istorie de la Liceul „Ion 
Agârbiceanu”. Ea a fost făcută la întreprinderea Miniera Jibou, de 
către familia inginerului Sabău. Adusă şi trecută peste râu, con¬ 
strucţia a zăcut pe malul Someşului mai mult de o lună până să 
fie transportată sus. Iniţial, au încercat s-o mişte cu braţele. N-a 
mers nici măcar un milimetru. Ar fi putut s-o tragă cu câteva pe¬ 
rechi de boi, dar ar fi ajuns numai găuri şi scrijelituri. In cele din 
urmă, l-au chemat pe Eugen (Jeno) Peter, a cărui tractor puternic 
a purtat crucea până în vârf. 

Postamentul îşi are şi el povestea lui. Construcţia a început 
încă în timpul anului şcolar. Materialele au fost cărate de către 
elevii de Ia liceul din Jibou, care au făcut sute de drumuri din al¬ 
bie până sus. Apa a fost adusă cu sticlele, pietrişul cu pungile şi 
ghiozdanele. Se povesteşte că ori de câte ori se adunau tinerii, 
dintr-odată se îndeseau norii şi pornea câte o ploaie torenţială. 
Prima dată, să fi fost din întâmplare; a doua oară, e semn de con¬ 
firmare; de acolo-n veci, se respectă regula în continuare. Când 
sătenii din Rona vedeau că elevii se adună pe mal ca să se îndrep¬ 
te spre Piscui, lăsau totul baltă în gospodărie şi fugeau cu furcile 
să adune fânul cosit, că nu-i rost de uscat, imediat începe răpăia¬ 
la. Au fost şi alte peripeţii, ca-n ţara Meşterului Manole. Chiar şi- 
acolo, la picioarele crucii, s-au îmbulzit tâlharii: când să demareze 
lucrările, s-a constatat că au dispărut mai mulţi saci de ciment. 
Până la urmă, s-a isprăvit şcoala, dar nici vorbă ca să fie terminat 
monumentul. Nici un bai, în toamna anului 1994, tot ceea ce 
rămăsese de făcut a fost rezolvat de elevii corigenţi la istorie. 

Profesorul Ion Ivănescu s-a născut în Buşteni, staţiunea 
montană de sub abruptul Caraimanului, munte în vârful căruia, 
la 2.384 m înălţime, s-a construit impresionanta „Cruce a eroilor 
ceferişti”. Se zice că imaginea ei i-a apărut în vis reginei Maria, 
care a iniţiat lucrările de ridicare în 1926. Când tânărul dascăl a 
sosit adus de trenul de noapte în Jibou (21 august 1960, orele 
8:20), silueta imensă a dealului brăzdat de dunga gălbuie a „gre¬ 
siilor de Râkoczi” i-a adus aminte de ţinuturile natale. In lume, 
Piscuiul este cunoscut ca o importantă rezervaţie geologică, o pa- 

gină deschisă către trecutul Terrei, unde se poate urmări cu uşu¬ 
rinţă succesiunea sedimentelor marine depuse după dispariţia 
dinozaurilor. Acolo unde cândva era un fund de mare, acum pasc 
oile. Apa s-a evaporat, sarea s-a adunat sub sol, de unde iese di¬ 
zolvată în izvorul sulfuros aflat nu prea departe, la Băile Jibou. 

In jurul Piscuiului, pământul e plin cu mici discuri lenticula¬ 
re, de 1-3 cm diametru, numiţi „ banii lui Răkoczi”. In 11 noiem¬ 
brie 1705, principele transilvănean a urcat panta dinspre 
Turbuţa, gonind călare din Surduc, ca să examineze câmpul de 
luptă dintre „ lobonţii” catolici din oastea imperială austriacă şi 
armata „ cururilor” protestanţi (ca o ironie a istoriei, cuvântul pro¬ 
vine din latinescul: „cruciatus”, soldat al crucii”, semn la care re¬ 
formaţii au renunţat), sprijinită de haiducii lui Pintea. Legenda 
zice că domnitorul ar fi fost zărit şi luat în urmărire de cătane, 
drept care a aruncat toţi banii pe care-i avea la el. Soldaţii, la¬ 
comi, au coborât din şa ca să adune galbenii, dar ei s-au pres¬ 
chimbat în piatră. De fapt, „ bănuţii” căpătaseră această formă pe 
vremea Mării Tethys, cu 50 mi li oane de ani în urmă, când trăiau 
în chip de nummuliţi, foraminifere fosile din care poveştile popu¬ 
lare „au bătut monedă” cu efigia prinţului mustăcios. 

Am căutat foarte mult timp episodul respectiv în memoriile 
lui Răkoczi, în zadar. Se pare că, pe vremea Tratatului de la Var¬ 
şovia, a existat un pact între ţările comuniste vecine şi prietene, 
conform căruia erau trecute sub tăcere evenimentele istorice pe¬ 
trecute pe teritorii aflate în afara graniţelor proprii, altfel nu-mi 
explic lipsa capitolului respectiv din toate „s elecţiunile” postbelice 
apărute în Ungaria. Ştia Orwell ce spune în momentul când a 
creat Ministerul Adevărului în celebra distopie „1984”, o institu¬ 
ţie menită să elimine din documente tot ceea ce nu se potrivea cu 
viziunea Partidului Unic. Noroc cu internetul şi cu Biblioteca 
Congresului S.U.A., de unde provine copia necenzurată a ediţiei 
din 1872, îngrijită de Thaly Kalmân, lucrare pe care o recomand 
celor dornici să afle varianta celui direct implicat în evenimente. 

Dacă excursionistul, ajuns în locul unde principele Răkoczi a 
văzut larga panoramă a propriului dezastru militar, se va uita în 

stânga, va vedea dincolo de Someş marea stâncă alintată ca „ Pie¬ 
tricica Varului”, satul Var, răchitele de pe firul râului Almaş (gra¬ 
niţa tradiţională dintre Ţara Silvaniei şi Ardeal), satul Tihău, 
Surducul romancierului Jdsika şi al poetului Viorel Mureşan. Da¬ 
că va privi în dreapta, va vedea linia verde a pârâului Agrij, dealul 
Cigleanului, depoul C.F.R., întreg oraşul Jibou, turlele bisericilor 
din Someş-Odorhei şi Inău, iar pe acest mal cele ale edificiilor 
similare din Rona, Husia şi Someş-Guruslău. 



Portalul „peşterii" de la Dumbrăviţa ( 2 013) 


Pe creastă în jos, către Nord, se poate continua excursia către 
„peştera ” de la Dumbrăviţa, aflată la marginea gorunişului de dea¬ 
supra Turbuţei. Se coboară până se întâlneşte drumul de care 
dinspre Rona, apoi se coboară mai departe, către căuşul pietros, 
sterp, unde se găsesc mii de cochilii pietrificate ale melcilor ma¬ 
rini şi valvele unite în formă de inimioară ale speciilor de Cardi- 
um. Privind pânzele lui Illes Arpâd, misticul şi poetul Weores 
Sândor a scris o „Paleoontologică” ce se potriveşte de minune aici: 
„Fosile./ Au dispărut demult, prin moarte supravieţuiesc./ Rămân 

tinere, pentru că au un car de ani vechime.I Terestre sunt, căci au 
fost fiinţe marine.I Inchise-n sine, ne privesc.” 

Când veţi termina de admirat moluştele de odinioară, conti¬ 
nuaţi să mergeţi mai departe, până când încep să se vadă „ vizuini¬ 
le de vulpe”, o salbă de cotloane, dintre care cea mai mare a fost 
lărgită şi transformată într-o cavernă artificială cu trei camere. De 
aici, s-a extras vreme îndelungată piatra gălbuie folosită pentru 
aşezarea fundaţiilor din sat, la construcţia gardurilor, pentru pa- 
varea grajdurilor, la zidirea pivniţelor. Gospodarii ar fi putut adu¬ 
ce mult mai lesne căruţe întregi de pietroace şi bolovani din albia 
Someşului, însă au preferat le excaveze, să le taie şi să le care de 
aici, datorită calităţii deosebite a materialului. Bineînţeles, ca ur¬ 
mare a zecilor de excursii şcolare întreprinse în ultimii ani, pereţii 
„peşterii” sunt plini de inscripţii scrijelite cu briceagul, trasate cu 
cărbunii sau scrise cu marchere rezistente la apă. Să ne aducem 
aminte de aventura de la Piatra Pintii, ţinta turistică aflată între 
Dumbrava Gâlgăului şi Borza. Dacă n-ar fi scris „ C-L-A-U-D-I-U” 
pe ea cu litere de-o palmă, cum am fi recunoscut-o? 

Din vârful Piscuiului până aici, drumul a durat cam 30-45 de 
minute, în funcţie de răstimpul petrecut cu colectarea fosilelor. 
Dumbrăviţa, păduricea de goruni tineri, se află deasupra grotei 
tăiate de localnici. Drumul de care, cu cele două făgaşe adânc 
tăiate în sol, continuă să coboare până în Turbuţa, unde se poate 
viz ita frumoasa biserică de lemn şi coborî către Pietricica Varului. 
Someşul se trece uşor, fie cu bacul (încă funcţional), fie pe pun¬ 
tea pietonală întinsă între patru piloni de beton. De aici, rămân 
doar trei kilometri până în Jibou, iar până la gară cu unul mai pu¬ 
ţin. Traseul Jibou-Rona-Piscui-Dumbrăviţa-Turbuţa-Jibou durea¬ 
ză vreo cinci ore, aşa că poate fi străbătut între trenul de diminea¬ 
ţă şi prima cursă de după prânz. Pentru ai mei, el reprezintă o 
bucurie de care ne străduim să avem parte în fiecare an. 



Techergheli sălăjene 


177 



Releele telefonice dintre Borza şi Jibou 


5. La antene 


în techerghelile mele prin regiune, am ajuns de mai multe 
ori în Borza, fie dinspre Gâlgău Almaşului (pe Ia Piatra Pintii), 
fie dinspre Var (pe lângă Salcia Babei Blestemate). Am rezumat 
în capitolele respective istoria satului plasat pe malul drept al 
râului Agrij şi am prezentat cele două biserici ortodoxe de aici, 
cea din lemn şi cea din piatră. Intre timp, părintele Claudiu 
Nechita s-a transferat la Biserica ortodoxă ,Adormirea Maicii 
Domnului" din Jibou. Am amintit în treacăt turnul de observaţie 
militar plasat în cel mai înalt punct al abruptului de deasupra 
satului, locul de unde poate fi supravegheat tot ce mişcă în cele 
trei văi care se unesc în dreptul Jiboului. Dacă au văzut că sunt 
interesat în explorarea ţinutului, sătenii mi-au semnalat încă o 

atracţie turistică locală, grupul de stânci denumite Horia, Cloş¬ 
ca şi Crişan. 

Ele pot fi zărite la intrarea în sat dinspre Prodăneşti, privind 
de pe drum către Nord-Est, pe buza unui alt abrupt mascat de 
un aluniş atotcotropitor. Ineditele siluete nu sunt din granit, 
cum a scris cineva, ci din gresie, ca mai toate straturile geologice 
dimprejur. întocmai precum în cazul ţancurilor din cealaltă par¬ 
te a masivului, de Ia Grădina Zmeilor de pe Valea Almaşului, 
sedimentele marine cimentate de-a lungul a 50 milioane de ani 
conţin şi vâne de caolin, un mineral folosit pentru smălţuirea 
vaselor de lut, exploatat şi în satul Var. Dacă stâncile de „La 
Cheuturi” au devenit celebre, mai ales prin acţiunile de popula¬ 
rizare ale soţilor Ştefan şi Irina Goanţă, cele din Borza, deşi sunt 
la fel de uşor de vizitat, sunt ştiute numai de drumeţii avizaţi. 
Un prim dezavantaj ar fi tufărişul des din jur, care le ascunde în 
tot răstimpul călduros al anului. Practic, ele devin vizibile doar 
în intervalul noiembrie-martie, când hăţişul este desfrunzit. Din 
păcate, e o perioadă a anului când foarte puţini simt chemarea 
să iasă din casă. 

In articolul „ Frumuseţile satului Borza”, profesoara Camelia 
Veronica Cosma de la Liceul de Artă „Ioan Sima” din Zalău ne 
prezintă mai multe căi de acces către monumentalele forme găl¬ 
bui de pe Dealul Podirei: „Ca să ajungi acolo trebuie să mergi pe 
jos aproximativ o oră trecând prin locul numit «Pe sub piatră», 
«Valea Teşului» admirând priveliştea zonei, trecând pe o potecă 
îngustă ajungi la ele. Un alt traseu este următorul: pe drumul sa¬ 
tului trecând pe lângă casa doctorului [Păşcuţ], urci pe «Valea 
Teşului». Altul: prin grădina vecinei Victoria Moldovan, «Pe sub 
Piatră» urci cărarea «La Ţuclui», «Via Popii», «Podirei».” 

Pentru cei nefamiliarizaţi cu toponimele locale şi deloc dor¬ 
nici să se bage în grădinile unor necunoscuţi, unde ar putea să 
întâlnească nişte mioritici carpatini sloboziţi din lanţ, cea mai 
potrivită cale este să treacă podul de la Prodăneşti, să depăşeas¬ 
că „ pălincia ” de pe malul râului şi, imediat după primele case, să 
parcheze maşina, apoi să urce pe prima uliţă din stânga. Ea tre- 

ce printre grădini, ajunge la o pajişte plină de pipirig, alimentată 
de un mic canion care se termină cu o peşteră. Ca să ajungeţi 
„la pietre”, ignoraţi poteca din stânga. Drumul urcă uşor către 
stânga, pe la „ora 11 ”, cum v-ar ghida un navigator din bombar¬ 
dier, adică spre Est-Nord-Est. Stâncile sunt mai mult de trei, 
precum le enumără şi ghidul nostru: „ Una dintre ele privită din 
profil chiar seamană cu Sfinxid din Munţii Bucegi, alta seamănă 
cu Babele din Carpaţii Meridionali, iar alta cu un uliu. O stâncă 
privită din lateral seamănă cu un cap de om. ” 



„Sfinxul" ţi urni dintre „Babe" 


Nimeni n-a ştiut să ne spună cine le-a botezat aşa. Lumea 
le-a prins aşa din vechime. Privite din vale, nu prea zici să fie 
nişte chipuri, nici vorbă să semene cu un Mount Rushmore să- 
lăjean. Nici nu măsoară câte 20 metri înălţime, cât chipurile 
preşedinţilor americani sculptaţi în Dealurile Negre din Dakota. 
Uneori, gândirea populară îşi are ciudăţeniile ei. Suntem obiş¬ 
nuiţi să numărăm fără probleme cu unu şi cu doi, singularul şi 
perechea. „Two is company, three's a crowd”, zic englezii. Cu în- 

că unul în plus, cuplul se transformă într-o mulţime gălăgioasă, 
iar viaţa fostului burlac, proaspăt însurăţel, acum tânăr tată se 
complică. Dar nu numai adulţii sunt afectaţi. Scria Lao Zi: „ Dao 
dă naştere unului, unul naşte diada, diada naşte triada, iar triada 
toate fiinţele.’" Treimea este un prag psihologic, o poartă a ger¬ 
minativului, o renunţare la încremenire. 

Copiii mici şi indigenii tasmanieni n-au noţiunea de trei. 
Această particularitate a dezvoltării umane are şi o poveste a ei, 
una tragi-comică. La noi, au fost traduse cu precădere romanele 
lui Hans Fallada („Banii nu fac nici două parale” şi „Fiecare 
moare singur”), însă scriitorul german are şi o carte pentru copii, 
deosebit de îndrăgită, „Fridolin, derfreche Dachs” (Fridolin, bur¬ 
sucul cel hoţoman). Aici, mama-viezure îşi scoate în fiecare sea¬ 
ră puişorii la plimbare, iar la întoarcere îi numără: „Unu, doi, 
mult, mult, mult, mult.” O vulpe ticăloasă profită de neştiinţa 
vieţuitoarei, îi fură puii unul câte unul şi biata mamă nu reali¬ 
zează decât foarte târziu că i-au dispărut odraslele: „Unu, doi, 
nimic... Nimic!?!” 

In cazul toponimiei stâncilor din Borza, nu putem decât să-l 
parafrazăm pe Marin Sorescu: „pentru că toate acestea trebuiau 
să poarte un nume, li s-a spus... Horia, Cloşca şi Crişan". 

Zona poate fi vizitată din Jibou şi pe o altă cale, deosebit de 
pitorească. Ca distanţă, este un traseu accesibil până şi şcolari¬ 
lor, cu condiţia să-şi aducă apă de acasă, întrucât pe drum nu 
vor întâlni nici un izvor, nici o fântână. M-am minunat să con¬ 
stat că posibilitatea nu apare enumerată în excelenta lucrare 
„Schiţă monografică turistică a zonei în care este situat oraşid Ji¬ 
bou privită din punct de vedere instructiv-educaţional” (1974), a 
lui Andrei Mureşan, fostul director al Casei Orăşeneşti de Cul¬ 
tură. Explicaţia ar putea fi faptul că Borza ţine de o altă unitate 
administra tiv-teritorială. 

Porniţi de la gară, către podul de pe râul Agrij. Aşa mic cum 
pare, firul de apă devine tare năbădăios în vreme de ploaie, se 
umflă brusc şi rupe, sfarmă totul în cale. Vara aceasta, podul 
rutier a fost consolidat, lărgit şi asfaltat, astfel încât să reziste la 

traficul camioanelor grele încărcate cu balastru de Someş. Tre¬ 
ceţi pe el şi cotiţi la dreapta, unde apare o trecere semnalizată de 
cale ferată. Dincolo de ea, s-a aflat cândva „Borcanul” , o cabină 
de dirijare a circulaţiei din intersecţia drumurilor care vin din¬ 
spre Var, Prodăneşti şi Jibou. Nefolosită de ani de zile, bună 
doar pentru a lipi afişe electorale pe pereţii ei, acum a fost dă¬ 
râmată, pentru a permite camioanelor lungi să se înscrie lejer pe 
ruta aleasă. 

A rămas în folclorul local incidentul cu baciul beat turtă, 
care i-a bătut miliţianului în geam şi i-a spus: 

- Şefii', vreau să-ţi spun un banc. Hâc! Un banc politic. 

A văzut subofiţerul cu cine are de-a face şi l-a luat cu duhul 
blândeţii: 

- Cetăţene, nu vezi că sunt un miliţian? 

Dar turmentatul a rămas chitit pe gândul lui dintâi: 

- Nu-i nimic, ţi-l spun până-l pricepi. 

Pentru a ajunge la Horia, Cloşca şi Crişan pe la antene, din 
dreptul fostului „Borcan”, se părăseşte asfaltul şi se merge tot 
înainte, pe drumul de care, direct către sud, printre tarlalele cul¬ 
tivate cu porumb, „ nănaşul” (cel care a botezat) festivalului de 
umor popular „ Cucuruz, mălai de toamnă”, ţinut din doi în doi 
ani în Jibou. Drumul face o jumătate de tur către dreapta şi urcă 
domol înspre Pietricica Varului. Lăsaţi-1 să meargă în voia lui şi 
pregătiţi-vă de ascensiune. Coasta dealului este brăzdată de găr- 
duleţe împletite din nuiele, ca să stabilizeze solul. In 1705, aici 
şi-au clădit redutele şi şi-au săpat tranşeele soldaţii principelui 
Râkoczi. Când urcaţi, gândiţi-vă că sunteţi nişte dorobanţi la 
Plevna. Sau puşcaşi marini debarcaţi pe plaja Normandiei în 
ziua Z. 

Dacă aţi pornit la drum în august, sus vă aşteaptă răsplata: 
nişte tufe de mure şi de alun cu fructele coapte. Priveliştea e 
minunată. Către Nord, la poale, se văd ca două covoare puse 
unul lângă altul terenul de sport al asociaţiei sportive Koteles şi 

curtea firmei care adună fierul vechi şi deşeurile de hârtie din 
zonă. Cam ciudată alăturarea, deloc ecologică, s-a şi vorbit mult 
pe acest subiect în oraş. Să promovăm mintea sănătoasă în corp 
sănătos şi să votăm pentru păstrarea curată a mediului înconju¬ 
rător, ca de aici în aval să puteţi vedea toată valea Someşului 
până la Cheile Ţicăului. Dacă v-aţi adus un binoclu şi vremea e 
senină, folosiţi-1, vizibilitatea este de câteva zeci de kilometri. 

Din acest punct, se vede panorama Someşului care încon¬ 
joară Piscuiul Ronei (Muntele lui Râkoczi). In stânga, aliniate 
ca nişte trenuleţe electrice, garniturile de vagoane intră şi ies din 
gară. Şi mai departe, sticlesc geamurile blocurilor din oraş, dea¬ 
supra cărora se înalţă mingile de sticlă ale Palmariumului şi 
Acvariumului de la Grădina Botanică. 



De sus, se vede întreaga vale a râului Agrij 


Acum ştergeţi-vă ochii de mândria citadină, rotiţi-vă cu 180 
de grade şi bucuraţi-vă de priveliştea celor patru antene de pe 
Dealul Borzei. Ca să ajungeţi la ele, trebuie doar să coborâţi în 
vale, nu prea mult şi să urcaţi pe următorul deal. Iarba e verde şi 

mătăsoasă, soarele străluceşte potrivit, iar spaţiul se deschide 
amplu, ca o arenă sportivă. Dacă sunteţi mai mulţi şi nu vă gră¬ 
biţi, puteţi să jucaţi şi o partidă de fotbal. 

Sus, pe cealaltă parte, veţi găsi un drum pietruit pentru ac¬ 
ces şi un rând de stâlpi pentru alimentarea releelor telefonice. 
In doar un deceniu, cea mai mare parte a judeţului a fost acope¬ 
rită de firmele concurente, care au ţesut o plasă de antene. Şi 
nu este singurul folos al lor: ştiu firme prospere, care au făcut 
bani măsurând cu mare acurateţe suprafeţele agricole, folosind 
variaţia poziţiei unui celular. Asta cu mult înainte de apariţia 
smartphone-urilor - nişte minicomputere la purtător. Ceea ce 
multă lume nu ştie este că Alexander Graham Bell a inventat 
primul aparat de transmitere a sunetului ca să-şi ajute mama şi 
soţia, amândouă cu deficienţe auditive. In 1922, când inventa¬ 
torul telefonului a trecut Dincolo, companiile de profil din Sta¬ 
tele Unite şi Canada au decuplat tonul de apel în semn de doliu. 
Dacă în Jibou sună sirenele din depou şi fluieră locomotivele din 
gară ori de câte ori ne despărţim de un ceferist, în America tele¬ 
foanele au tăcut vreme de un minut, în semn de omagiu pentru 
cel care le-a născocit. 

„La antene” este un alt punct de belvedere. Noua atracţie 
vizuală este exploatarea de piatră de la Prodăneşti, un căuş găl¬ 
bui în marele deal verde al Cigleanului de dincolo de râul Agrij. 
Spre Nord-Vest, se zăreşte tăpşanul zonei industriale. Releele 
sunt înconjurate de garduri metalice, astfel încât să nu pătrundă 
oile şi caprele care pasc împrejur. Uneori s-ar putea să le întâl¬ 
niţi. Nu vă temeţi de câinii păstorului, ei ascultă de stăpân şi fac 
tot ce li se porunceşte. Nu sunt agresivi, sarcina lor primordială 
este să ţină turma laolaltă, nu s-o apare de lupi, care au cam 
dispărut din zonă. Periodic, în perioada toamnă-iarnă, dulăii 
sunt vaccinaţi antirabic şi, altminteri, toţi se bucură de tovărăşia 
copiilor. Ca şi omul, sunt nişte fiinţe sociale, atât doar că nu ştiu 
să folosească telefoanele mobile. Pentru că marea afacere a se¬ 
colului XXI se bazează în principal pe nevoia omului de a comu¬ 
nica, fie cu cei dragi, fie cu colegii şi clienţii. De-aia ne ascultă 

americanii, ca să-şi creioneze cât mai precis planurile de afaceri: 
„Conversează cât mai mult şi noi vom ştii ce să-ţi vindem. ” 

Şi „La antene” s-au făcut lucrări funciare: gardurile de stabi¬ 
lizare a terenului coboară către Jibou, în trepte. Spre Sud, se văd 
localităţile de pe Valea Agrijului: Borza - satul stâncilor alese ca 
punct terminus, prelungul Prodăneşti, centrul de comună 
Creaca. Către Borza, coboară un drum pietruit, calea cea mai po¬ 
trivită pentru cadrele didactice însoţite de grupuri mari de elevi. 



„Şoimul" din Borza 


In particular, se poate merge şi pe creastă, către Sud, ca 
apoi să se coboare pe prima păşune zărită în dreapta. Este un 
loc unde, dacă veniţi în linişte, s-ar putea să vedeţi căprioarele 
ieşite din pădurea Varului ori să vă speriaţi de fazanul tupilat în 
iarba înaltă, care a stat nemişcat până când aţi ajuns alături. Ac¬ 
cesul la stâncile Horia, Cloşca şi Crişan se face din partea de jos 
a poienii, urcând prin aluniş către stânga. 

Poate că în viitor dascălii din Jibou şi din sat vor face odată 
un proiect comun, pentru ca şcolarii din cele două localităţi să 

se întâlnească în acest spaţiu inedit. Cu ajutorul noilor tehnici 
de telecomunicaţie, sincronizarea mişcării grupurilor va fi ex¬ 
trem de facilă, dar se poate stabili o întâlnire la oră fixă şi fără 
atâta tam-tam tehnologic. Şcoala gimnazială din Creaca, unde 
sunt duşi cu microbuzele elevii din Borza, poartă numele împă¬ 
ratului filosof Marcus Aurelius, stoicul care susţinea în „Medita¬ 
ţii” că omul poate accede la linişte interioară, mărinimie şi per¬ 
fecţiune numai dacă trăieşte o viaţă morală după legile naturii. 
Zicea înţeleptul domnitor, parcă sfătuindu-ne cum să ne des¬ 
curcăm cu noile „gadget”- uri care, cândva, erau popularizate sub 
deviza „ Viitorul sună bine!”: „Nu lăsa viitorul să-ţi strice liniştea. 
Dacă va fi nevoie, îl vei înfrunta cu aceleaşi arme ale raţiunii cu 
care lupţi astăzi împotriva prezentului.” 

Pe scurt, cine vrea să savureze excursia „La antene” şi la 
„Horia, Cloşca şi Crişan” să-şi lase telefonul mobil acasă. Numai 
aşa, drumeţia va deveni o mică bucurie! 

Casa Szelei, cea mai veche clădire din Jibou 


Sălajul pentru întotdeauna 


M-am lăcomit la scrierile lui Peter Mayle, scriitorul englez 
care a scris diferite lucrări despre regiunea sudică a Franţei şi a 
impus-o în centrul atenţiei cititorilor din lumea anglo-saxonă. 
Nu este o exagerare să afirmăm că el a transformat Provence-ul 
într-un „brand" de succes, dovadă că statul francez l-a decorat 
cu Legiunea de Onoare în 2002. Multe cărţi i-au fost traduse în 
româneşte, astfel încât ele sunt accesibile publicului român: 
„Un an în Provence” (1998); „ Din non în Provence” (1998); „Ac¬ 
cept orice” (2005); „Viaţă de câine” (2005); „La vânătoare de 
Cezanne” (2006); „Un an bun” (2006); „Lecţii de franceză sau 
Aventurile mele cu furculiţa, cuţitul şi tirbuşonul pe meleagurile 

Franţei” (2008); „Flotei Pastis” (2009); „Provence pentru tot¬ 
deauna” (2011) etc. 

„A Year in Provence”, „Toujours Provence” şi „Encore 
Provence” reprezintă un fel de jurnal al strămutării unui cuplu 
britanic fără copii, din Anglia în Franţa, va să zică narează avata¬ 
rurile trecerii de pe malul ceţos al Canalului Mânecii la viaţa 
relaxată dintr-o fermă situată nu prea departe de Coasta de 
Azur, în sudul veşnic însorit al Flexagonului. 

Pe parcursul savuroaselor lecturi, cititorul îşi va da seama 
că multe dintre „obiceiurile” provensalilor nu diferă simţitor de 
cele ale oamenilor din părţile noastre. E drept că în locul caste¬ 
lului din Menerbes, legat de numele Marchizului de Sade, satele 
noastre sălăjene posedă mai multe foste reşedinţe nobiliare, 
transformate întâi în staţii de mecanizare a tractoarelor 
(„ semeteuri”) şi apoi în ruine (castelul Wesselenyi din Jibou re¬ 
prezintă un caz unic, atipic). 

Britanicii educaţi să respecte litera legii iau contact încă de 
la început cu un sistem prin care francezul de rând, de atâtea ori 
oropsit şi păţit, utilizează orice procedeu, legal sau în „zona ce¬ 
nuşie”, ca să dejoace rapacitatea unor guverne interesate mai 
mult de introducerea unor noi taxe şi colectarea lor decât de 
asigurarea bunăstării concetăţenilor. De exemplu, preţurile pro¬ 
prietăţilor sunt mult mai mici în anunţurile din ziare şi în con¬ 
tractele încheiate la notariat. O casă de un milion de franci se 
vinde cu şase sute de mii pe hârtie, plus încă patru sute de mii 
scutiţi de taxe, înmânaţi vânzătorului cu discreţie, în toaleta no¬ 
tarului. 

Odată achiziţionată, lucrările de renovare ale noii proprie¬ 
tăţi se vor întinde pe un timp nedefinit. E greu să găseşti munci¬ 
tori pricepuţi, apoi să-i păstrezi tot timpul la lucru. In Provence, 
duratele sunt nişte noţiuni elastice, chiar şi atunci când par să 
fie definite „în termeni clari şi hotărâţi„«Un petit quart 
d'heure» înseamnă cândva în cursul zilei de azi. « Demain » în¬ 
seamnă cândva săptămâna asta. Şi, cel mai elastic segment de 
timp din toate, «une quinzaine», poate să însemne trei săptă- 

mâni, două luni sau anul viitor, dar în ruptul capului nu în¬ 
seamnă două săptămâni.” 

Bunele relaţii cu vecinii sunt esenţiale. In cazul soţilor 
Mayle, a ajutat mult faptul că englezii au acceptat să perpetueze 
înţelegerile tradiţionale dintre proprietarii terenului şi fermierii 
viticultori. Altminteri, devine evidentă o anumită xenofobie, pre¬ 
zentă, de altfel, în toate comunităţile rurale din lume. Povestea 
ţăranului care s-a folosit de Charlemagne, cocoşul campion, ca 
să-şi alunge vecinii parizieni şi oaspeţii lor de la sfârşitul săptă¬ 
mânii, îmi este de asemenea binecunoscută în varianta sălăjea- 
nă. La început, petrecăreţii din capitală s-au cam mirat de ce 
„batiu” Georges mergea să se culce la opt seara, deodată cu găi¬ 
nile. Apoi, dis de dimineaţă, la ora patru, înainte de răsăritul 
soarelui, când a răsunat primul cucurigu asurzitor, s-au lămurit 
dintr-odată. 



Casa cu lanţuri de pe strada Cloşca 
(unde a locuit arhitectul Alexandru Floriansics) 

In Jibou, strategia de răzbunare pe vecinii nedoriţi a fost oa¬ 
recum asemănătoare. In cazul amintit, s-a mutat coteţul câine¬ 
lui, un cuţulache foarte gălăgios, în faţa geamului de la dormito¬ 
rul din casa alăturată. Dacă pintenatul provensal a fost sacrificat 
la ospăţul de celebrare a victoriei şi servit pe post de „coq au 
vin”, dulăul nostru cel istericos n-a păţit nimic. Mai precis, 
aproape nimic, deoarece totuşi a încasat o lovitură de picior 
când stăpânii s-au înfuriat văzându-şi planul dejucat. Cei vizaţi, 
oameni cu dare de mână, şi-au montat geamuri termopane, au 
instalat aer condiţionat în camera respectivă şi au rezolvat pro¬ 
blema. 

In Franţa meridională, o altă modalitate de ocolire a fiscali¬ 
tăţii împovărătoare o constituie comerţul quasi-ilicit cu trufe, o 
specie de ciuperci subterane, deosebit de apreciată de către 
gurmanzi. Căutarea, „ recoltarea ”, comercializarea şi prepararea 
lor joacă un rol asemănător cu cel al pălincii de Sălaj. Se ştie că 
„Ţuica de Zalău” reprezintă un fel de valută forte, care deschide 
multe porţi în Bucureşti. Cazul lui Decebal Traian Remeş arată 
rolul major pe care-1 joacă în politica românească un furnizor de 
nădejde. Deoarece băutura este foarte apreciată şi în Ungaria, se 
obişnuia, înainte ca România să fie admisă în Uniunea Euro¬ 
peană, ca sticlele cu nepreţuita licoare să fie împărţite tuturor 
pasagerilor dintr-un autocar, pentru a nu se depăşi cantitatea pe 
care o persoană avea voie s-o introducă în ţara vecină: o metodă 
simplă pentru a evita confiscarea la vamă. 

Provensalii au şi ei un distilat aparte, foarte gustat, numit 
„ pastis Conform legii, tăria lui n-ar trebui să depăşească 45 de 
grade, lucru de care ţăranul francez nu prea ţine cont. Desigur, 
când se pune problema comercializării pe scală largă, litera legii 
nu admite interpretări, dar în gospodăria proprie fiecare se des¬ 
curcă cum pofteşte, iar cunoscătorii ştiu cui să se adreseze. Bău¬ 
tura preferată a francezilor rămâne însă vinul, subiect dezvoltat 
şi în alte romane, dintre care cel mai cunoscut este „Un an bun” 
(A Good Year, 2004), ecranizat de Ridley Scott, cu Russell 
Crowe în rolul principal. 

Peter Mayle este un scriitor care ştie să evidenţieze laturile 
luminoase ale existenţei, aspecte etern umane, care nu constitu¬ 
ie un monopol al Provence-ului. Sălajul este un colţ de rai ase¬ 
mănător, dar care încă nu şi-a găsit geniul popularizator. 

